
FORORD 


kildringen  paa  de  følgende  Blade  hidrører  i  det 


W  Væsenlige  fra  en  Person,  der  var  knyttet  til 
Kronprinsesse  Marianes  Hofstat.  Vedkommende 
opholdt  sig  hos  Kronprinseparret  paa  dettes  for¬ 
skellige  Residenser:  Slottet  i  Odense,  Frederiks- 
gave  og  Kristiansborg  i  Kjøbenhavn.  Da  Hds.  kgl. 
Højhed  begav,  sig  til  sit  Fædrehjem  i  Strelitz  for 
ikke  mere  at  vende  tilbage  til  Danmark,  fulgte 
Fortælleren  med  hende  og  tilbragte  to  Aar  ved 
det  storhertugelige  Hof,  hvorfor  Karakteristiken  af 
dettes  Hovedpersonligheder  beror  paa  Selvsyn  og 
Selverfaring.  Men  det  gælder  iøvrigt  om  alle  de 
Skikkelser,  der  optræder  i  den  foreliggende  Frem¬ 
stilling  og  især  om  de  to  Personligheder  paa 
denne  Bogs  Titelblad. 


525616 


Hvad  der  her  bydes  Publikum  er  ikke  Historie¬ 
skrivning  i  egenlig  Forstand,  men  det  er  Hoved,- 
indholdet  af  en  Hoffunktionærs  Erindringer  og  For¬ 
tællinger,  i  novellistisk  Gengivelse. 


FØRSTE  KAPITEL 


Midt  i  Juni  1845  gæstede  Kong  Frederik  Vilhelm 
den  Fjerde  af  Preussen  med  et  stort  Følge 
Kjøbenhavn.  Han  fandt  den  mest  udsøgte  Mod¬ 
tagelse  fra  Kongens,  Kronprinsens  og  hele  Hoffets 
Side.  De  Udflugter  til  Slottene  i  Hovedstadens 
Omegn,  til  Kronborg  og  Frederiksborg  samt  Be¬ 
søgene  i  Kunstsamlingerne,  som  den  dannede  og 
begavede  Monark  foretog,  gjorde  et  saa  meget 
mere  tiltalende  Indtryk  paa  ham,  som  Sommer¬ 
vejret  under  hele  hans  Ophold  her  var  henrivende 
skønt.  »Da  jeg  var  i  Nordens  Athen!«  plejede 
han  altid  senere  at  sige,  naar  han  omtalte  sit  Besøg 
ved  det  danske  Hof.  — 

Blandt  Hs.  preussiske  Majestæts  Følge  var  der 
to  Herrer,  i  hvilke  Kronprins  Frederik  fandt  sær¬ 
ligt  Behag,  nemlig:  Gehejmesekretær  Horberg  og 
Rejsepostmester  Balde.  Den  første  udmærkede 
sig  ved  sine  Kundskaber  i  nordisk  Arkæologi,  og 
her  havde  Kronprinsen,  der  selv  var  oldkyndig, 
altsaa  et  aandeligt  Berøringspunkt  med  ham.  Den 
anden  var  en  udpræget  Sportsmand,  der  med  sin 
Sans  for  alle  legemlige  Idrætter  forbandt  levende 
Interesse  for  tekniske  Foretagender.  Som  en  Følge 

heraf  gjorde  han  et  vindende  Indtryk  paa  Hs.  kgl. 
Højhed,  der  yndede  Jagt,  Fiskeri  og  i  det  Hele 
Livets  praktiske  Sysler. 

Hr.  v.  Balde  havde  under  sine  Samtaler  med 
Kronprinsen  berørt  Typografien  i  Kjøbenhavn  og 
gjort  nogle  Spørgsmaal  om  Presseforholdene  her. 
Hs.  kgl.  Højhed  havde  svaret,  at  han  kun  havde 
et  løst  Kendskab  til  disse  Æmner,  men  han  kunde 
dog  med  Sikkerhed  sige,  at  det  »Berlingske  Officin« 
var  en  meget  fremragende  Institution  i  de  berørte 
Retninger.  Rejsepostmesteren  yttrede  Lyst  til  at 
se  hint  og  tilføjede,  at  et  Besøg  der  ogsaa  i  høj 
Grad  vilde  interessere  hans  ærede  Ven,  Geheime- 
kæmmerer  Schiøning,  der  var  blandt  Følgets 
Herrer.  Kronprinsen  havde  redebont  erklæret,  at 
det  skulde  være  ham  en  Glæde,  om  de  vilde  led¬ 
sage  ham  til  Officinet  den  følgende  Dag.  Tids¬ 
punktet  skulde  Hr.  v.  Balde  faa  nærmere  Under¬ 
retning  om. 

Bladudgiver  og  Bogtrykker  Karl  Berling  blev 
meget  forbauset,  da  Kronprinsens  Adjudant,  Kam¬ 
merjunker  Bibow,  indfandt  sig  hos  ham  med  Fore¬ 
spørgsel,  om  det  vilde  være  ham  belejligt  at  mod¬ 
tage  Hs.  kgl.  Højhed  og  to  Herrer  af  Hs.  preussiske 
Majestæts  Følge  næste  Formiddag:  de  ønskede  at 
se  Officinet.  Svaret  lød,  at  det  vilde  være  Ejeren 
en  overordenlig  stor  Ære  at  forevise  sit  Etablisse- 
ment  for  dem. 

Til  det  fastsatte  Tidspunkt  kørte  to  elegante 
Kalescher  ind  i  det  berlingske  Officins  Gaard  i 
Pilestræde.  I  den  første  sad  Kronprinsen  med 

Geheimekæmmereren  ved  sin  Side,  i  den  anden 
Adjudanten,  Kammerherre  Biilow,  med  Rejsepost¬ 
mester  Balde.  Ved  Sidebygningens  Trappe  stod 
Bogtrykker  Berling  og  Redaktør  Nathanson,  selv¬ 
følgelig  begge  klædte  i  Galla.  Hs.  kgl.  Højhed 
besvarede  de  to  Herrers  Hilsen  med  et  jovialt 
Smil,  hvorefter  han  bemærkede,  at  det  vilde  i  høj 
Grad  interessere  ham  selv  og  de  preussiske  Gæster 
at  se  den  navnkundige  Tidendes  Officin.  Han 
nævnede  Navnene  paa  de  to  Fremmede  og  med¬ 
delte  disse,  af  hvem  de  modtoges.  Derpaa  steg 
alle  op  ad  Trappen,  idet  Berling  gik  i  Spidsen. 
Vandringen  gennem  Lokalerne  begyndte;  Etablisse¬ 
mentets  Ejer  fungerede  som  Cicerone  for  Kron¬ 
prinsen  og  Schiøning;  samme  Hverv  havde  Na¬ 
thanson  overfor  Balde  og  Biilow.  Begge  løste 
Opgaven  med  megen  Tungefærdighed  og  et  vist 
Lune.  Redaktøren  var  nemlig  af  Naturen  udrustet 
med  Svada;  Udgiveren  havde  under  sit  Ophold  i 
Paris  udviklet  sit  Konversationstalent.  Efter  at  de 
rummelige  og  hyggelige  Redaktionsværelser  var 
passerede,  traadte  man  ind  i  Sætteriet,  hvor  Typo¬ 
graferne  i  Søndagspuds  stod  opstillede  ved  Pultene. 
Derfra  begav  Selskabet  sig  til  Trykkeriet,  hvor  de 
store  Presser  toges  i  Øjesyn.  De  preussiske  Herrer 
udtalte  sig  med  den  varmeste  Anerkendelse  om 
Etablissementet,  idet  de  enstemmigt  erklærede,  at 
Berling  kunde  betegnes  som  Danmarks  Brockhaus. 
Hs.  kgl.  Højhed  udbrød,  at  denne  Udtalelse  glæ¬ 
dede  ham  som  Landets  fremtidige  Konge  over¬ 
ordenlig. 

Berling  indbød  efter  Vandringens  Tilendebrin¬ 
gelse  Kronprinsen  og  Herrerne  til  en  lille  Dejeuner 
i  sin  Lejlighed.  Indbydelsen  modtoges  med  et 
Smil  og  en  erkendlig  Haandbevægelse,  hvorefter 
han  førte  Selskabet  til  sin  elegante  og  rigt  ud¬ 
styrede  Salon,  med  store  Pillespeile,  Malerier  paa 
Væggene,  to  Kanapeer  i  Empirestil,  et  ovalt  Mahogni¬ 
bord  midt  paa  Gulvet,  omgivet  af  Fløilslænestole, 
hvidlakerede  blaatbetrukne  Stole  ved  Vinduerne 
og  en  prægtig  Lysekrone  under  Loftet.  Det  Hele 
gjorde  Indtrykket  af  materiel  Velstand  og  var  et 
taust  Vidnesbyrd  om  fremragende  industriel  Dyg¬ 
tighed. 

Blandt  Billederne  vakte  et  Par  Landskabs¬ 
malerier  henholdsvis  af  Kiærschou  og  Skovgaard 
især  de  fremmede  Herrers  Opmærksomhed.  De 
fandt,  at  denne  Kunstgren  stod  overordenlig  højt 
i  Danmark.  Paa  en  Konsol  stod  en  Rytterstatuette, 
modelleret  af  Frøken  Herbst  og  denne  fine,  smag¬ 
fulde  Figur  fremkaldte  beundrende  Udbrud  fra 
Schiøning  og  Balde,  der  i  den  saa  et  Vidnesbyrd 
om  Thorvaldsens  kunstneriske  Indflydelse.  Kron¬ 
prinsen  og  Biilow  betragtede  med  Fornøjelse  et 
temmelig  stort  Billede  af  Kloss,  forestillende  »Kut¬ 
teren  Neptun  ved  Nyborg«.  Det  var  Hs.  kgl. 
Højheds  Yndlingsfartøj,  med  hvilket  han  plejede 
at  sejle  omkring  i  de  danske  Farvande.  Lige  i 
Nærheden  hang  N.  Henriques’  Maleri:  »Studen¬ 
ternes  Fakkeltog  til  Kronprinseparret  1841«.  Hs. 
kgl.  Højhed  kastede  kun  et  flygtigt  Blik  paa  det 
og  vendte  sig  hurtigt  mod  et  Frugt-  og  Blomster- 

stykke  af  Jensen,  da  Berling  traadte  hen  til  ham 
og  med  et  Buk  indbød  ham  og  Selskabet  til  at 
indtage  den  serverede  Forfriskning.  Fløidøren  til 
en  stor  Spisestue  ved  Siden  af  Salonen  aabnedes, 
og  nogle  Øjeblikke  efter  sad  Herrerne  omkring  et 
elegant  dækket  Bord,  med  en  pragtfuld  Sølvopsats. 

Frokosten  bestod  af  Østers  og  Champagne. 
To  kjoleklædte  Tjenere  besørgede  Serveringen. 
Konversationen  gik  let  og  livligt,  og  drejede  sig 
om  Bournonvilles  Ballet  »Napoli«,  som  de  preus¬ 
siske  Gæster  lige  havde  set  ved  Festforestillingen  i 
det  kgl.  Theater.  Man  berømmede  de  interessante 
Folkelivsbilleder  og  Dekorationerne.  Kronprinsen 
bemærkede,  at  han  paa  sin  Rejse  i  Italien  havde 
besøgt  Ballettens  Skueplads.  Lige  før  Selskabet 
rejste  sig  fra  Bordet,  spurgte  v.  Balde  Berling,  om 
han  ikke  var  af  tysk  Adel.  Svaret  lød  bekræf¬ 
tende,  idet  den  Adspurgte  betegnede  Lauenborg 
som  Slægtens  Stamland. 

I  en  let  animeret  og  humoristisk  Stemning 
rejste  Selskabet  sig  fra  Bordet,  sluttede  sig  til  Hs. 
kgl.  Højheds  Tak  og  begav  sig  ned  til  Kalescherne. 
Efter  at  Kronprinsen  havde  henvendt  et  Par  ven¬ 
lige  Ord  til  Berling,  gav  han  Afgangssignal  til 
Kusken.  Vognene  kørte  til  Kristiansborg,  hvor 
han  havde  sin  Residens,  naar  han  opholdt  sig  i 
Hovedstaden.  Hs,  kgl.  Højhed  var  jo  Fyens  Gou- 
vernør  og  havde  altsaa  sit  sædvanlige  Virkefelt 
paa  Øen. 

Hs.  preussiske  Majestæts  Besøg  hos  Konge¬ 
parret  havde  været  en  epokegjørende  Begivenhed  i 
det  danske  Hofs  Aarbøger:  siden  Peter  den  Store 
havde  nemlig  ikke  nogen  Stormagtshersker  gæstet 
Kjøbenhavn.  Frederik  Vilhelm  den  Fjerde  var  i 
det  Ydre  en  baade  imponerende  og  tiltalende  Per¬ 
sonlighed,  der  trods  sit  Embonpoint  bevægede  sig 
med  Lethed  og  Elegance.  Han  var  paa  dette  Tids¬ 
punkt  halvtredsindstyve  Aar,  altsaa  henved  en  halv 
Snes  Aar  yngre  end  Kristian  den  Ottende,  men 
naar  han  talte,  bragte  hans  vindende  Smil,  hans 
livlige  Gestikulation  og  ildfulde  Blik  Omgivelserne 
til  at  glemme  hans  Alder.  Da  kastede  hans  æste¬ 
tiske  Begavelse,  hans  Intelligens  og  Kundskabs¬ 
fylde  et  foryngende  Skær  over  ham.  Naar  Hs. 
Excellence  Overhofmarskal  Levetzau  senere  be¬ 
rørte  ham  i  sin  Konversation,  plejede  han  altid 
med  en  navnkundig  tysk  Forfatter  at  betegne  ham 
som  »Romantikeren  paa  Thronen«.  Vel  var  Fre¬ 
derik  Vilhelm  den  Fjerde  og  Kristian  den  Ottende 
baade  ved  deres  videnskabelige  og  kunstneriske  Sans 
og  ved  deres  levende  Interesse  for  Arkæologien 
og  Naturforskningen  aandsbeslægtede  Naturer,  men 
Preusseren  stod  højere  i  Begavelse  og  Viden  end 
hans  danske  Kollega.  Som  Souveræner  nærede  d£ 
begge  samme  Forestillinger  om  Kongedømmets 
guddommelige  Oprindelse  og  Sendelse,  hvorfor 
de  betragtede  Enevælden  som  den  bedste  Rege¬ 
ringsform  og  følgelig  stillede  de  sig  uvilligt  overfor 
den  konstitutionelle,  endsige  den  demokratiske 
Frihedsbevægelse. 

Den  fremmede  Monarks  Besøg  paa  Universi¬ 
tetet,  i  Frue  Kirke,  i  Kunstkammeret  og  paa  Kunst¬ 
akademiet,  hvor  Kronprinsen  i  Egenskab  af  Præses 
overrakte  ham  Diplom  som  Æresmedlem,  var 
baade  for  ham  selv  og  hans  Ledsagere  en  virkelig 
aandelig  Nydelse.  Kongen  var  personlig  begejstret 
over  de  Aandsværdier,  der  paa  disse  Steder  mødte 
hans  Blik,  og  de  sindrige  Bemærkninger,  hvortil 
de  henrev  ham,  vakte  Omgivelsernes  Beundring. 
Med  den  varmeste  Anerkendelse  udtalte  Kong 
Frederik  Vilhelm  sig  i  Theatret  om  den  drama¬ 
tiske  Kunsts  Blomstring  i  Danmark,  om  de  store 
Skuespillere  og  Skuespillerinder,  og  han  betonede 
stærkt  det  poetiske  Indtryk,  som  de  sydlandske 
Folkelivsbilleder  i  Bournonvilles  Balletter  havde 
gjort  paa  ham. 

Det  store  Gallataffel  i  Kristiansborg  Slots 
Riddersal  stod  i  Hofkavallerernes  og  Hofdamernes 
Erindring  som  noget  af  det  mest  straalende,  de 
havde  oplevet.  Ved  slige  Lejligheder  udfoldede 
det  enevældige  Kongedømme  hele  sin  Glans  baade 
i  Servicets  Pragt  samt  i  Anretningens  Smagfuldhed 
og  Elegance.  De  kongelige  Gallatafler  var  saa  at 
sige  Gradmaalere  for,  hvor  højt  Gastronomien 
indtil  det  Tidspunkt  havde  bragt  det,  og  Menuen 
var  altid  sammensat  med  lukullisk  Virtuositet.  Men 
hvad  der  forlehnede  disse  Festtafler  med  en  særlig 
Buket,  var  den  Kreds  af  smukke  Damer  og  ridder¬ 
lige  Herrer,  som  altid  deltog  i  dem.  Fin  og  inter¬ 
essant  Konversation  smeltede  med  Taffelmusiken 
sammen  til  et  harmonisk  Hele.  Theater  og  Kunst 

var  gerne  Hovedæmnet  for  Samtalerne,  der  i  Over¬ 
ensstemmelse  med  Situationen  havde  et  let  og 
pikant  Skær.  I  slige  Øjeblikke  glimrede  Kong 
Frederik  Vilhelm ;  thi  han  var  i  Kraft  af  Natur¬ 
anlæg  og  sin  omfangsrige  Viden  en  Mester  i  Kon¬ 
versationen,  og  det  samme  gjaldt  efter  en  noget 
formindsket  Maalestok  om  Kristian  den  Ottende. 
Under  Taflet  udbragte  de  to  Monarker  selvfølge¬ 
lig  hinandens  Skaal,  men  Talerne  havde  et  rent 
personligt  Præg.  Dog  priste  Kong  Frederik  Vil¬ 
helm  sig  lykkelig  over  at  have  set  »Nordens 
Athen«.  Kristian  den  Ottende  glædede  sig  over 
at  have  modtaget  paa  sin  Hovedstads  Grund  en 
Souveræn,  der  kunde  betegnes  som  en  Aandsfælle 
af  Pisistratus. 

Efter  Tafflet  var  der,  som  det  i  Datidens  Hof¬ 
sprog  kaldtes,  »commerage«.  Her  lod  Kong  Fre¬ 
derik  Vilhelm  og  Kong  Kristian,  der  begge  havde 
Affinitet  til  det  andet  Køn,  deres  Vid  og  Lune 
spille.  Her  gjorde  blandt  det  preussiske  Følge 
General  Neumann,  Hofmarskal  Meyerinck  og  Major 
Bonin  Furore  ved  deres  elskværdige  Jovialitet.  En 
Yttring  af  sidstnævnte  bevaredes  i  Hof  kredsenes 
Erindring.  Han  konverserede  med  den  skønne 
Komtesse  Holck-Winterfeldt,  der  kom  til  at  berøre 
et  stærkt  Tordenvejr,  hun  nylig  havde  oplevet. 
Den  preussiske  Officer  bemærkede  med  et  Smil 
at  Lynet  visselig  var  farligt  for  hende,  eftersom 
hun  var  saa  tiltrækkende.  Skønt  Selskabets  Op¬ 
mærksomhed  væsenlig  var  koncentreret  om  Mo¬ 
narkerne,  saa  havde  man  dog  ogsaa  Tanken  hen- 

vendt  paa  Alexander  Humboldt  og  Hans  Kristian 
Ørsted,  der  stod  i  livlig  Konversation  med  hin¬ 
anden.  Det  var  to  Konger  i  Aandens  Verden, 
som  Overhofmarskal  Levetzau  bemærkede. 

Men  hvor  livligt  og  elskværdigt  de  kongelige 
Personer  paa  Amalienborg  end  var  optraadte  under 
Festlighederne  for  Hs.  preussiske  Majestæt,  saa 
skjulte  der  sig  dog  under  den  smilende  Overflade 
Forstemthed  hos  en  Enkelt  og  ængstelig  Uro  hos 
Andre. 

Den  første  Stemning  var  fremherskende  hos 
Kong  Kristian  den  Ottende,  den  anden  gjorde  sig 
især  gældende  hos  det  danske  Landgrevepar:  Hs. 
Majestæts  Søster  og  hendes  Gemal.  — 

Kong  Kristian  var  paa  dette  Tidspunkt  i  sit 
tredsindstyvende  Aar.  Han  var  endnu  en  meget 
smuk  Mand,  med  fine,  ædle  Ansigtstræk,  et  fyl¬ 
digt  krøllet  Haar  med  Sølvstænk,  et  livligt,  aand- 
fuldt  Blik,  en  velvoxen,  elegant  Personlighed  med 
nogen  Førlighed  og  en  let,  hurtig  Gang,  naar  han 
da  ikke  hjemsøgtes  af  en  vis  Aarelidelse,  hvad 
stundom  var  Tilfældet.  Han  var  begejstret  for  alt 
det  skønne,  der  traadte  ham  i  Møde  i  Naturen, 
Kunsten  og  Historien,  men  særlig  hyldede  han 
Skønheden,  saaledes  som  den  aabenbarede  sig  i 
Kvinden.  Den  erotiske  Ild,  der  i  Ungdommen 
havde  været  af  en  vulkansk  Natur,  brændte  vel 
endnu  i  hans  Hjerte,  men  den  havde  i  Aarenes 
Løb  tabt  noget  af  sin  intensive  Kraft.  De  bedaa- 
rende  nymfeagtige  Væsener,  han  i  sin  Manddoms 
fulde  Styrke  havde  mødt  især  i  Italien  stod  som 

lysende  Stjerner  paa  hans  Erindrings  Himmel,  og 
naar  han  skønne  Sommeraftener  vandrede  ene  i 
Sorgenfris  pragtfulde  Alleer,  nynnede  han  af  og 
til  en  Barcarole  og  ihukom  sin  Armida,  Amasia, 
Olympia,  sin  Aspasia  eller  Fryne.  Men  af  Kongens 
erotiske  Tilbøjeligheder  maa  man  ingenlunde  drage 
den  Slutning,  at  han  ikke  inderlig  elskede  sin 
Gemalinde,  den  smukke  Dronning  Karoline  Amalie; 
thi  han  nærede  for  hende  en  Kærlighed,  der  inde¬ 
sluttede  den  største  Højagtelse  for  hende  som 
Kvinde  og  Livsledsagerinde.  Men  hans  Ægteskab 
med  hende  havde  en  Mangel,  der  vakte  Sorg  hos 
ham  og  Bekymringer  af  en  anden  Art  —  det  var 
barnløst.  At  min  skønne  Hustru  med  det  del¬ 
tagende  Sind  og  det  varme  Hjerte  ikke  kan  blive 
Moder,  sukkede  han  ved  sig  selv.  Han  var,  naar 
denne  Stemning  kom  over  ham,  lige  ved  at  be¬ 
brejde  sig  selv  Impotens,  men  da  smilte  han 
pludselig  tilfreds  paa  Hofmands  Vis,  idet  han  hvi¬ 
skede:  Mit  Stamtræ  er  ikke  uden  Aflæggere,  men 
de  gro  i  det  Skjulte,  i  Sorgenfris,  Fredensborgs  og 
Bernstorfs  smukke  Omgivelser.  Slig  illegitim  De- 
scendens  hørte  ifølge  Datidens  Hofbegreber  nød¬ 
vendigvis  med  til  den  Stab,  der  burde  flankere 
en  Grandseigneurs  eller  en  enevældig  Konges 
Livsbane. 

Men  det  var  kun  i  enkelte  Øjeblikke,  at 
Kongen  med  et  Anstrøg  af  Versailleshoffets  liber- 
tinske  Tænkemaade  og  en  Luftning  af  romantisk 
Humor  satte  sig  ud  over  hin  berørte  Mangel.  Thi 
i  Virkeligheden  beklagede  han  af  Hensyn  til  sit 


17 


Riges  Sammenhold,  at  han  ikke  havde  en  Søn 
foruden  Kronprinsen,  og  det  skar  ham  ligefrem  i 
Hjertet,  at  dennes  Ægteskab  fremdeles  var  barnløst. 
Fik  Hs.  kgl.  Højhed  ikke  nogen  Søn  og  tilfaldt 
Kronen  den  barnløse  Prins  Ferdinand,  saa  var  der 
Udsigt  til,  at  det  danske  Monarki  vilde  blive  sprængt, 
thi  ved  den  kongelige  Mandslinies  Uddøen  vilde 
Augustenborgerne  trods  Kongeloven  sikkert  sætte 
sig  paa  Slesvig-Holsteins  Throne.  Udsigten  hertil 
vilde  blive  forpurret,  hvis  Kronprinsen  fik  mand¬ 
ligt  Afkom.  Men  vilde  en  saadan  Eventualitet 
indtræde,  thi  nu  var  han  paa  femte  Aar  gift  med 
Prinsesse  Mariane  af  Mecklenborg-Strelitz,  og  For¬ 
bindelsen  havde  ikke  blot  været  gold,  men  For¬ 
holdet  mellem  Ægtefællerne  særdeles  kjøligt.  Som 
Stifter  af  et  nyt  Dynasti  følte  Kong  Kristian  det 
imidlertid  som  sin  Pligt  imod  Historien,  at  han 
sørgede  for  sin  Æts  Blomstring  i  Mandslinien, 
hvortil  kom  det  statsretlige  Hensyn  til  hans  Riges 
fremtidige  Sammenhold.  I  den  Retning  repræ¬ 
senterede  han  overfor  sine  oldenborgske  For- 
fædre  en  Aarhundreder  gammel  Tradition,  og 
denne  vilde  han  som  Kronens  Besidder  opret¬ 
holde.  Men  hvorledes  skulde  han  sikkre  sig 
hin  Blomstring?  Det  var  et  af  de  delikateste 
Spørgsmaal,  der  havde  foreligget  for  nogen  dansk 
Konge.  — 

Der  var  kun  Tvende,  for  hvem  Kristian  den 
Ottende  aabnede  sit  Hjerte,  —  og  det  kun  med 
den  største  Forsigtighed,  —  naar  Kronprinsens 

Thorsøe :  Danner  og  Berling.  2 

Ægteskab  bragtes  paa  Bane  enten  i  Hofkredsene  eller 
gav  den  offenlige  Mening  i  Hovedstaden  Anled¬ 
ning  til  Bemærkninger.  Sligt  skete  hver  Gang 
Hds.  kgl.  Højhed  begav  sig  til  et  af  sine  langvarige 
Besøg  ved  Forældrenes  Hofi  Strelitz.  Hvad  Dron¬ 
ningen  angaar,  da  berørte  Kongen  efter  det  første 
Par  Aars  Erfaringer  kun  i  almindelige  Udtryk 
Sønnens  ægteskabelige  Forbindelse  og  lod  stadig, 
som  om  alt  i  den  Henseende  var,  som  det  burde 
være,  om  han  end  tilstod,  at  der  af  og  til  kunde 
komme  en  lille  Kurre  paa  Traaden  mellem  Ægte¬ 
parret. 

De  to  berørte  Fortrolige  var  Grev  Frederik 
Reventlow  og  Prins  Ludvig  Bentheim.  Den  første, 
Søn  af  den  berømte  Lehnsgreve  til  Kristianssæde 
paa  Lolland,  hørte  til  Hs.  Majestæts  Ungdoms¬ 
venner.  Han  var  en  smuk  Mand  og  Kvindernes 
Ridder  og  havde  under  sin  lange  diplomatiske 
Virksomhed  ved  Hofferne  i  Rio  de  Janeiro,  Lis¬ 
sabon  og  London  tilegnet  sig  et  fint,  slebent 
Væsen.  Han  fortalte  med  Verve  og  et  ypperligt 
Minespil  pikante  Historier  og  Eventyr,  og  netop 
derved  havde  han  vundet  Prins  Kristians  Inter¬ 
esse;  thi  Hs.  Højhed  følte,  at  han  og  Reventlow 
var  aandelig  beslægtede  paa  Amourettens  Om- 
raade.  Mellem  Prinsen  og  Greven  førtes  en  stadig 
Korrespondance,  og  hver  Gang  sidstnævnte  havde 
Congé  og  besøgte  Hjemmet,  var  han  sin  konge¬ 
lige  Velynders  stadige  Gæst.  Kronprins  Frederiks 
andet  Ægteskab  bragte  Kong  Kristian  og  Grev 
Reventlow  i  endnu  intimere  Forbindelse  med  hin- 

anden.  Det  var  nemlig  Greven,  der  paa  Hs. 
Majestæts  Vegne  havde  ført  Underhandlingerne  om 
dette  Ægteskab  med  den  eventuelle  Bruds  Fader, 
Storhertug  Georg  af  Mecklenborg-Strelitz.  Da  For¬ 
bindelsen  mellem  Kronprinsen  og  Prinsesse  Mariane 
truede  med  at  briste,  og  da  Haabet  om  en  frem¬ 
tidig  mandlig  Arving  til  Riget  dermed  syntes  at 
skulle  slukkes,  søgte  Kongen  at  opretholde  Ægte¬ 
skabet,  og  til  Forebyggelse  af  Skilsmisse  betjente 
han  sig  med  en  vis  diplomatisk  Snildhed  af  Re- 
ventlow.  Storhertugen  var  nemlig  bleven  ind¬ 
tagen  i  denne  som  Personlighed  og  tillagde  hans 
Raad  og  Anskuelser  stor  Betydning.  Samtidig 
maa  det  fremhæves,  at  Kronprinsesse  Mariane  be¬ 
undrede  og  elskede  sin  Fader  og  bestræbte  sig  for 
at  opfylde  de  Ønsker,  der  laa  ham  alvorlig  paa 
Hjerte.  Disse  Forhold  kendte  Kristian  den  Ottende 
og  benyttede  sig  deraf.  Han  havde  ifjor  og  iaar 
ladet  Gesandten  kalde  tilbage  fra  London  og  over¬ 
draget  ham  en  Sendelse  til  Strelitz.  Reventlow 
skulde  overfor  Storhertugen  betone,  at  Kronprinsen 
og  Kongen  inderlig  længtes  efter,  at  Kronprinsessen 
vilde  vende  tilbage  til  Kjøbenhavn,  hvor  hun  sav¬ 
nedes  overordenlig.  Reventlow  skulde  tilføje,  at 
Hs.  Majestæt  i  den  senere  Tid  havde  begyndt  at 
skrante  noget  og  mulig  kunde  han  blive  tvungen 
til  at  lade  Kronprinsen  vikariere  for  sig;  men  i 
det  Tilfælde  var  Hds.  kgl.  Højheds  Nærværelse 
dobbelt  nødvendig.  Kong  Kristian  havde  med 
diplomatisk  Snildhed  paalagt  Reventlow,  at  han 
ved  det  lille  tyske  Hof  ved  enhver  passende  Lej- 

lighed  skulde  betone,  at  Prinsessen  som  Arving  til 
Danmarks  gamle  Kongekrone  jo  gik  en  glimrende 
Fremtid  i  Møde.  Gesandten  havde  netop  tilende¬ 
bragt  sin  Sendelse  til  Strelitz,  da  Kong  Frederik 
Vilhelm  af  Preussen  forlod  Kjøbenhavn.  Reventlow 
havde  fundet  den  elskværdigste  Modtagelse  hos 
Storhertugen,  der  med  Hensyn  til  sin  Datter  havde 
erklæret,  at  hun  var  meget  nervesvag,  hvorfor  et 
længere  Ophold  ved  Badet  i  Pyrmont  var  nød¬ 
vendigt  for  hende.  Han  havde  venligt  spurgt  om 
Kronprinsens  Befindende,  og  det  samme  havde 
været  Tilfældet  med  Kronprinsessen.  Hvad  Hds. 
kgl.  Højheds  Tilbagekomst  til  Danmark  angik,  da 
havde  Reventlow  ikke  opnaaet  noget  Tilsagn. 
Denne  Omstændighed  gjorde  et  mørkt  og  ned- 
slaaende  Indtryk  paa  Kong  Kristian.  Han  vilde 
mindst  af  alt  gaa  ind  paa  en  Skilsmisse  mellem 
det  kronprinselige  Par.  Saa  længe  Ægteskabet 
vedvarede,  var  der  Haab  med  Hensyn  til  Suk- 
cessionen.  Sine  Tanker  i  den  Retning  antydede 
han  dog  kun  for  Reventlow,  der  imidlertid  gennem¬ 
skuede  ham. 

Det  samme  var  Tilfældet  med  Kongens  anden 
Fortrolige,  Prins  Bentheim-Steinfurt,  en  meget  in¬ 
teressant  Personlighed,  der  var  jævnaldrende  med 
ham.  Denne  slanke  og  ranke,  velvoxne  Mand 
med  det  mørke  Haar,  de  markerede,  smukke  An¬ 
sigtstræk  og  det  livlige  Blik  var  en  af  de  bekendte 
Typer  i  Datidens  Kjøbenhavn.  Den  fyrstelige 
bentheimske  Families  Herresæde  var  Slottet  Stein- 
furt  i  Westfalen  og  Slægten  rakte  i  Tiden  tilbage 

til  Karolingernes  Æra.  Prinsen  havde  siden  Aar- 
hundredets  Begyndelse  været  Officer  i  den  danske 
Hær.  Han  havde  gjort  Tjeneste  som  Kaptain  ved 
Prins  Kristian  Frederiks  Regiment,  nu  var  han 
karakteriseret  General,  og  paa  hans  Bryst  glimrede 
ved  Siden  af  Dannebrogsordenens  Storkors  en 
Række  udenlandske  Dekorationer,  deriblandt  den 
russiske  Alexander  Nevsky  Orden  og  St.  Anna- 
ordenen.  Mellem  Bentheim  og  Kong  Kristian  var 
der  ogsaa  et  Slags  Familiebaand,  idet  han  var 
Halvsvoger  til  Prins  Vilhelm  af  Hessen-Filipsthal, 
Prinsesse  Julianes  afdøde  Ægtefælle. 

Prins  Kristian  havde  for  en  Række  Aar  til¬ 
bage,  da  han  sammen  med  sin  Gemalinde,  Karo¬ 
line  Amalie,  opholdt  sig  i  Pyrmont,  foretaget  en 
Udflugt  til  Slottet  Steinfurt  og  tilbragt  en  Uge 
hos  Fyrst  Alexius  af  Bentheim,  en  fint  dannet 
Mand.  Her  saa  Prinsen  Fyrstens  og  sin  Vens 
skønne  Søster,  Prinsesse  Henriette,  og  tænkte  altid 
med  Beundring  tilbage  paa  denne  Kvinde,  der  af 
Samtiden  betegnedes  som  Venus  Urania.  Den 
Egenskab  hos  Prins  Bentheim,  der  særlig  inter¬ 
esserede  Kong  Kristian,  var  hans  minutiøse  Kend¬ 
skab  til  det  russiske  Hofs  cronique  scandaleuse. 
Prinsen  kunde  med  Lune  fortælle  om,  hvorledes 
Kejserinde  Elisabeth  havde  befalet,  at  Storfyrstinde 
Katharina  i  sit  Ægteskab  skulde  skaffe  en  Thron- 
følger  og  havde  sørget  for,  at  den  smukke  Adels¬ 
mand,  Sergius  Soltikow,  løste  Opgaven.  Kongen 
hørte  smilende  paa  Fortællingen  og  bemærkede 
en  Gang,  da  Bentheim  atter  berørte  Æmnet,  at 

Frederik  den  Store  af  Preussen  havde  erklæret, 
at  i  et  Spørgsmaal  af  den  Natur  burde  Hensynet 
til  »Statsraison«  være  alt  afgjørende.  Hs.  Majestæt 
indlod  sig  ikke  videre  paa  Sagen,  men  det  var 
øjensynligt,  at  han  mediterede  over  den.  — 


ANDET  KAPITEL 


En  Gang  om  Ugen  var  der  om  Formiddagen 
stort  Kaffeselskab  for  Hoffets  Damer  hos  Land¬ 
grevinde  Charlotte  i  det  Levetzauske  Palais  paa 
Amalienborg,  det  Palais,  der  mange  Aar  senere 
beboedes  af  Kristian  den  Niendes  Søn,  Kronprins 
Frederik.  Landgreveparrets  Bolig  udmærkede  sig 
for  de  daglige  Beboelsesgemakkers  Vedkommende 
ved  den  største  Hyggelighed  og  Bekvemmelighed 
i  Henseende  til  Møblement  og  Udstyrelse.  Hvad 
Salonerne  og  Selskabssalene  angik,  da  var  de 
pragtfulde  og  bar  overalt  Elegancens  Præg.  I  Hen¬ 
seende  til  »maniére  de  vivre«  stemte  det  overens 
med  Landgreveparrets  Princip,  at  man  om  Hver¬ 
dagene  skulde  leve  kraftigt,  sundt  og  behageligt, 
men  paa  Festdage  og  ved  officielle  Lejligheder 
skulde  man  i  Samklang  med  sin  kongelige  og 
fyrstelige  Byrd  udfolde  den  Glans  og  den  Flothed, 
som  Stillingen  burde  føre  med  sig.  Ellers  var 
baade  Landgrevinden  og  Landgreven  i  det  daglige 
Livs  Færd  og  Transaktioner  meget  nøjeregnende 
og  paaholdende,  for  ikke  at  sige  knebne.  Derfor 
havde  de,  efter  hvad  den  offenlige  Mening  fortalte, 
ogsaa  sammensparet  sig  en  anseelig  Pengesum. 

De  elskede  begge  Penge,  og  de  var  saaledes 
stillede,  at  de  stadig  kunde  forøge  deres  Mammon 
med  rentebærende  Obligationer.  Landgrevinde 
Charlotte,  Kristian  den  Ottendes  Søster,  oppebar 
aarlig  en  Appanage  af  over  fire  og  halvtredsinds¬ 
tyve  tusinde  Kroner,  og  Landgreven  havde  som 
Gouvernør  i  Kjøbenhavn  og  Generalløjtnant  i  Hæren 
en  Gage  af  over  syv  tusinde  Kroner.  Da  Ægte¬ 
parret  havde  Sans  for  Bankierforretninger,  kunde 
der  udrettes  noget  med  denne  samlede  Indtægt, 
især  da  den  var  afgiftsfri. 

løvrigt  gik  Landgrevinden  ikke  fuldstændig  op 
i  Økonomi;  thi  hun  havde  Skønhedssans  og  Re¬ 
spekt  for  Kundskaber.  Hun  drog  derfor  som 
Moder  Omsorg  for,  at  hendes  to  Døtre,  Prinses¬ 
serne  Louise  og  Augusta,  lærte  at  tegne,  male  og 
spille  samt  at  tale  Fransk  og  Engelsk  nogenlunde 
perfekt.  Tysk  hørte  til  det  sædvanlige  Omgangs¬ 
sprog  i  Landgrevens  Palais. 

Hs.  Durchlauchtighed  havde  med  faderlig  Inter¬ 
esse  og  Strenghed  taget  sig  af  Sønnens,  Prins 
Frederik  af  Hessens  Opdragelse,  og  denne  var 
væsenlig  bleven  ledet  i  militær  Retning  og  Aand. 
Landgreven  var  en  stiv  og  stram  Paradesoldat  i 
Frederik  den  Sjettes  Stil,  der  med  ubøjelig  Fasthed 
i  enhver  Henseende  opfyldte  »Regulativets«  Be¬ 
stemmelser.  Han  havde  aldrig  været  med  i  nogen 
Bataille,  men  som  ung  Mand  havde  han  som 
Oberst  for  et  jysk  Infanteriregiment  deltaget  i  den 
treaarige  fjendlige  Okkupation  af  det  nordlige 
Frankrig.  Gennem  Slægtskab  med  Frederik  den 

Sjettes  Svigerfader,  Landgrev  Karl  af  Hessen,  ved 
Kongens  Yndest  og  ved  sin  Mani  for  Gamache¬ 
tjeneste  steg  han  ifølge  sin  Byrd  til  Charger  som 
Generalløjtnant  og  Gouvernør  i  Fæstningen  Kjø- 
benhavn.  Den  vel  voxne,  smukt  proportionerede 
Mand  med  de  livlige  Øjne  og  de  kønne  Ansigts¬ 
træk  tog  sig  imponerende  ud,  naar  han  viste  sig  i 
sin  røde  Generalsuniform  med  Brystet  fuldt  besat 
med  Ordener.  Hs.  Durchlauchtighed  kunde  ikke 
blot  med  Stolthed  pege  paa  Elefantordenens  Stjerne, 
men  han  bar  ogsaa  Æreslegionens  Kors,  og  dertil 
sluttede  sig  russiske,  preussiske,  hessiske  og  han- 
noveranske  Dekorationer.  Sligt  forhøjede  hans  i 
Forvejen  udprægede  Selvfølelse,  og  han  havde 
næppe  nogensinde  smilt  kritisk  ved  Tanken  om, 
at  alle  disse  Udmærkelser  udelukkende  skyldtes 
hans  Fødsel  og  Familieforbindelser.  Aaret  forinden 
det  Tidspunk,  hvorom  der  her  er  Tale,  havde  Hs. 
Durchlauchtighed  befundet  sig  paa  sit  europæiske 
Rys  Apogæum.  Hans  Søn,  Prins  Frederik,  var 
bleven  gift  med  Czar  Nikolai  den  Førstes  Datter, 
Storfyrstinde  Alexandra,  og  hvilken  Lykke  var  det 
ikke  fra  et  fyrsteligt  Synspunkt!  Czaren  stod  som 
Europas  mægtigste  Hersker,  til  hvem  alle  Souve- 
ræner  saa  op  i  dyb  Ærefrygt,  og  han,  Kontinentets 
Herre,  var  bleven  Svigerfader  til  Landgrevens  Søn  l 
Svimlende  Tanke!  Desværre  gjorde  Døden  efter 
et  kortvarigt  Ægteskab  Ende  paa  det  unge  Pars 
og  Landgrevens  Lykke.  I  Eftersommeren  om¬ 
skiftede  Storfyrstinden  Timeligheden  med  Evig¬ 
heden,  efter  at  have  født  en  Prins,  der  snart  fulgte 

hende  i  Graven.  De  stolte  Fremtidsperspektiver 
lukkede  sig  for  Landgreven! 

Men  Landgrevinde  Charlotte  forstod  at  trøste 
ham.  Efter  hvad  hendes  intime  Omgivelser  for¬ 
talte,  mindede  hun  ham  stadig  om,  at  Sønnen  jo 
dog  havde  Udsigt  til  en  glimrende  Fremtid,  idet 
han  var  præsumtiv  Thronarving  til  Kurfyrsten¬ 
dømmet  Hessen.  Og  dertil  kom,  at  Himlen  jo 
ogsaa  kunde  tilsmile  hende.  Prins  Ferdinands 
Ægteskab  med  Prinsesse  Karoline  var  jo  barnløst, 
og  Kronprins  Frederiks  Giftermaal  med  Prinsesse 
Mariane  tegnede  sikkert  til  at  blive  det  samme. 
Men  i  det  Tilfælde  tilfaldt  ifølge  Kongeloven 
Kronen  hende.  Naar  Landgrevinde  Charlotte 
tænkte  paa  denne  Fremtidsmulighed,  tindrede 
hendes  Øjne,  hendes  smukke,  slanke  Skikkelse 
ligesom  højnede  sig,  og  hun  betragtede  sin  Gemal 
med  et  triumferende  Blik.  Tænk,  Danmark  Konge¬ 
krone  kunde  komme  til  at  smykke  hendes  Hoved! 
Landgreven  saa  beundrende  paa  sin  kongelige 
Ægtefælle,  men  da  han  selv  havde  følt,  at  Illu¬ 
sioner  kunde  briste,  plejede  han,  naar  denne  Sag 
kom  paa  Bane,  at  sige  med  eftertænksom  Mine  og 
med  en  afvisende  Haandbevægelse,  at  Fremtiden 
jo  muligt  havde  tiltænkt  Kronprinsen,  hvis  Ægte¬ 
skab  kun  var  faa  Aar  gammelt,  en  mandlig  Arving. 
Tanken  om  en  saadan  Eventualitet  var  ligesom  et 
Stik  i  Hjertet  paa  Hds.  kgl.  Højhed,  paa  hvem  Ud¬ 
sigten  til  en  Krone  udøvede  en  fascinerende  Magt. 
Hun  blev  bleg  og  taus  og  gentog  efter  nogen 
Grublen,  hvad  hun  saa  ofte  havde  ytret,  at  Kron- 

prinsens  Forbindelse  med  Mariane  jo  egenlig  ikke 
var  noget  Ægteskab.  Hs.  Durchlauchtighed  plejede 
da  at  sige,  at  heldigvis  var  hans  Søsterdatter  ikke 
nogen  Karoline  Mathilde.  Hertil  bemærkede  Land¬ 
grevinden,  at  hendes  Bedstemoder,  Dronning  Juliane 
Marie,  den  Gang  havde  grebet  altfor  sent  ind. 
Slige  Spørgsmaal  kunde  være  af  den  Natur,  at 
man  burde  handle  hurtigt  og  resolut.  — 

Disse  Sammenkomster  i  Landgrevens  Palais, 
hvilke  Arveprinsesse  Karoline  med  et  fra  Holberg 
laant  Udtryk  kaldte  »Kaffesøstrenes  Konvent«,  var 
den  Gang  navnkundige  i  de  Kredse,  der  sammen¬ 
fattes  under  Betegnelsen  »la  haute  volée«.  Land¬ 
grevinden  var  ved  slige  Lejligheder  uforlignelig 
som  Værtinde.  Hun  havde  en  elskværdig  Bemærk¬ 
ning  til  enhver  af  Deltagerne,  med  et  Smil  paa 
Læben  ledede  hun  ligesom  med  en  usynlig  Kom¬ 
mandostav  de  serverende  Lakaier  saaledes,  at  Ingen 
blev  forbigaaet  eller  glemt.  De  her  forsamlede 
Hofdamers  Kreds  var  selvfølgelig  elegant,  dog  ikke 
blot  det,  men  tillige  højst  interessant  Af  Skøn¬ 
heder  fandtes  der  egenlig  kun  en  enkelt  blandt 
dem,  nemlig:  Frøken  Louise  v.  Zytphen,  der  var 
Hofdame  hos  Dronningen,  men  gennemgaaende 
havde  de  alle  et  tiltalende  Fysiognomi,  en  smuk 
Figur  og  en  god  Væxt.  I  deres  ydre  Fremtræden 
og  Holdning  var  der  Plastik  og  Ynde.  I  den  Ret¬ 
ning  havde  de  ikke  blot  Forbilleder  i  Majestæterne, 
saaledes  som  disse  optraadte  ved  Hoffesterne  og  i 
de  smaa  intime  Cirkler,  men  de  var  ogsaa  i  den 
Retning  paavirkede  af  det  kgl.  Theaters  store 


28 


Kunstnerinder,  af  Nathalie  Ryge,  Johanne  Louise 
Heiberg  og  Anna  Nielsen,  hvortil  kom  Indflydelsen 
af  Bournonvilles  Balletter,  der  var  beherskede  af 
Gratiens  Lov.  Ser  vi  fra  det  Ydre  hen  til  det 
Indre  og  spørger,  hvorledes  det  forholdt  sig  med 
den  aandelige  Begavelse  i  Kredsen,  bliver  Svaret, 
at  i  saa  Henseende  var  der  i  de  daværende  syv 
kvindelige  Hofstater  kun  tre  Damer  der  hævede 
sig  over  det  sædvanlige,  hvad  der  yttrede  sig  i 
deres  fine  Lune  og  kritiske  Blik,  som  hos  enhver 
af  dem  havde  et  forskelligt  Karaktergrundlag:  det 
var  Frøknerne  Karoline  Oxholm,  Blanca  v.  Huygens 
og  Louise  Zytphen.  Den  første,  der  nu  var  over 
de  fyrre,  udmærkede  sig  ved  et  dybt,  følsomt 
Gemyt  og  var  i  Besiddelse  af  et  stort  Fortæller¬ 
talent.  Fra  Vestindiens  Grund,  paa  hvilken  hun 
var  født,  havde  hun  i  sin  Sjæls  Inderste  medbragt 
noget  af  den  tropiske  Varme,  og  derfor  fik  hendes 
Tale,  naar  hun  kom  i  Affekt,  en  sydlandsk  Glød, 
mens  hendes  vittige  Bemærkninger  funklede  som 
vulkanske  Gnister.  Var  der  Hjertelighed  og  Stem¬ 
ning  hos  Frøken  Oxholm,  saa  var  skarp  Forstand, 
udpræget  Selvfølelse,  Trang  til  at  gøre  sig  gæl¬ 
dende  og  snærtende  Lune  Hovedegenskaber  hos 
Landgrevinde  Charlottes  Hofdame,  den  tredive- 
aarige  Frøken  Huygens.  Hun  var  af  hollandsk 
Byrd;  hendes  Fader  havde  været  Gesandt  for  den 
bataviske  Republik  her  ved  Hoffet  i  Aarhundredets 
Begyndelse.  Hun  havde  forstaaet  at  vinde  Land¬ 
grevindens  Yndest  og  ubetingede  Fortrolighed,  men 
da  hun  var  intrigant  og  temmelig  uforsonlig  af 

Tænkemaade  paavirkede  hun  Hds.  kgl.  Højhed  alt 
andet  end  heldigt.  Hun  havde  et  sikkert  Blik  for 
enhver  Mangel  eller  skrøbelig  Side  hos  alle  dem, 
med  hvem  hun  kom  i  Berøring  og  gav  altid  sin 
Opfattelse  et  træffende,  lidt  bidende  Udtryk.  Hun 
var  anlagt  paa  Selvbeundring  og  havde  vanskeligt 
ved  at  se  det  Store  og  Ædle  hos  de  Samtidige,  i 
hvis  Karakter  det  virkelig  fandtes.  Den  nogle  og 
tyveaarige  Frøken  Zytphen  var  derimod  en  Skøn- 
hedsaabenbaring  i  det  Ydre  og  en  indtagende  Per¬ 
sonlighed  ved  sit  friske  følelsesfulde  Sind  og  sit 
strømmende  Lune,  der  kunde  virke  bedaarende 
paa  hendes  Omgangskreds.  Sit  elskværdige  Vid 
udfoldede  Frøkenen  altid  ved  disse  Kaffeselskaber, 
og  det  havde  den  Egenskab,  at  det  altid  prægedes 
af  en  nobel  Tænkemaade,  hvorfor  det  gjorde  et 
dobbelt  vindende  Indtryk.  Den  smukke  Dame 
fortalte  med  et  klangfuldt  Organ,  med  et  skelmsk 
Blik  og  en  levende,  karakteristisk  Plastik.  Det 
Eneste  Hofdamerne  havde  at  bebrejde  hende  var, 
at  hun  stundom  af  sin  Nysgærrighed  lod  sig  for¬ 
lede  til  en  mindre  overlagt  Optræden. 

Under  et  af  disse  Kaffeselskaber  havde  man, 
hvad  en  Indviet  senere  meddelte,  talt  om  Festerne 
i  Anledning  af  det  nylig  stedfundne  nordiske  Stu¬ 
dentermøde,  om  Breve  fra  Deltagerne  i  Korvetten 
»Galathea«s  Jordomsejling  og  et  storartet  Fyrvær¬ 
keri  i  Tivoli,  da  Frøken  Zytphen  henledede  Talen 
paa  Kronprinsessen.  Hun  havde  paa  sin  Rejse  til 
Harzen  foretaget  en  Udflugt  til  Pyrmont,  hvor 
hun  havde  haft  Audiens  hos  Kronprinsessen,  der  i 

Forening  med  sin  Moder,  Storhertuginde  Marie  af 
Mecklenborg-Strelitz,  benyttede  Badet  der.  Frø¬ 
kenen  havde  ogsaa  der  truffet  Kronprinsens  Hof¬ 
chef,  Kammerherre  Oxholm. 

Da  Kaffeselskabet  var  til  Ende  og  Hofdamerne 
som  sædvanlig  trak  sig  tilbage  med  en  dyb  Re- 
verens  for  Landgrevinden,  bad  denne  med  sagte 
Stemme  og  en  hemmelighedsfuld  Mine  Frøken 
Zytphen  om  at  træde  med  hende  ind  i  Kabinettet 
ved  Siden  af  Gemakket.  Samtidig  gav  hun  Frøken 
Huygens  et  Vink  om  at  følge  med.  Hds.  kgl. 
Højhed  tog  Plads  i  en  stor  Fauteuil,  hun  indbød 
med  en  Haandbevægelse  Frøken  Zytphen  til  at 
sætte  sig  paa  en  Stol  foran  sig;  Blanca  Huygens 
anbragte  sig  ligesom  for  at  være  ubemærket  i 
Hjørnet  af  en  Canapé  i  Baggrunden. 

Landgrevinden  opfordrede  Frøken  Zytphen  til, 
saa  omstændeligt  hun  formaaede  det,  at  skildre 
Kronprinsessens  Ophold  i  Pyrmont.  Hds.  kgl. 
Højhed  forsikkrede,  at  hendes  Svigerindes  Datter 
laa  hende  overordenlig  paa  Hjerte.  Hun  elskede 
Kronprinsessen,  og  hun  var  saa  ængstelig  for,  at 
hendes  stærke  Nervøsitet  mulig  skulde  hidføre  en 
Katastrofe. 

Den  unge  Frøken  svarede,  at  Landgrevinden 
næppe  burde  frygte  for  en  saadan  Eventualitet. 
For  det  første  havde  Badekuren  havt  de  bedste 
Virkninger.  Kronprinsessen  havde  genvundet  sin 
Lød  og  gjorde  et  frisk  Indtryk.  For  det  andet  var 
Samlivet  med  Kammerherre  Oxholm  en  sand  Re¬ 
kreation  for  hende  i  aandelig  Henseende.  Sidst- 

nævnte  Bemærkning  interesserede  øjensynlig  i 
højeste  Grad  baade  Hds.  kgl.  Højhed  og  Frøken 
Huygens.  Den  første  spurgte,  om  Kammerherren 
var  i  en  særlig  Mission  i  Pyrmont.  Frøken  Zytphen 
replicerede,  at  saa  vidt  hun  vidste,  havde  han  over¬ 
bragt  et  Brev  fra  Kronprinsen  og  et  Billede  i  Vand¬ 
farve  af  Frederiksgave,  som  Hs.  kgl.  Højhed  selv 
havde  malet.  løvrigt  var  han  stillet  til  hendes 
Tjeneste.  — 

En  lille  Pause  indtraadte.  Frøken  Huygens 
henkastede  den  Yttring,  at  hun  havde  tænkt  paa 
at  benytte  sin  Congé  til  en  Udflugt  til  Pyrmont; 
men  hun  vidste  jo  ikke,  hvor  længe  Kronprinsessen 
blev  der.  Frøken  Zytphen  svarede,  at  Kuren  vilde 
vare  til  mindst  i  Begyndelsen  af  September.  Det 
havde  Oxholm  meddelt  hende.  Kammerherren 
havde  Befaling  til  at  staa  til  Hds.  kgl.  Højheds 
Tjeneste,  saa  længe  hun  ønskede  det.  Landgrev¬ 
inden  fandt  det  ædelt,  at  Kronprinsen  saaledes  af 
Hensyn  til  sin  Gemalindes  Helbred  bar  Ensom¬ 
hedens  kedsommelige  Byrde.  Hun  sagde  dette 
med  et  ironisk  Smil,  der  besvaredes  af  Huygens 
med  Udbrudet,  at  det  var  meget  ædelt,  hvilket 
hun  gentog  med  en  sarkastisk  Betoning. 

Efter  denne  Samtale  med  Frøken  Zytphen 
hævede  Landgrevinden  Audiensen. 

Hds.  kgl.  Højhed  gik  nu  over  til  at  berøre 
Dagens  »ministerielle«  Spørgsmaal.  Frøken  Huy¬ 
gens  spurgte,  om  hun  erindrede  Figurantinde  ved 
Theatret,  Jomfru  Werning.  Dennes  Plejefader  var 
Jæger  hos  Landgreven  og  særdeles  yndet  af  Hs. 

Durchlauchtighed.  Den  unge  Pige  vilde  oprette 
en  Dandseskole,  men  manglede  Kapital  til  Forud¬ 
betaling  af  Leje  og  Anskaffelse  af  Rekvisiter.  Hun 
havde  ansøgt  Landgrevinden  om  en  Pengeunder¬ 
støttelse,  for  hvilken  hun  som  Erstatning  tilbød 
Undervisning  af  to  Lakaiers  Døttre. 

Frøken  Huygens  interesserede  sig  meget  for 
den  godhjertede  og  enfoldige  Jomfru  Werning. 
Det  var  hende  nemlig  klart,  at  denne  ved  Lejlig¬ 
hed  lod  sig  benytte  som  Redskab  i  hendes  »in- 
geniøse  Machinationer«.  — 


TREDIE  KAPITEL 


Kronprins  Frederik  var  Gouvernør  over  Fyen, 
ligesom  hans  Fader  havde  været  det.  Med 
denne  Stilling  forbandt  han  Generalkommandoen 
over  Tropperne  i  Nørrejylland  og  Fyen,  og  sam¬ 
tidig  var  han  Viceadmiral  i  Flaaden.  Føjes  nu 
hertil,  at  han  var  Medlem  af  Statsraadet,  og  at  det 
var  en  stærkt  bevæget  politisk  Periode  for  Dan¬ 
mark  baade  indad-  og  udadtil,  saa  vil  man  forstaa, 
at  Datiden  fandt  Kronprinsen  overbebyrdet  med 
Forretninger.  Den  beundrede,  at  Hs.  kgl.  Højhed 
samtidig  med  en  saa  vidt  forgrenet  Virksomhed 
kunde  faa  Tid  til  at  foretage  dels  Udflugter  til 
Udlandet,  dels  Krydsture  omkring  i  Farvandene. 
Den  store  Mængde  troede,  at  han  havde  en  vid¬ 
underlig  hurtig  Opfattelsesevne  og  Handlekraft, 
men  der  var  kritiske  Skumlere,  der  mente,  at  han 
i  alle  Ting  kun  flygtigt  holdt  sig  til  Overfladen 
og  lod  sine  Funktionærer  besørge  det  egenlige 
Arbejde.  »Son  Altesse  royale,«  plejede  den  franske 
Gesandt,  Baron  Billing,  at  sige  om  Kronprinsen, 
»a  le  diable  au  corps!« 

Kronprinsen  levede  jo  faktisk  som  Pebersvend; 
thi  hans  Gemalinde  havde  for  over  et  Aar  siden 


Thorsøe:  Danner  og  Berling. 

begivet  sig  til  sit  Forældrehjem  i  Strelitz.  For 
Øjeblikket  var  hun  ved  Badet  i  Pyrmont,  og  man 
ventede,  at  hun  i  Efteraarets  Begyndelse  vilde 
vende  tilbage  til  Danmark.  I  Sommerens  Løb 
skiftede  Kronprinsen  mellem  Ophold  paa  Frederiks- 
gave  i  Fyen,  Krydsture  mellem  Øerne  og  Besøg  i 
Kjøbenhavn.  Naar  han  var  her,  boede  han  i  den 
nordre  Fløj  af  Kristiansborg  Slot,  Dronningens 
Fløj,  hvor  der  var  sat  en  Række  Værelser  i  Stand 
til  ham  og  Gemalinde.  Hine  vendte  dels  ud  til 
den  indre  Slotsgaard,  dels  til  Prins  Jørgens  Gaard. 
Til  Hs.  kgl.  Højheds  Bolig  hørte  Værelserne  i 
Nordfløjens  Endepavillon,  fra  hvis  Vinduer  der  var 
en  prægtig  Udsigt  over  Ridebanen.  Denne  Pavillon 
var  Kronprinsens  Yndlingsopholdssted,  naar  Vejret 
var  klart  og  varmt. 

I  Reglen  var  Hs.  kgl.  Højheds  Besøg  i  Kjø¬ 
benhavn  kortvarige,  idet  de  sjeldent  strakte  sig  ud 
over  en  Snes  Dage.  Naar  han  i  Foraars-  eller 
Sommertiden  opholdt  sig  i  Hovedstaden,  havde 
Kongen  altid  stillet  nogle  Værelser  paa  Bernstorfs 
Slot  til  hans  Raadighed  og  Personalet  paa  Sorgen¬ 
fri  afgav  da  den  fornødne  Betjening.  Befandt  Offi¬ 
cerer  ved  Dragonregimentet  i  Odense  eller  ved 
Bataillonerne  i  Fredericia  og  Aalborg  sig  paa  Orlov 
i  Kjøbenhavn,  mens  Hs.  kgl.  Højhed  residerede  paa 
Kristiansborg,  plejede  han  stedse  at  samles  med 
dem  til  en  tvangfri  og  gemytlig  Souper  paa  Bern- 
storf,  der  gerne  afsluttedes  med  et  Symposion  i 
Parken,  ved  hvilket  dog  Konveniensens  Regler 
ingensinde  blev  overtraadte. 

Naar  Kronprinsen  var  staaet  op  om  Morgenen 
og  havde  nydt  en  Frokost  i  engelsk  Stil,  foretog 
han  i  Forening  med  Adjudanten,  Kammerjunker 
Bibow,  en  Ridetur  fra  Kristiansborg  til  et  eller 
andet  Punkt  i  Glaciet  eller  paa  Volden.  Efter  Hjem¬ 
komsten  forhandlede  han  med  Kabinetssekretæren, 
Justitsraad  Lunding,  kiggede  Bladene,  »Berlingske 
Tidende«,  »Kjøbenhavnsposten«  og  »Fædrelandet« 
igennem,  og  var  »Korsaren«  kommen,  læste  han 
den  med  Interesse.  Han  tændte  en  Pibe  eller  en 
Cigar  og  beskæftigede  sig  enten  med  Tegning 
eller  med  Konstruktion  af  Galanteri-Artikler  af  Pap. 
Efter  Dineren  om  Eftermiddagen  plejede  han  at 
trække  sig  tilbage  til  sit  Kabinet,  hvor  han  i  Reglen 
havde  en  Konference  med  Kammertjeneren,  Løjtved, 
og  her  forhandledes  der  om  intime  Forhold.  Ved 
disse  Lejligheder  fastsattes  Programmet  for  de  føl¬ 
gende  Afteners  Adspredelser. 

Men  under  sine  Ophold  i  Hovedstaden  havde 
Kronprinsen  ellers  en  bestemt  »ordre  du  soir«, 
som  han  kaldte  det,  hvori  uforudsete  Omstændig¬ 
heder  naturligvis  kunde  fremkalde  Forandringer, 
og  det  var  derfor  han  konfererede  daglig  med 
Løjtved  om,  hvorledes  Aftenen  skulde  tilbringes. 
I  Reglen  var  det  saaledes,  at  Hs.  kgl.  Højhed  om 
Søndagen  var  Gæst  hos  Majestæterne  paa  Sorgen¬ 
fri.  To  Aftener  i  Ugen  spillede  han  Dam  eller 
Kort.  Hans  Medspillende  i  første  Henseende  var 
Artillerikaptain  Haxthausen,  der  kommanderede 
Brikkerne  med  Snarraadighed  og  Fremsyn.  Kron¬ 
prinsen  foretrak  blandt  Kortspillene  Whist  og 

L’hombre,  navnlig  det  sidste.  I  Whist  var  det  ham 
en  særlig  Fornøjelse  at  have  enten  Grev  Schulin 
til  Frederiksdal  eller  Kabinetssekretær  Lunding  til 
Makker;  thi  sammen  med  dem  gik  han  altid  sejr¬ 
rigt  ud  af  Rubberen.  Efter  hvad  Kammerjunker 
Gyldenstierne  Sehested  sagde,  havde  Hs.  kgl.  Højhed 
»decideret  Anlæg«  for  L’hombre.  Tvende  Aftener 
i  Ugens  Løb  optraadte  Kronprinsen  som  et  Slags 
Harun  al  Raschid,  hvis  natlige  Farter  man  kender 
fra  »Tusind  og  en  Nat«.  Da  besøgte  han  i  stren¬ 
geste  Incognito,  ledsaget  af  sin  Adjudant,  Kammer¬ 
junker  Bibow,  enten  Tivoli  eller  Forlystelsesstederne 
i  Frederiksberg  Allé.  Hist  udøvede  de  atlethiske 
og  akrobatiske  Forestillinger  paa  Theatret  i  Haven 
en  særegen  Tiltrækning  paa  ham.  Kronprinsen  var 
en  Beundrer  af  den  Lumbyske  Dansemusik,  navnlig 
henrykte  Champagne  Galopen  ham,  men  den  nævnte 
Komponists  » Drømmebilleder«  forstod  han  ogsaa 
at  vurdere  og  følte  sig  greben  af  dem.  Paa  et 
ubemærket  Sted  mellem  Koncertsalen  og  Divanen 
lyttede  han  til  Orkestret,  medens  han  røg  en 
Cigar  og  sammen  med  sin  Adjudant  drak  en  halv 
Flaske  Rhinskvin.  Folkelivet  paa  Alleenberg  med 
dets  forskellige  Forlystelser,  særlig  dets  Tyroler- 
Sangere  og  Sangerinder,  morede  ham  overordenlig. 
Fra  et  af  Lysthusene  var  han  skjult  Tilhører  og 
Tilskuer.  Hs.  kgl.  Højhed  kunde  kopierende  baade 
jodle  og  slaa  Triller.  Paa  den  svagt  belyste  Estrade 
havde  han  en  Aften  danset  »Zweitritt«  med  en 
Amagerpige,  mens  Bibow  fungerede  som  Spejder. 

Til  Spilleaftenerne  og  Friluftsudflugterne  slut- 

tede  sig  to  Aftener,  der  anvendtes  til  Divertisse¬ 
ments  af  dramatisk,  mimisk  og  musikalsk  Karakter. 

Disse  Forestillinger  fandt  Sted  i  den  til  Kron¬ 
prinsens  Residens  hørende  Pavillon  af  Slottet,  hvis 
Hovedvindu  vendte  ud  mod  Ridebanen.  Den  store 
Salon  i  hin  var  smukt  dekoreret  af  Hilker  og 
'Væggenes  Tapeter  var  dækkede  med  tre  mægtige 
italienske  Landskabsbilleder  i  Aqvarel,  malede  af 
Købke.  Motiverne  var  tagne  fra  Bugten  ved  Neapel. 
I  Salens  Hjørner  stod  Palmer  og  Laurbærtræer. 
Naar  Lysene  i  den  prægtige  Lysekrone  under 
Loftet  og  Lampetterne  paa  Væggene  var  tændte, 
og  naar  den  mørkeblaa,  stjernebesatte  Himmel 
hvælvede  sig  i  sin  mystiske  Glans  udenfor  det 
store  Pavillonvindue,  i  højtidsfuld  Stilhed,  kunde 
man  her  tro  sig  hensat  til  Syden,  med  dens  yppige, 
farverige  Natur  —  saaledes  virkede  Købkes  skønne 
Billeder  og  hele  Belysningen. 

I  det  til  Salonen  hørende  rummelige  røde 
Gemak  var  der  henstillet  et  smukt  og  kraftigt 
tonende  Fortepiano,  som  Kronprinsessen  havde 
bragt  med  sig  fra  Strelitz.  Hs.  kgl.  Højhed,  der 
ikke  var  uden  musikalsk  Begavelse,  fantaserede 
ofte  paa  dette  Instrument.  Hans  Organ  var  malm¬ 
fuldt,  og  han  havde  en  ret  køn  Barytonstemme, 
og  han  forstod  med  et  vist  Lune  at  foredrage 
Sange  af  de  Heibergske  Vaudeviller  og  Gade¬ 
viser.  — 

Den,  der  gav  Kronprinsen  Ideen  til  disse 
Divertissements,  var  hans  Veninde,  den  tidligere 
Figurantinde  ved  det  kgl.  Theater,  Jomfru  Louise 

Rasmussen,  hvem  han  spøgende  gav  Kunstner¬ 
navnet  Alma  Vestris.  Hun  var  nu  tredive  Aar 
gammel,  havde  en  smuk  Figur,  kloge  blaa  Øjne 
og  et  behageligt  Smil,  men  hendes  Fysiognomi 
var  langt  fra  smukt.  Hvad  der  fattedes  hende  i 
ydre  Skønhed,  erstattedes  af  en  betydelig  aandelig 
Begavelse,  der  blandt  andet  yttrede  sig  i  den  Lethed, 
hvormed  hun  forstod  at  tilegne  sig  fremmede 
Sprog.  Ærgærrighed,  Snedighed  og  Havesyge  var 
Grundtræk  i  hendes  Karakter,  men  hun  forstod  i 
sin  Optræden  overfor  finere  Kredse  at  vise  et  saa 
vindende  Væsen,  at  de  følte  sig  baade  tiltrukne  og 
tiltalte  af  hende.  Hun  havde,  som  hendes  tidligere 
Kollegaer  ved  det  kgl.  Theater  sagde,  ikke  for¬ 
gæves  set  og  studeret  Fruerne  Heiberg  og  Nielsen 
og  Frøken  Nathalie  Ryge.  Louise  Rasmussen  havde 
lært  Kronprinsen  at  kende  for  syv  Aar  siden  i 
Fredericia,  hvor  han  var  Regimentschef.  De  saa 
hinanden  første  Gang  paa  et  Officersbal.  Hs.  kgl. 
Højhed  fattede  Interesse  for  hende,  og  hun  nærede 
paa  sin  Side  virkelig  Sympathi  for  ham,  uden  at  der 
dog  fra  Begyndelsen  af  knyttede  sig  nogen  egen¬ 
nyttig  Beregning  dertil.  Anlægene  i  den  kvikke 
Piges  Karakter  havde  endnu  ikke  fuldt  ud  udviklet 
sig.  Siden  hint  Møde  tabte  Prinsen  og  hun  ikke 
hinanden  af  Syne.  Der  opstod  et  intimt  Forhold 
mellem  dem,  og  det  vedvarede  trods  Kronprinsens 
ægteskabelige  Forbindelse  med  Mecklenborgerinden. 
Alma  Vestris  kom  i  Hemmelighed  til  ham,  baade 
naar  han  var  i  Kjøbenhavn  og  i  Odense.  Det  var 
en  »Liaison«,  men  en  saadan  hørte  ifølge  legiti- 

mistiske  Hofmænds  Tænkemaade  til  det  Apparat, 
hvormed  en  kongelig  Prins  maatte  være  udstyret, 
naar  han  da  ikke  vilde  »nedlade«  sig  til  Lydighed 
mod  den  borgerlige  Morals  Forskrifter.  Da  Figu- 
rantinde  Louise  Rasmussen  faldt  som  Offer  for  en 
Reduktion  ved  Theatret  og  blev  Pensionist,  eta¬ 
blerede  hun  sig  ved  sin  høje  Vens  og  Beskytters 
Hjælp  som  Modehandlerinde  i  Kjøbenhavn.  I  Kro¬ 
gene  hviskede  man  om,  at  hun  var  Hs.  kgl.  Høj¬ 
heds  Favorit,  og  i  Hofkredsene  var  Forholdet  en 
offenlig  Hemmelighed,  men  officielt  iagttog  man 
Taushed.  Ved  Kronprinsens  eget  Hof  optraadte 
man  som  Israeliterne  i  gamle  Dage,  idet  man 
seende  ikke  saa  noget  og  hørende  ikke  hørte 
noget.  Der  var  kun  en  Enkelt,  til  hvem  Kron¬ 
prinsen  i  dette  Spørgsmaal  havde  en  vis  begrænset 
Fortrolighed,  og  det  var  til  Kammertjener  Løjtved. 

Stammen  i  disse  selskabelige  Sammenkomster 
sub  rosa  paa  Kristiansborg  dannede  Kronprinsens 
Adjudanter,  Kammerherre  Biilow  og  Kammerjun¬ 
kerne  Irminger  og  Bibow.  Hofchefen,  Kammer¬ 
herre  Oxholm,  opholdt  sig,  som  tidligere  berørt, 
den  Gang  hos  Kronprinsessen  i  Pyrmont.  Ellers 
samledes  Hs.  kgl.  Højhed  her  med  sine  Ungdoms¬ 
venner  Officererne  Haxthausen,  du  Plat,  Rømeling, 
Schlegel,  Schøller,  Bardenfleth  og  Kaptainløitnant 
Wulff.  Dameselskabet  bestod  af  Notabiliteter  fra 
den  italienske  Opera  paa  Hoftheatret  og  fra  det 
kgl.  Theaters  Balletkorps.  Havde  Soireen  en  musi¬ 
kalsk  Karakter,  plejede  Signoraerne  Forconi  og 
Bertrandi  at  synge,  og  disse  to  »Divaer«  henrev  ved 

Blikkets  Ild  og  Fyrighed  og  ved  den  skønne 
Stemmes  Glød  Tilhørerne,  under  Hs.  kgl.  Højheds 
Ledelse,  til  begejstrede  Klapsalver.  Dannede  et 
mimisk  Divertissement  Sammenkomstens  »clou«, 
var  Solodanserinderne  Augusta  Nielsen  og  Karoline 
Fjeldsted  i  Forening  med  Figurantinde  Ida  Andersen 
og  Louise  Rasmussen  de  Agerende,  idet  de  assi- 
steredes  af  Damerne  Larcher,  Fiissel  og  Hoppen- 
sach.  De  opførte  paa  en  dertil  indrettet  Scene  i 
det  ovennævnte  Gemak  Fragmenter  af  Bournon- 
villes  Balletter  »Sylfiden«,  »Festen  i  Albano«,  »To¬ 
readoren«  og  »Napoli«.  Et  Glanspunkt  i  disse 
Forestillinger  var  Hoppensachs  Udførelse  af  Gade¬ 
sangeren  i  »Napoli«,  en  Præstation,  der  ved  sin 
komiske  Kraft  i  Mimik  og  Attituder  vakte  stor¬ 
mende  Latter.  En  Pas  des  trois,  der  en  af  Afte¬ 
nerne  blev  danset  af  Fiissel  og  Damerne  Augusta 
Nielsen  og  Louise  Rasmussen  fremkaldte  ved  den 
skønne  Plastik,  den  fuldendte  Teknik  hos  enhver 
af  de  Dansende  og  den  Ynde,  der  prægede  hele 
Ensemblet,  et  beundrende  Bifald  hos  Tilskuerne. 
Grev  Schulin  var  saa  begejstret,  at  han  paa  Sel¬ 
skabets  Vegne  takkede  Hs.  kgl.  Højhed  for  denne 
»veritable  Kunstnydelse«.  Stundom  var  et  Dekla- 
matorium  Sammenkomsternes  »piéce  de  resistance«, 
som  Haxthausen  sagde.  Ved  disse  Lejligheder 
glimrede  kgl.  Skuespiller  Vilhelm  Holst  ved  sine 
Recitationer  af  Øhlenschlægers  Digtninge  og  af 
H.  C.  Andersens  »Mulatten«.  En  sand  Nydelse 
beredte  en  Aften  det  unge  dramatiske  Talent, 
Kristian  Mantzius,  Selskabet  ved  sit  Foredrag  af 

Bellmans  »Fredmans  epistlar  och  sånger«.  Han 
spillede  til  den  største  Moro  for  Officererne  et 
Par  Scener  af  Løitnant  v.  Buddinges  Rolle  i  Hostrups 
»Genboerne«. 

Denne  ypperlige  Præstation  animerede  Hs.  kgl. 
Højhed  saaledes,  at  han  besluttede  at  vise  Selskabet 
en  Prøve  paa  sit  mimisk-dramatiske  Talent.  Han 
mindede  først  om,  at  der  i  det  oldenborgske  Dy¬ 
nasti  havde  været  et  enkelt  kronet  Medlem  med 
utvivlsom  Begavelse  for  Theatret,  nemlig:  Kristian 
den  Syvende.  Dernæst  berørte  han,  hvorledes  hans 
Onkel,  Prins  Ferdinand,  havde  vist  sig  som  en 
flink  Skuespiller  i  de  smaa  franske  Vaudeviller, 
der  var  opførte  i  hans  Palais  i  Amaliegade.  Denne 
Yttring  hilste  flere  af  Officererne  med  Akklamation. 
Kronprinsen  bemærkede  derefter,  at  han  i  den  an¬ 
førte  Retning  maaske  ikke  var  noget  vanslægtet 
Skud  af  sin  Stamme,  og  nu  skulde  han  føre  Beviset. 

Forestillingen  begyndte.  Som  Ouverture  spil¬ 
lede  Kapelmusikus  Blauhut  et  af  ham  selv  kom¬ 
poneret  Numer:  »En  Aften  paa  Dyrehavsbakken«. 
Da  Tæppet  gik  op  for  Theatret  i  Gemakket,  fore¬ 
stillede  Scenen  et  Haveparti,  med  en  Bænk  og  en 
bizar  Silen-Figur  mellem  to  Buske.  Kronprinsen 
traadte,  iført  en  lurvet  Frakke  og  med  en  fedtet, 
bulet  Filthat  paa  Hovedet,  ind  paa  Scenen,  gik 
med  slæbende,  usikre  Skridt  hen  til  Bænken  og 
satte  sig  her,  halvt  faldende.  Han  løftede  Hatten 
fra  det  forpjuskede  Haar  og  satte  den  paa  Sned. 
Derpaa  fremtog  han  en  Brændevinslærke,  fjernede 
Proppen  og  holdt  hin  i  Vejret  med  et  fjollet  Grin. 

Han  drak  en  Slurk,  gassede  sig  og  efterlignede 
Lærkens  Kvidder  ved  at  gnide  Proppen  mod 
Flasken.  Blauhuts  Klaverakkompagnement  hertil 
gjorde  i  Forbindelse  med  det  hele  Optrin  en 
uimodstaaelig  komisk  Virkning.  Efter  at  Aktøren 
havde  taget  sig  et  Par  dygtige  Drag,  skar  han 
Ansigter  i  Stil  med  Silen.  Han  rejste  sig  med 
Besvær  fra  Bænken  og  slentrede  vaklende  Scenen 
rundt,  men  hver  Gang  hans  Blik  søgte  ud  mod 
Publikum  søgte  han  at  stramme  sig  op  og  gjorde 
en  mystisk  Fingerbevægelse,  idet  han  med  et 
idiotisk  Blik  saa  op  ad,  ned  ad  og  til  Siderne.  Det 
var  et  realistisk  Billede  af  Fuldskaben,  der  her 
blev  fremstillet,  og  Opgaven  løstes  med  en  mær¬ 
kelig  dramatisk  Begavelse;  thi  hvor  grel  Farve¬ 
lægningen  end  var,  saa  gjorde  dog  Figuren  just 
ikke  noget  hæsligt,  frastødende  Indtryk,  men  var 
nærmest  lattervækkende.  For  Tilskuerne  var  det, 
som  om  der  bag  alt  dette  Stygge,  dog  var  noget 
Menneskeligt,  som  paa  en  vis  Maade  virkede  for¬ 
sonende.  Netop  deri  stak  Skuespilleren,  som 
Mantzius  yttrede  med  særegen  Betoning.  Nok 
sagt,  vor  Aktør  slentrede  og  vaklede  med  de  grin¬ 
agtigste  Attituder  Scenen  nogle  Gange  rundt,  derpaa 
omfavnede  og  kyssede  han  Silen  og  kastede  Lærken 
i  Græsset  efter  at  have  tømt  dens  sidste  Draabe. 
Han  sank  ned  ved  Figurens  Fod  og  sov  ind. 
Tæppet  faldt,  medens  Blauhut  spillede  »Schlummer- 
lied«  som  Finale.  —  Et  beundrende  Udbrud  lød 
fra  Selskabet.  — 

Senere,  under  den  staaende  Souper,  fortalte 

Kronprinsen,  at  den  mimiske  Forestilling,  han  havde 
givet  i  Aften,  kun  var  en  Kopi  af  en  Scene,  han 
for  en  Række  Aar  siden  havde  opført  paa  Breiten- 
burg  i  Holsten,  hvor  han  var  i  Besøg  hos  Grev 
Rantzau.  Han  havde  kaldt  Figuren  »Deliristen«. 
Blandt  Tilskuerne  havde  Hertug  Karl  af  Gliicks- 
borg  været,  og  dennes  yngste  Broder,  den  tolv- 
aarige  Prins  Hans,  der  i  sin  barnlige  Enfoldighed 
havde  givet  sig  til  at  græde,  da  han  tog  Komedien 
for  Virkelighed.  — 


FJERDE  KAPITEL 


Kronprinsen  havde  ikke  havt  Held  med  sin  Tivoli- 
Aften.  Efter  at  han  havde  set  de  fire  Atlether 
og  beundret  navnlig  Jensens  og  Volkersens  Muskel- 
kraft,  havde  han  indtaget  sin  sædvanlige  skjulte 
Plads  udenfor  Koncertsalen,  og  her  havde  han  med 
Fornøjelse  lyttet  til  Lumbys  »Amalievals«.  Han 
maatte  dog  snart  fortrække,  thi  et  stærkt  Regnvejr 
brød  ud,  og  da  der  ikke  var  Udsigt  til,  at  det 
vilde  klare  op,  forlod  han  Etablissementet. 

Han  sendte  Adjudanten  forud  til  Kristiansborg, 
mens  han  selv  begav  sig  til  Vimmelskaftet  til  sin 
Alma  Vestris,  der  var  det  »nom  de  guerre«,  han 
som  sagt  tillagde  Louise  Rasmussen.  Hun  havde 
en  lille  to  Værelses  Lejlighed  ved  Siden  af  sin 
Modeboutik,  og  enhver,  som  betraadte  den,  maatte 
modtage  et  højst  behageligt  Indtryk;  thi  den  var 
smukt  og  smagfuldt  møbleret.  Her  var  Comfort 
og  Elegance.  Væggene  var  behængte  med  Litho- 
grafier  af  hendes  tidligere  Kunstfæller  ved  Theatret: 
et  højst  interessant  lille  Galleri  for  Yndere  af 
dramatisk  og  mimisk  Kunst.  Et  Landskab  af  Skov- 
gaard,  hvortil  Motivet  var  taget  fra  Arresø,  prydede 
den  ene  Væg.  Paa  den  anden  hang  i  runde  Iben- 

holtsrammer  to  fortræffelig  udførte  Sorkridtspor- 
træter  af  et  ældre  Ægtepar.  En  velgjørende  Duft 
af  Roser,  Reseda  og  Myrter  opfyldte  Værelset. 

Kronprinsen,  der  havde  taget  Plads  i  en  Læne¬ 
stol  overfor  Alma  Vestris,  der  nedlod  sig  paa  en 
Tabouret,  betragtede  med  et  flygtigt  Blik  alle  Bil¬ 
lederne.  Derpaa  stansede  han  ved  Sortkridtsteg¬ 
ningerne  og  spurgte  om  Navnene  paa  de  Afbildede. 
Alma  svarede,  at  det  var  Portræter  af  Bogtrykker 
Johan  Berling  og  hans  Hustru,  Forældrene  til  den 
nuværende  Bogtrykker.  De  var  begge  tegnede  af 
Plotz  og  gjaldt  for  at  være  Kunstværker  af  Rang. 
Paa  Kronprinsens  Spørgsmaal,  om  hun  havde  faaet 
dem  af  Maleren  selv,  svarede  hun,  at  det  var  en 
Gave  til  hende  fra  Berling,  der  var  Ven  af  hendes 
Stedfader,  Toldassistent  Jensen  og  havde  interesseret 
sig  for  hende.  Hs.  kgl.  Højhed  spurgte  nysgærrig, 
hvorledes  denne  Interesse  havde  lagt  sig  for  Dagen. 
Alma  yttrede,  at  det  var  sket  paa  den  skønneste 
Maade.  Hun  rejste  sig,  gik  hen  til  et  lille  Bog¬ 
skab,  som  hun  aabnede  og  pegede  paa  nogle 
smukt  indbundne  Romaner  i  Originalsproget  af 
Walter  Scott  og  Alexandre  Dumas.  Hun  erklærede, 
at  det  var  Berlings  Fortjeneste,  at  hun  kunde  læse 
disse,  da  han  havde  bekostet  hendes  Undervisning 
i  fremmede  Sprog,  og  han  havde  ogsaa  betalt  to 
Rejser,  hun  havde  gjort  med  sin  Stedfader  hen¬ 
holdsvis  til  Stockholm  og  Berlin.  Kronprinsen  ud¬ 
talte  sin  Anerkendelse  af  Berlings  Munificents 
overfor  Videnskab  og  Kunst  og  tilføjede,  at  det 
iøvrigt  var  ham  bekendt,  hvor  velgjørende  Bog- 

trykkeren  virkede  med  sine  betydelige  Midler.  Hs. 
kgl.  Højhed  meddelte  derefter  Alma,  at  Berling  i 
Spidsen  for  en  Deputation  af  Typografer  havde 
bragt  ham  en  Lykønskning  paa  hans  Fødselsdag, 
da  han  var  Kommandant  i  Fredericia.  Han  om¬ 
talte  endvidere  det  Besøg,  han  i  Forening  med  de 
preussiske  Hofembedsmænd  nylig  havde  aflagt  i 
»Berlingske  Tidendens  Officin  og  betonede,  at  det 
var  et  Etablissement,  der  gjorde  Danmark  Ære. 
Kronprinsen  tilføjede  et  Par  smigrende  Bemærk¬ 
ninger  om  Berling  som  Forretningsmand  og  erklæ¬ 
rede,  at  han  snart  vilde  faa  Anvendelse  for  ham  i 
et  typografisk  Anliggende.  — 

Under  Besøgene  hos  Alma  Vestris  var  The- 
atret  og  Krydstogterne  med  Kutteren  »Neptun«  de 
Æmner,  hvorom  Kronprinsen  konverserede,  og 
hans  Udtalelser  prægedes  gennemgaaende  af,  hvad 
man  kalder  »sens  commun«.  Det  var  kun,  naar 
han  kom  i  Affekt  eller  optændtes  af  Vrede,  at  han 
lod  sig  henrive  til  overilede  Domme  og  Udtryk, 
der  baade  stred  mod  det  konventionelle  og  var 
aldeles  uforenelige  med  hans  høje  Værdighed.  Saa 
kom  Macaluba  eller  Dyndvulkanen  i  Oprør,  som 
Prins  Ferdinand  plejede  at  sige.  I  Theaterverdenen 
var  paa  det  her  omhandlede  Tidspunkt  især  Over- 
skous  Skuespil  »Pak«  Samtaleæmne,  og  dette 
Stykke  havde  vakt  hans  Beundring.  Kronprinsen 
kom,  naar  han  underholdt  sig  med  Alma,  ofte  til¬ 
bage  til  dette  Stykke  og  dets  Udførelse.  Han 
sympatiserede  ganske  med  Overskou,  naar  denne 
fremstillede  Folk  af  den  lavere  Klasse  som  Typer 

paa  Sjælsadel  og  Karakterrenhed,  medens  han  for¬ 
trinsvis  gjorde  de  Fine  og  Fornemme  til  Repræ¬ 
sentanter  for  Egennytte,  Hovmod,  Forfængelighed 
og  Fejghed.  I  den  Opfattelse  samstemte  Alma 
med  ham,  og  hun  saa  med  dobbelt  blide  Blikke 
paa  den  nævnte  dramatiske  Forfatter,  thi  han  var 
-altid  optraadt  kavallermæssigt  overfor  hende,  mens 
hun  var  Figurantinde.  Hs.  kgl.  Højhed  betegnede 
Ægteparret  Nielsens  Spil  som  Nybodersfolkene 
Palle  og  Ellen  som  Toppunktet  af  dramatisk  Kunst, 
og  i  den  Retning  befandt  han  sig  i  Samklang  med 
fremragende  æstetiske  Kritikere. 

Idet  Kronprinsens  Blik  faldt  paa  Lithografiet 
af  Bournon ville,  kom  han  til  at  tænke  paa  Balletten 
»Napoli«,  og  Almas  Optræden  i  denne  som  neapoli¬ 
tansk  Fiskerpige.  Hun  havde  i  sin  lille  Rolle  ud¬ 
mærket  sig  ved  graciøs  Dans,  smuk  Plastik  og 
talende  Mimik,  hvorfor  han  fandt  det  naturligt,  at 
Fiskerne  gjorde  Kur  til  hende.  Saa  snart  Hs.  kgl. 
Højhed  berørte  Theatret,  kom  han  lidt  efter  lidt 
dybere  ind  i  Æmnet,  og  Alma  maatte  da  meddele 
ham  personlige  Enkeltheder  om  Skuespillerne  og 
Skuespillerinderne,  og  her  kunde  der  jo  af  og  til 
komme  et  eller  andet  uskønt  Træk,  der  morede 
ham  og  fremkaldte  Udbrudet:  esclandre!  Hvad 
ellers  Balletten  »Napoli«  angik,  da  roste  Kron¬ 
prinsen  i  de  varmeste  Udtryk  de  deri  fremstillede 
Folkelivsbilleder,  og  her  kunde  han,  hvad  han  be¬ 
tonede,  tale  med  Sagkundskab.  Han  havde  jo  selv 
i  Slutningen  af  Tyverne  besøgt  Neapel  og  Omegn^ 
han  havde  været  i  Castellamara  og  paa  Ischia. 

Alma  lyttede  med  Interesse  til  hans  Fortælling, 
og  naar  han  pauserede,  udtalte  hun  Ønsket  om 
en  Gang  selv  at  kunne  besøge  de  Steder.  Kron¬ 
prinsen  svarede,  at  hvad  hun  i  den  Retning  attraaede, 
let  kunde  blive  opfyldt;  men  hun  maatte  have 
Rejseselskab.  Gennem  sin  Hofmedicus,  Dr.  Lund, 
vidste  han,  at  Frøknerne  Giildencrone  og  Scheel 
paa  Vallø  stod  i  Begreb  med  at  foretage  en  Rejse 
til  Syditalien,  og  det  kunde  jo  arrangeres  saaledes, 
at  hun  rejste  sammen  med  dem.  Hver  Gang  Kron¬ 
prinsen  iøvrigt  udtalte  sig  om  den  italienske  Naturs 
Skønhed,  undlod  han  aldrig  at  bemærke,  at  den 
danske  fuldstændig  kunde  maale  sig  med  den. 
Øresundskysten  mellem  Kjøbenhavn  og  Helsingør, 
yttrede  han,  traadte  i  sin  Sommerpragt  hverken  til¬ 
bage  for  Rhinen  eller  Neapels  Golf.  Hs.  kgl.  Højhed 
gav  da  i  jævne  Udtryk  livfulde  Skildringer  af  sine 
Farter  med  »Neptun«,  der  som  en  »hvidvinget 
Fugl«  havde  baaret  ham  fra  den  ene  blomster¬ 
klædte  og  skovbedækkede  0  til  den  anden. 

Om  dette  Friluftsliv  yndede  han  at  fortælle 
sin  Alma;  men  ingensinde  berørte  han  paa  dette 
Tidspunkt,  i  sine  Samtaler  med  hende,  Hoffet  paa 
Amalienborg  eller  sit  eget  officielle  Liv. 

Naar  Kronprinsen  rejste  sig  efter  en  saadan 
Visit  hos  Alma  Vestris,  takkede  han  med  et  ven¬ 
ligt  Smil  og  Blik  for  den  interessante  Konversation. 
Han  greb  hendes  Haand,  trykte  et  Kys  paa  den, 
og  idet  han  forlod  hende,  udbrød  han  i  Reglen: 
å  bientot! 

En  Formiddag  ankom  til  det  berlingske  Officin 
i  Pilestræde  en  kgl.  Lakai  med  et  Brev  til  Bog¬ 
trykkeren.  Denne  aabnede  det  med  en  vis  Spæn¬ 
ding.  Det  var  en  Skrivelse  fra  Kronprinsens 
Kabinetssekretær,  Justitsraad  Lunding,  hvori  med¬ 
deltes,  at  Hs.  kgl.  Højhed  vilde  gerne  have  en 
Samtale  med  Hr.  Berling  den  følgende  Dag  ved 
Et-Tiden,  i  sin  Residens  paa  Kristiansborg. 

Til  det  fastsatte  Tidspunkt  indfandt  Carl  Ber¬ 
ling  sig.  Han  havde  just  i  de  sidste  Uger  havt 
meget  travlt  i  sin  Forretning  og  var  bleven  an- 
strengt;  men  Arbejdet  havde  bragt  ham  en  be¬ 
tydelig  Indtægt,  og  han  var  derfor  i  et  lyst  og 
livligt  Humør.  Naar  han  var  i  den  Sindsstemning, 
kunde  han  ret  lade  sit  Konversationstalent  spille, 
og  den  smukke  Mand,  der  havde  et  vindende 
Væsen  og  udmærkede  sig  ved  et  soigneret  Ydre, 
gjorde  da  et  overordenlig  behageligt  Indtryk  paa 
Alle.  Berling  var  en  rig  Mand  og  en  i  sit  Fag 
anset  Industridrivende,  men  disse  Fortrin,  som  han 
skyldte  sin  egen  Dygtighed,  bragte  ham  i  hele 
hans  Optræden  i  Samfundet  ikke  til  at  glemme 
Lighedsprincipet.  Han  var  jævn  og  elskværdig  i 
sin  Færd  overfor  sine  Underordnede;  han  var 
høflig  og  særdeles  forekommende  i  Forholdet  til 
Overordnede  eller  højt  staaende  Personer,  men  alt 
andet  end  krybende.  Man  vil  erindre,  at  her  tales 
om  den  kongelige  Enevældes  Dage.  Berling  var 
sig  for  det  første  bevidst,  at  hans  tyske  Forfædre 
var  af  Adel,  og  for  det  andet  havde  han  under 
sine  Ophold  i  Paris  lært  at  værdsætte  den  store 

Thorsøe  :  Danner  og  Berling.  4 

Rolle,  som  den  velhavende  Borgerstand  var  kaldet 
til  at  spille  i  Statslivet.  Han  havde  der  stiftet  per¬ 
sonligt  Bekendtskab  med  fremragende  Fabrikanter 
og  Handlende,  med  Deputerede  og  Journalister, 
og  gennem  Generalkonsulen,  Geheimelegationsraad 
Delong,  var  han  bleven  indbudt  til  nogle  af  Kong 
Ludvig  Filips  Soireer  i  Tuilerierne.  Berling  havde 
som  Repræsentant  for  de  danske  Typografer  del¬ 
taget  i  en  Fest,  som  franske  Forfattere  havde 
arrangeret  for  Folkedigteren  Béranger,  der  havde 
begyndt  sin  Løbebane  som  Typograf,  og  ved  denne 
Lejlighed  havde  ogsaa  en  litterær  Cirkel  aabnet  sig 
for  ham  i  Seinestaden.  Berling  havde  imidlertid 
ikke  blot  tilegnet  sig  den  ydre  franske  Politur, 
men  han  havde  under  sine  udenlandske  Besøg, 
der  ogsaa  indbefattede  længere  Ophold  i  Berlin  og 
London,  erhvervet  sig  en  dybere  teknisk  Indsigt  i 
sit  Fag,  et  videnskabeligt  Fundament  for  sin  Virk¬ 
somhed,  og  han  havde  samtidig  under  Omgangen 
med  forskellige  Samfundsklasser  forøget  og  ud¬ 
dybet  sin  Menneskekundskab.  Enhver,  der  traadte 
i  Forbindelse  med  Berling,  mærkede  strax,  at  denne 
ikke  var  nogen  almindelig  Personlighed,  og  idet 
han  selv  havde  et  klart  Begreb  om  sin  grund¬ 
fæstede  Stilling  i  Borgersamfundet  og  i  Forretnings¬ 
verdenen,  optraadte  han  med  Frejdighed  og  Fast¬ 
hed,  men  under  zirlige  og  behagelige  Former  over¬ 
for  de  Højststillede.  Med  Hensyn  til  Monarkiet  og 
Monarkens  Stilling  var  han  opfyldt  af  »Borger¬ 
kongedømmets  Ide«.  — 

Kronprinsen  modtog  Berling  i  sit  Arbejds- 

kabinet.  Han  sad,  da  denne  traadte  ind,  ved  sit 
Skrivebord  og  havde  lige  sluttet  et  længere  Brev. 
Bogtrykkeren  bukkede  ærbødigt  for  Hs.  kgl.  Højhed, 
der  rejste  sig,  rakte  ham  Haanden  og  med  en  Be¬ 
vægelse  indbød  ham  til  at  tage  Plads  paa  en  Stol 
ved  Siden  af  Bordet,  mens  han  selv  satte  sig  i  sin 
Lænestol.  Kronprinsen  omtalte  først  sit  Besøg  i 
det  berlingske  Officin  og  yttrede  sig  med  megen 
Anerkendelse  om  det  fortræffelige  Indtryk,  han 
selv  og  de  preussiske  Herrer  havde  modtaget  af 
Sætteriet,  Lokalerne  og  Funktionærerne.  Berling 
rejste  sig  og  bukkede  som  Tegn  paa  sin  Erkend- 
lighed.  Hs.  kgl.  Højhed  bemærkede  derefter,  at 
det  var  i  et  videnskabeligt  Anliggende  han  havde 
ladet  ham  kalde.  Ifjor  havde  det  været  ti  Aar 
siden,  han  var  bleven  valgt  til  Medlem  af  det  nor¬ 
diske  Oldskriftselskab,  og  han  havde  i  den  Anled¬ 
ning  begyndt  at  skrive  paa  en  Afhandling  om 
Jættestuer.  Sysler  af  forskellig  Art  havde  imid¬ 
lertid  bevirket,  at  hin  først  var  bleven  færdig  nu. 
Den  var  skreven  paa  Fransk,  og  skulde  udstyres 
med  Lithografier  og  maatte,  naar  den  tryktes, 
kunne  betegnes  som  et  typografisk  Mesterværk. 
Afhandlingen  skulde  trykkes  i  et  Antal  af  hundrede 
Exemplarer,  og  det  var  Kronprinsens  Agt  at  sende 
den  til  Hofferne  i  Stockholm,  St.  Petersborg, 
Berlin,  Paris,  Schwerin  og  Strelitz,  ligesom  der 
ogsaa  skulde  tilstilles  berømte  Arkæologer  i  Eng¬ 
land  og  Frankrig  Exemplarer.  Hs.  kgl.  Højhed  an¬ 
modede  nu  Berling  om  at  paatage  sig  Trykningen 

og  tilføjede,  at  han  paa  Grund  af  sin  Dygtighed 
i  det  franske  Sprog  var  som  selvskreven  dertil.  — 

Berling  takkede  Hs.  kgl.  Højhed  for  Æren  og 
Tilliden;  han  haabede,  at  det  skulde  kunne  lykkes 
ham  at  løse  Opgaven  paa  en  Maade,  der  vilde 
stille  hans  Officin  og  den  danske  Typografi  i  det 
heldigste  Lys.  Kronprinsen  yttrede,  at  Korrekturen 
vilde  blive  besørget  af  Oldskriftselskabets  Sekretær, 
Etatsraad  Rafn,  og  med  ham  vilde  Trykkeriet  altsaa 
faa  umiddelbart  at  bestille.  Ønskede  Berling  imid¬ 
lertid  at  konferere  med  ham,  Kronprinsen,  per¬ 
sonlig,  da  stod  han  daglig  til  Tjeneste  ved  dette 
Klokkeslet.  En  mundlig  Melding  til  Adjudanten 
var  tilstrækkelig.  — 

Det  var  det  første,  nærmere  Møde  mellem 
Bogtrykker  Carl  Berling  og  Kronprins  Frederik.  Af 
denne  Sammenkomst  udviklede  sig  efterhaanden 
et  intimt  Bekendtskab,  der  gik  over  til  et  virkeligt 
gensidigt  Venskab. 

Berling  var  i  Besiddelse  af  en  vis  Veltalenhed 
og  havde  Evne  til  at  fortælle  Begivenheder  paa  en 
livlig  Maade  og  ofte  med  et  tørt  Lune.  Dertil 
kom  hans  udstrakte  personlige  Bekendskab,  der 
gjorde  en  Samtale  med  ham  dobbelt  interessant. 
Han  kom  to  Gange  om  Ugen  til  Kronprinsen  og 
souperede  i  Enrum  sammen  med  denne.  Hs.  kgl. 
Højhed  fandt  ham  mere  og  mere  tiltalende,  og 
efterhaanden  blev  han  den  høje  Herre  uundværlig. 
Naar  Berling  indyndede  sig  hos  Kronprinsen,  Dan¬ 
marks  fremtidige  Konge,  var  der  vel  nogen  Bereg¬ 
ning  i  hans  Bestræbelser,  men  hvilket  Menneske 

er  uden  Spor  af  Beregning  og  Forfængelighed.  Men 
her  i  dette  Tilfælde  var  væsenlig  personlig  Sym- 
pathi  og  Hjertets  Tilskyndelse  det  Bestemmende 
hos  Berling.  Hs.  kgl.  Højhed  følte  det,  og  snart 
skænkede  han  ham  uforbeholdent  sin  Fortrolighed. 
Dog  var  der  et  Punkt,  med  Hensyn  til  hvilket 
'  Kronprinsen  foreløbig  viste  sig  reserveret,  og  det 
var  Forholdet  til  Kronprinsessen. 

Berling,  der  besøgte  Læseselskabet  Athenæum 
og  Gianellis  Kafé,  Kongens  Klub  og  den  bestandig 
borgerlige  Forening,  Grosserersocietetets  Middage 
og  Capozzis  Restaurant  i  Tivolis  Bazar,  altsaa  Cen¬ 
trerne  for  Bynyt  og  chronique  scandaleuse,  var 
stadig  å  jour  med  hvad  der  passerede  i  fashionable 
Kredse,  og  dette  serverede  han  paa  en  pikant  Maade 
for  Kronprinsen.  I  Sammenligning  med  Hoflivets 
tanketomme,  stereotype  Passiar  var  disse  Fortæl¬ 
linger  en  aandelig  Forfriskning  for  Hs.  kgl.  Højhed. 
Af  og  til  mindede  et  eller  andet  Træk  Kronprinsen 
om  Hændelser  under  hans  Rejse  til  Island  og  Fær¬ 
øerne  eller  om  Incidents,  han  havde  oplevet  under 
sit  Garnisonsliv  i  Fredericia,  og  han  skildrede  nu 
slige  med  saftigt  Lune  og  paa  drastisk  Vis. 

Theater,  Skuespilkunst  og  Ballet  hørte  ogsaa 
til  de  Æmner,  Kronprinsen  drøftede  med  Berling, 
der  i  Berlin,  Paris  og  London  havde  set  og  be¬ 
undret  en  Række  store  Kunstnere  og  Kunstner¬ 
inder.  Nu  var  Berling  ikke  æstetisk  Kritiker,  men 
han  havde  den  dygtige  Forretningsmands  skarpe 
Blik  og  Sans  for,  hvad  der  var  naturligt  og  sandt 
i  Kunsten.  Hvor  imponeret  han  end  var  bleven  i 

Theåtre  frangais  og  Drury  Lane,  var  han  dog 
kommen  til  den  Erkendelse,  at  det  kgl.  Theater  i 
Kjøbenhavn  maalte  sig  fuldkomment  med  disse 
udenlandske  Steder.  Det  glædede  Kronprinsen, 
hvis  Sind  var  dansk,  at  høre  slige  Udtalelser.  Hs. 
kgl.  Højhed  havde  iøvrigt,  saaledes  som  Livet  nu 
havde  stillet  sig  for  ham,  ikke  været  nogen  hyppig 
Gæst  i  Thearet  paa  Kongens  Nytorv.  Skuespil  i 
Provinsbyer  havde  han  som  oftest  set.  Han  var, 
som  han  med  et  ironisk  Smil  bemærkede,  tilstræk¬ 
kelig  optagen  af  den  comédie  humaine,  der  blev 
spillet  paa  Amalienborg,  og  hvori  han  selv  var 
Aktør.  En  Aften  underholdt  Kronprinsen  sig  med 
Berling  om  Demonstrationer  og  Skandaler  i  The- 
atret,  og  Talen  faldt  da  paa  Danserinden  Lucile 
Grahn,  der  havde  forladt  Scenen  som  Følge  af  en 
Konflikt  med  Bournonville,  hvad  der  havde  ind¬ 
bragt  ham  en  Pibekoncert,  hvori  Gardeofficerer 
spillede  en  Hovedrolle. 

Konversationen  gled  fra  Danserinden  naturligt 
over  til  Balletkorpset  og  dettes  kvindelige  Koryfæer. 
Berling  bemærkede,  at  Augusta  Nielsen  jo  nok 
havde  været  en  Erstatning  for  Lucile  Grahn;  men 
Theatret,  tilføjede  han,  havde  skilt  sig  af  med  et 
mimisk  Talent  og  en  choreografisk  Kraft,  der  vilde 
kunne  have  overstraalet  Grahn,  hvis  hun  var 
kommen  til  fuld  Udvikling.  Da  Kronprinsen  nys- 
gærrigt  spurgte,  hvem  han  mente,  svarede  Berling, 
at  han  sigtede  til  den  afskedigede  Figurantinde, 
Louise  Rasmussen.  Næppe  hørte  Hs.  kgl.  Højhed 
dette  Navn,  før  han  udbrød  smilende,  at  hende 

interesserede  han  sig  for  og  havde  tillagt  hende 
Kunstnernavnet  Alma  Vestris.  Ide  sekrete  mimiske 
Divertissements,  han  afholdt  her  paa  Slottet,  deltog 
hun  sammen  med  tidligere  Kunstfæller.  Han  ydede 
hende  sin  Protektion,  og  det  var  ham  ikke  ube¬ 
kendt,  at  Berling  støttede  hende  og  var  en  Ven 
'  af  hendes  Familie. 

Svaret  herpaa  var  bekræftende.  Berling  er¬ 
klærede,  at  han  i  Jomfru  Louise  Rasmussen  havde 
fundet  en  højst  interessant  Dame,  der  var  i  Be¬ 
siddelse  af  et  mærkeligt  Sprogtalent,  hvis  Udvik¬ 
ling  han  havde  fremmet  ved  pekuniær  Hjælp. 
Skønt  hun  havde  viet  sig  til  Kunsten,  var  hun  dog 
ogsaa  en  forretningsdygtig  Kvinde.  Hendes  Mode¬ 
handel  lededes  med  Flid  og  Energi,  og  Omsæt¬ 
ningen  var  betydelig.  Hendes  hurtige,  sikkre  Blik 
for  Bogføring  havde  han  lært  at  kende,  thi  hun 
havde  et  Par  Gange  revideret  hans  Aarsregnskab. 

Da  Kronprinsen  om  Aftenen  havde  en  for¬ 
trolig  téte-å-téte  paa  Slottet  med  Alma  Vestris, 
meddelte  han  hende  Samtalen  med  Berling.  Han 
erklærede  ligefrem,  at  da  han  i  høj  Grad  følte  sig 
tiltalt  af  hin  og  da  Alma  satte  ham  højt  som 
human  Ven,  vilde  det  være  ham  særdeles  behage¬ 
ligt  at  samles  til  en  lille  Souper  med  de  to  en 
Aftentime  et  Par  Gange  om  Ugen.  Saaledes  be¬ 
gyndte  de  smaa  interessante  Soiréer  paa  Kristians- 
borg,  i  hvilke  Deltagerne  kun  var  tre,  nemlig: 
Kronprinsen,  Berling  og  Alma  Vestris.  Hele 
Arrangementet  ved  disse  Lejligheder  var  lagt  i 
Haanden  paa  Kammertjener  Løjtved,  og  det  var 

altid,  hvad  Eftertiden  har  fortalt,  smagfuldt  og 
comfortabelt.  — 

Løjtved  var  med  Hensyn  til  disse  »Séancer« 
Tausheden  selv;  men  det  kunde  ikke  undgaas,  at 
der  fra  Køkkenpersonalet  sivede  Rygter  om  dem 
ud  i  Hofkredsene.  Her  var  de  navnlig  blandt 
Damerne  Genstand  for  pikant  Diskussion,  som 
interessante  Rygter  stadig  gav  ny  Næring. 

Overhofmarskal  Levetzau  betegnede  en  Gang 
i  en  Samtale  med  Prins  Ferdinand  hine  Sammen¬ 
komster  som  »den  harmoniske  Treklang«.  Hs. 
kgl.  Højhed  akcepterede  Udtrykket,  men  bemær¬ 
kede,  at  her  kunde  man  ogsaa  symbolsk  tale  om 
»Hoffets  Trekløver«. 


FEMTE  KAPITEL 


I  Midten  af  Juli  1845  indtraf  Kronprinsesse  Mariane 
i  Forening  med  sin  Moder,  Storhertuginde  Marie 
af  Mecklenborg-Strelitz  til  Badestedet  Pyrmont,  der 
ligger  ved  en  Biflod  til  Weser.  Sidstnævnte  Dame 
var,  som  tidligere  berørt,  en  Søster  til  Landgrev 
Vilhelm,  Kristian  den  Ottendes  Svoger.  Hun  gik 
nu  i  sit  49  Aar,  var  af  et  smukt  Ydre  og  udmær¬ 
kede  sig  ligesom  Gemalen,  Storhertug  Georg,  ved 
sin  udprægede  Interesse  for  Musik  og  Sang.  Hun 
led  i  fysisk  Henseende  ofte  af  Migraine  og  var 
nervesvag,  hvorfor  hun  ligesom  Datteren  trængte 
til  en  styrkende  Kur  ved  det  nævnte  Bad.  Paa  Rejsen 
dertil  havde  de  to  høje  Damer  aflagt  et  Besøg 
ved  Hoffet  i  Berlin,  og  de  havde  her  fundet  den 
elskværdigste  Modtagelse  fra  Kong  Frederik  Vilhelms 
og  Dronning  Elisabeths  Side.  Hs  Majestæt  havde 
berømmet  sit  Besøg  i  Kjøbenhavn  og  Omegn  den 
foregaaende  Maaned.  Det  havde  været  ham  baade 
en  kunstnerisk  og  en  historisk  Nydelse  at  se  Slotte 
som  Kronborg  og  Frederiksborg.  Han  havde  fundet 
Hoffets  Damer  prægede  af  Skønhed  og  Ynde,  og 
de  Herrer,  han  var  traadt  i  Berøring  med,  havde 
gennemgaaende  været  intelligente  Mænd  og  vin- 

dende  Personligheder.  Kongen  havde  betegnet  det 
som  en  Lykke  for  Kronprinsesse  Mariane,  at  hun 
var  bestemt  til  en  Gang  at  bestige  det  skønne 
Danmarks  Krone.  Hds.  kgl.  Højhed  havde,  da 
disse  Ord  blev  udtalte,  sænket  Blikket,  og  Taarer 
var  traadt  i  hendes  Øjne.  — 

Badegæsternes  Antal  i  Pyrmont  beløb  sig  til 
over  et  Par  hundrede,  der  hørte  til  de  fornemste, 
fineste  og  mest  velstaaende  Kredse.  Den  store 
Lindeallé  var  derfor  Skueplads  for  et  broget  og 
interessant  Liv  og  alt,  hvad  der  kan  forskønne 
Tilværelsen,  fandtes  her.  Kuren  og  Diæten  maatte 
iagttages,  men  iøvrigt  kunde  det  fashionable  Sam¬ 
fund  hengive  sig  til  de  Nydelser,  Theater  og  Kon¬ 
certer  frembyder;  det  kunde  forlyste  sig  paa  Baller 
og  glæde  sig  over  Illuminationer.  Hertil  kom  Ud¬ 
flugter  i  den  romantisk  smukke  Omegn.  Danske 
Gæster  plejede  at  besøge  det  et  Par  Mil  fra  Pyr¬ 
mont  beliggende  Hameln,  paa  hvis  Volde  Kristian 
den  Fjerde  gjorde  det  navnkundige  Fald  med  Hesten. 

Kronprinsesse  Mariane  og  hendes  Moder  be¬ 
boede  det  fyrstelige  Slot,  hvor  der  af  Regentinde 
Emma  af  Waldeck,  til  hvilket  Fyrstendømmet  Pyr¬ 
mont  hører,  var  stillet  Værelser  til  deres  Dispo¬ 
sition.  Slottet,  der  er  opført  i  det  attende  Aar- 
hundrede,  men  i  middelalderlig  Stil  er  omgivet  af 
Volde  og  en  Grav.  Det  er  en  overordenlig  interessant 
Bygning  baade  i  ydre  og  indre  Henseende.  Fra 
de  kastaniebevoxede  Volde  er  der  prægtig  Udsigt 
til  Omegnens  smukke  Punkter.  Et  Par  af  Salene 
er  smykkede  med  historisk  bekendte  Malerier, 

hvoriblandt  et  Par  historiske  Stykker,  der  var  ud¬ 
førte  af  Mestre,  tilhørende  den  navnkundige 
Kunstnerfamilie  Tischbein,  ansaas  for  sande  Perler. 
Kronprinsessen  og  Storhertuginden  var  ledsagede 
af  Hofdamerne  von  Oertzen  og  Rose.  Begge  disse 
var  kunstforstandige,  hvorfor  Herskaberne  tilbragte 
interessante  Timer  sammen  med  dem  i  Slottets 
forskellige  Samlinger.  Mange  af  Badestedets  Nota¬ 
biliteter  søgte  Audiens  hos  Deres  kgl.  Højheder 
for  at  vise  disse  en  Hyldest.  Blandt  hine  skal  her 
nævnes  den  store  Billedhugger  Rauch  og  den  be¬ 
rømte  Maler  Vilhelm  von  Kaulbach,  der  iøvrigt 
begge  var  Waldeckere  af  Fødsel.  Af  og  til  modtog 
Kronprinsessen  Besøg  af  danske  Rejsende.  Det 
er  tidligere  berørt,  at  Frøken  Louise  Zytphen 
aflagde  hende  en  Visit.  Prins  Ferdinands  Hof¬ 
marskal,  den  statelige  Kammerherre,  Generalmajor 
Bauditz,  havde  ogsaa  den  Ære  at  hilse  paa  Kron¬ 
prinsessen  i  Pyrmont. 

Hds.  kgl.  Højheds  Stab  bestod  af  Hofchefen, 
Kammerherre  Oxholm,  der  til  sin  Assistance  havde 
Hoffuldmægtig  Liiders.  Disse  to  Herrer,  der  havde 
Bolig  i  Kurhotellet,  skulde  varetage  Kronprinses¬ 
sens  Anliggender  og  Interesser  og  afgive  Beret¬ 
ninger  til  hendes  Gemal  i  Hjemmet.  Naar  Hds. 
kgl.  Højhed  fandt  Opholdet  i  Pyrmont  behageligt 
og  tiltalende,  skyldtes  det  ikke  blot  de  smukke 
Naturomgivelser  og  Badets  Virkninger,  men  ogsaa 
Hofchefens  Elskværdighed  og  Deltagelse  i  hendes 
personlige  Tilskikkelser.  Oxholm  stod  paa  dette 
Tidspunkt  i  sin  kraftige  Alder,  idet  han  var  fyrre- 

tyve  Aar  gammel.  Han  havde  været  gift  med  en 
hannoveransk  Dame,  men  var  efter  fire  Maaneders 
Forløb  bleven  Enkemand.  I  Hofkredsene  fandt 
man  det  besynderligt,  at  han  ikke  indgik  et  nyt 
Ægteskab,  thi  han  havde  alle  Betingelser  for  at 
gjøre  en  Kvinde  lykkelig.  Med  et  skønt,  mandigt 
Ydre  og  et  intelligent  Blik  forbandt  han  et  sær¬ 
deles  vindende  Væsen.  Han  var  kundskabsrig, 
havde  levet  et  bevæget  Liv  og  indhøstet  Erfaringer 
paa  forskellige  Omraader.  Kammerherre  Oxholm 
var  baade  akademisk  og  militært  dannet,  og  som 
ung  Mand  havde  han  deltaget  i  Bestyrelsen  af 
Faderens  vestindiske  Plantager,  hvorefter  han  var 
bleven  knyttet  til  Gouvernementet  i  Kristianssted. 
Efter  sin  Hjemkomst  til  Danmark  havde  han  fun¬ 
geret  som  Gouvernør  for  de  unge  Prinser,  Frederik 
af  Hessen  og  Kristian  af  Glucksborg,  da  disse 
gjorde  deres  akademiske  Kursus  i  Bonn.  Det  var 
i  disse  Aar  af  sit  Liv,  at  Oxholm  blev  akklimati¬ 
seret  i  Hofluften,  og  han  udviklede  sig  til  en 
fuldendt  Hofmand,  samtidig  med  at  han  glimrede 
som  Damernes  Ridder. 

Oxholm  overtog  Stillingen  som  Kronprinsens 
Hofchef,  og  han  blev  ikke  blot  den  høje  Herres  be¬ 
troede  Embedsmand,  men  ogsaa  hans  Ven.  Da  Kron¬ 
prinseparrets  Ægteskab  ikke  stillede  sig  lykkeligt,  og 
da  det  til  Sorg  for  Kongen,  hvad  denne  lod  Kron¬ 
prinsessen  mærke,  vedblev  at  være  barnløst,  fik  Hds. 
kgl.  Højhed  hyppig  Anfald  af  Tungsind,  og  hendes 
Nerver  angrebes.  I  slige  Øjeblikke  var  der  blandt 
alle  Hoffets  Damer  ikke  en  eneste,  til  hvem  hun 

nærede  hjertelig  Fortrolighed,  og  som  vilde  have 
været  i  Stand  til  at  yde  hende  Trøst.  Derimod 
følte  hun  sig  hendragen  til  Oxholm,  der  efter- 
haanden  havde  faaet  dyb  Sympathi  for  hende  og 
mødtes  af  en  tilsvarende  Følelse.  Aabne  sit  Hjerte 
for  ham  kunde  hun  dog  ikke;  thi  det  forbød 
hendes  Stilling  og  Forhold,  men  hun  vidste,  at 
han  forstod  at  sprede  de  Skyer,  der  havde  lejret 
sig  over  hendes  Sind.  Oxholm  kendte  paa  sin 
Side  Ærens  og  Ridderlighedens  Bud,  og  med  disse 
som  Norm  udfoldede  han  overfor  Kronprinsessen 
hele  sin  Elskværdighed  og  sit  Konversationstalent. 
Ved  disse  Egenskaber  genopvakte  han  hendes 
Livlighed  og  fik  hende  til  at  se  lysere  paa  Til¬ 
værelsen  og  føle  sig  mere  tilfreds  i  sit  danske 
Hjem.  Kammerherre  Oxholm  var  i  Virkeligheden 
den  Personlighed,  der  knyttede  hende  til  Danmark; 
han  læste  det  i  hendes  Øje  og  følte  stedse  var¬ 
mere  for  sin  høje  Veninde.  — 

Efter  at  Storhertuginden  havde  opholdt  sig 
en  Uge  paa  Slottet  i  Pyrmont,  modtog  hun  en 
Indbydelse  til  Buckeburg,  hvis  Fyrste,  Georg 
Vilhelm  af  Schaumburg-Lippe,  var  nær  beslægtet 
med  Huset  Waldeck.  Frøken  v.  Oertzen  fik  Til¬ 
ladelse  til  at  ledsage  Hds.  kgl.  Højhed.  Kron¬ 
prinsesse  Mariane  var  da  ene  tilbage  i  Pyrmont 
med  sin  Kammerjomfru.  Men  Dagene  henrandt 
paa  den  behageligste  Maade  for  hende,  i  Oxholms 
Selskab.  Formiddag  og  Eftermiddag  spaserede  de 
med  hinanden  i  den  skønne  Slotspark,  der  var 
lukket  for  Publikum.  Disse  Ture  interesserede 

Prinsessen  i  højeste  Grad;  thi  Oxholm  var  uud¬ 
tømmelig  paa  Konversationsæmner.  Snart  talte 
han  om  Sangerinden  Henriette  Sontag  og  Danser¬ 
inden  Amalie  Taglioni,  af  hvilke  han  gav  livlige 
Skildringer,  og  her  var  Kronprinsessen  med;  thi 
hin  kendte  hun  fra  sit  Hjem,  denne  havde  hun 
set  i  Berlin.  Især  fængsledes  hun  af  Oxholms 
Fortællinger  om  en  Rejse,  han  havde  foretaget  i 
Nordamerikas  sydlige  Stater,  da  han  her  oprullede 
Billeder  af  Negerslavernes  Liv  paa  Bomuldsplan¬ 
tagerne. 

Kronprinsessen  spurgte  ham  jævnlig  om  Per¬ 
soner  og  Forhold  i  Danmark,  idet  hun  da  plejede 
at  indbyde  ham  til  at  tage  Plads  sammen  med 
sig  paa  en  Havebænk.  Hun  lyttede  opmærksomt 
til  hans  Karakteristiker.  Oxholm  lagde,  naar  Æmnet 
var  af  den  Beskaffenhed,  Vægt  paa  at  vække 
hendes  Interesse  for  Danmark  og  indgyde  hende 
Kærlighed  til  det  Land,  hvis  Krone  hun  en  Gang 
skulde  bære.  Hun  saa  da  alvorsfuldt  hen  for  sig 
ligesom  i  dybe  Tanker.  Med  Et  kunde  hun  vende 
Hovedet  imod  ham,  smile  yndefuldt,  række  ham 
Haanden  og  yttre  med  en  hjertelig  Betoning,  at 
hun  vilde  føle  sig  inderlig  knyttet  til  sit  danske 
Hjem,  saa  længe  han,  Oxholm,  kunde  være  hendes 
Cicerone  og  Ven.  Hofchefen  svarede  paa  Hof¬ 
mandsvis,  at  hendes  Naade  smigrede  ham,  men 
han  følte,  at  bag  de  smigrende  Ord  bankede  hendes 
Hjerte,  og  hans  eget  bankede  i  Takt  dermed. 

Til  de  daglige  Spasereture  i  Slotsparken  og 
til  Samtaler  i  dennes  kinesisk  dekorerede  Pavillon 

sluttede  der  sig  Udflugter  til  Hest  i  Omegnen. 
Den  fyrstelige  Marstal  med  Funktionærer  stod  til 
Hds.  kgl.  Højheds  Raadighed.  Paa  disse  Ture  led¬ 
sagedes  Kronprinsessen  og  Oxholm  af  en  Ride¬ 
knægt,  der  var  Vejviser.  De  skønneste  Omgivelser 
ved  Pyrmont  besøgtes,  og  de  historisk  navnkun¬ 
dige  Punkter  besaas,  deriblandt  dem,  der  mindede 
om  Frederik  den  Store  af  Preussen  og  den  elskede 
Dronning  Louise,  Moder  til  Frederik  Vilhelm  IV. 

Da  Frøken  v.  Oertzen  vendte  tilbage  fra 
Buckeburg,  gav  Kammerjomfruen  hende  en  detail¬ 
leret  Skildring  af,  hvad  der  havde  tildraget  sig 
under  hendes  Fraværelse.  Hun  berømmede  Hof¬ 
chefens  Tjenesteiver  og  hans  Bestræbelser  for  at 
være  Kronprinsessen  til  Underholdning  og  Ad¬ 
spredelse.  Naar  Hds.  kgl.  Højheds  Helbred  og 
Ydre  havde  vundet,  da  mente  Kammerjomfruen, 
at  dette  ligesaa  meget  skyldtes  Oxholms  aandelige 
Indflydelse  paa  hende  som  selve  Badekuren.  Kron¬ 
prinsessen  havde  flere  Gange  i  de  mest  anerken¬ 
dende  Udtryk  yttret  sig  om  det  aandrige  Indhold, 
Oxholm  forstod  at  lægge  i  sine  Samtaler,  og  hun 
fandt,  at  han  i  det  hele  var  en  grand  seigneur  i 
den  ædleste  romantiske  Stil.  Frøken  v.  Oertzen 
hørte  med  spændt  Opmærksomhed  paa  Kammer¬ 
jomfruens  Fortællinger.  Særlig  interesserede  Kron¬ 
prinsessens  og  Oxholms  Spasereture  i  Parken 
hende. 

Kort  Tid  efter  indtraf  Prinsesse  Julianes  Hof¬ 
dame,  Baronesse  Pechlin,  til  Pyrmont,  hvor  hun 
selvfølgelig  strax  gjorde  Kronprinsessen  sin  Op- 

vartning  og  bragte  hende  længe  ønskede  Efterret¬ 
ninger  fra  Kjøbenhavn.  Gennem  Baronessen  fik 
Hds.  kgl.  Højhed  en  pikant  Fremstilling  af  Kong 
Frederik  Vilhelm  IV’s  og  hans  Følges  Optræden 
ved  det  danske  Hof.  Hun  havde  jo  i  Berlin  hørt 
Hs.  Majestæts  Udtalelser  om  Besøget,  men  hun 
havde  ogsaa  ønsket  en  Skildring  »fra  den  anden 
Side«.  — 

I  de  Samtaler,"  Frøken  v.  Oertzen  havde  med 
Baronesse  Pechlin,  under  fire  Øjne,  var  Hofchefens 
udsøgte  Opmærksomhed  og  Omhu  for  Kronprin¬ 
sessen  stadig  Hovedæmnet.  Omgangen  med  Ox- 
holm,  erklærede  Frøkenen,  udøvede  de  heldigste 
psykiske  Virkninger  paa  Hds.  kgl.  Højhed,  hvor¬ 
igennem  hendes  fysiske  Kraft  blev  restitueret. 
Baronessen  bemærkede,  at  det  jo  var  et  stort  Held, 
at  Hofchefen  kunde  bringe  Kronprinsessen  et  Slags 
Erstatning  for  Savnet  af  Gemalen,  Frøkenen  til¬ 
føjede,  at  det  tilmed  var  en  Erstatning,  som  baade 
Gemalen  selv  og  Kong  Kristian  var  glade  for. 

Baronesse  Pechlin  svarede  med  et  skælmsk 
Blik,  at  her  befandt  man  sig  altsaa  i  det  sjeldne 
Tilfælde,  at  alle  Parter  var  tilfredse.  Det  skulde 
være  hende  en  sand  Fornøjelse  ved  Hjemkomsten 
til  Kjøbenhavn  at  kunne  meddele  Landgrevinden, 
hvorledes  hendes  Gemals  Søsterdatter  genvandt  sit 
Helbred  og  kom  sig. 


SJETTE  KAPITEL 


Kronprins  Frederik  var,  som  tidligere  berørt, 
Gouvernør  over  Fyens  Stift,  og  i  denne  Egen¬ 
skab  havde  han  sin  Residens  paa  Slottet  i  Odense, 
men  i  Sommermaanederne  opholdt  han  sig  paa 
det  smukke  Herresæde  Frederiksgave,  der  ligger 
ved  Lille  Belt,  omtrent  midt  imellem  Assens  og 
Faaborg.  Til  den  ene  Side  udbreder  den  skønne 
Omegn  sig  med  sine  Skovpartier,  til  den  anden 
er  der  Udsigt  over  Vandet  til  Kysten  af  Slesvig 
og  Als.  Tilsyneladende  havde  Kronprinseparret 
her  ført  en  idyllisk  Tilværelse,  naar  Hds.  kgl. 
Højhed  da  ikke,  hvad  der  skete  aarlig,  var  paa 
Besøg  i  Strelitz.  Paa  Frederiksgave  hengav  Kron¬ 
prinsen  sig  til  Landlivets  Glæder  og  foretog  stun¬ 
dom  Sejlture  med  en  lille  Lystjagt.  Han  inter¬ 
esserede  sig  jo  for  Oldkyndighed,  og  i  Kraft  af 
disse  arkæologiske  Interesser  lod  han  foretage  Ud¬ 
gravninger  i  Slotsbanken  Nord  for  Gaarden,  hvor 
han  fandt  Murlevninger,  der  havde  hørt  til  det 
gamle  berømmelige  Hagenskov,  hvor  Erkebisp 
Jakob  Erlandsen  sad  som  Fange.  løvrigt  hengav 
Hs.  kgl.  Højhed,  der  iaar  var  alene,  sig  paa  Fre¬ 
deriksgave  til  alskens  Idræt,  og  han  havde  her 

Thorsøe:  Danner  og  Berling.  c 

skabt  sig  en  Omgangskreds,  hvortil  vi  senere  skal 
komme  tilbage.  — 

Hofbetjeningen  paa  Herresædet  havde  i  den 
sidste  Tid  havt  travlt  med  at  indrette  Værelser  til 
Storhertugen  af  Mecklenborg-Schwerin,  Friedrich 
Franz  II,  der  havde  været  Kristian  den  Ottendes 
Gæst  i  Kjøbenhavn  og  nu  skulde  følge  med  Kron¬ 
prinsen  til  Frederiksgave.  Storhertugen,  en  state¬ 
lig,  to  og  tyve  aarig  ugift  Herre,  var  Chef  baade 
for  et  preussisk  og  russisk  Regiment.  Han  var  i 
Familie  med  Kronprinsesse  Mariane  og  overbragte 
Budskab  fra  hende.  Han  opholdt  sig  nogle  Dage 
paa  Frederiksgave,  og  paa  hver  af  disse  var  der 
arrangeret  en  lille  Festlighed,  henholdsvis  en  De- 
jeuner,  Diner  og  Souper.  Her  samledes  Omegnens 
Godsejeraristokrati,  hvoriblandt  Greverne  Rantzau, 
Schaffalitzky  Muckadell  og  Bille  Brahe  samt  Ge- 
hejmekonferensraad  de  Treschow  og  notable  Med¬ 
lemmer  af  Embedsstanden  i  Assens,  med  Konsi- 
storialraad  Seidelin  og  Byfoged  Justitsraad  Buchwald 
i  Spidsen.  Oberst  Wedell  og  flere  andre  Officerer 
fra  Dragonregimentet  i  Odense  var  indbudte.  Musik¬ 
korpset  derfra  spillede.  Det  var  livlige  og  vel¬ 
lykkede  Sammenkomster.  Den  sidste  Aften  af¬ 
brændte  den  bekendte  Pyrotekniker  fra  Kjøbenhavn, 
Gaétano  Amici,  et  grandiost  Fyrværkeri  i  Haven. 
Den  følgende  Dag  ledsagede  Kronprinsen  sin 
Gæst  til  Assens,  hvorfra  »Ægir«  førte  denne  til 
Dobberan.  — 

Forinden  Storhertug  Friedrich  Franz  forlod 
Frederiksgave,  havde  han  der  overrakt  Kronprinsen 


et  Brev  fra  dennes  Gemalinde  med  den  spøgende 
Bemærkning,  at  her  fungerede  han  som  over¬ 
ordenlig  Ambassadør.  Efter  Tilbagekomsten  til 
Assens  havde  Hs.  kgl.  Højhed  først  en  Konference  an- 
gaaende  Administrationssager  med  Gouvernements- 
sekretær  Wegener,  hvorefter  han  trak  sig  tilbage 
til  sit  lille  Kabinet  og  læste  det  nævnte  Brev.  I 
dette  erklærede  Kronprinsessen,  at  hun  ikke  agtede 
at  vende  tilbage  til  Danmark.  Hun  takkede  ham 
for  enhver  Opmærksomhed,  han  havde  vist  hende, 
og  for  hvert  venligt  Træk,  hun  havde  mødt  fra 
hans  Side.  — 

Kronprinsen  læste  det  korte  Brev  et  Par  Gange 
igennem,  lagde  det  fra  sig  og  hensank  i  Tanker. 
Han  følte  sig  ensom  og  forladt.  Han  overvældedes 
af  en  Trang  til  at  meddele  sig  til  En,  der  virkelig 
mente  ham  det  godt,  til  frit  og  aabent  at  udtale 
sig  om  hele  sin  Situation  som  Menneske.  Han 
sagde  til  sig  selv,  at  der  var  kun  en  eneste  Mand, 
der  rigtig  havde  Evne  og  Villie  til  at  forstaa  ham, 
og  som  kunde  føle  med  og  for  ham,  og  det  var 
Berling.  Kronprinsen  besluttede  at  sende  Bud 
efter  ham.  Han  skrev  strax  en  Billet  og  indbød 
ham  til  snarest  muligt  at  gæste  Frederiksgave,  da 
han  længtes  efter  ham.  En  Lakai  red  med  Brevet 
til  Posthuset  i  Assens.  — 

En  god  Mil  Sydøst  for  Frederiksgave  ligger 
Gaarden  Løgismose,  der  paa  den  her  omtalte  Tid 
ejedes  af  en  Proprietær  Chr.  Hansen.  Det  er  en 
i  historisk  Henseende  interessant  Ejendom;  thi 
dens  Hovedbygning,  der  er  omgiven  af  en  Vand- 


68 


grav  er  opført  af  Peder  Oxe,  Frederik  den  Andens 
berømmelige  Finansmand  og  Rigshofmester.  Løgis- 
mose  fører  altsaa  Tanken  tilbage  til  det  sextende 
Aarhundredes  anden  Halvdel,  da  Adelen  førte  an 
baade  i  videnskabelig  og  militær  Henseende,  og  da 
Danmark  stod  omstraalet  af  Vaabenglans.  Kron¬ 
prinsen,  der  troede,  at  der  i  Løgismoses  Omegn 
mulig  skjulte  sig  nordiske  Oldsager,  havde  et  Par 
Gange  besøgt  Stedet  i  Forening  med  den  unge 
Assistent  ved  oldnordisk  Museum,  Worsaa. 

Noget  arkæologisk  Fund  gjorde  Hs.  kgl.  Højhed 
vel  ikke  der,  men  han  traf  paa  en  Kandidat,  Hen¬ 
ning  Reck,  en  Ven  af  Familien,  for  hvem  han 
strax  ved  den  første  Præsentation  følte  Interesse. 
Det  var  en  velvoxen,  smuk  Mand  i  tredive  Aars 
Alderen,  med  noget  Sydlandsk  i  sit  Ydre.  Han 
var  begavet,  livlig  af  Temperament  og  talte  godt 
for  sig.  Han  havde  studeret  Theologi  og  Filosofi 
ved  Kjøbenhavns  Universitet,  henholdsvis  under 
Martensen  og  Sibbern;  men  da  han  havde  arvet 
en  Sum  Penge  efter  en  Tante,  havde  han  opgivet 
det  bundne  Studium  for  at  hellige  sig  Æstetik  og 
Kunsthistorie,  under  Rejser  i  Danmark,  de  to  nor¬ 
diske  Naboriger  og  i  Udlandet.  Henning  Reck 
havde  i  det  sidste  Par  Aar  opholdt  sig  dels  i  Mar- 
seille,  dels  i  Paris.  Han  besad  Iagttagelsesevne, 
god  Hukommelse,  Sprogsans  og  Interesse  for  Sam¬ 
fundslivet  i  dettes  forskellige  Forgreninger.  Han 
havde,  som  Proprietær  Hansen  sagde,  erhvervet  sig 
baade  Menneske-  og  Varekundskab.  Naar  han  for¬ 
talte  sine  Oplevelser,  var  han  som  oftest  blid  i 


sin  Dom,  men  han  kunde  ogsaa  være  streng  og 
satirisk,  og  befandt  han  sig  i  det  Lune,  maatte 
man  indrømme,  at  han  havde  et  skarpt  Blik  for 
Menneskenes  Hykleri  og  skrøbelige  Sider.  — 

Henning  Reck  var  denne  Sommer  en  hyppig 
Gæst  paa  Frederiksgave,  da  Kronprinsen  morede 
sig  over  hans  Fortællinger  og  satte  Pris  paa  at 
konversere  med  ham  om  Bladenes  Nyheder.  Kan¬ 
didaten  havde  et  klangfuldt  Organ  og  læste  godt 
op.  Om  Aftenen  forelæste  Reck  i  den  oplyste 
Havesal  »Berlingske  Tidende«s  Feuilleton,  der 
bragte  Skizzer  af  flere  danske  Digtere.  Hs.  kgl. 
Højhed  fandt  især  Behag  i  Carit  Etlars  »Jyske  Folke¬ 
sagn«.  Kandidaten  spillede  enten  Dam  eller  Domino 
med  Kronprinsen.  Snart  sejlede  han  i  Beltet  med 
ham,  snart  foretog  de  en  Ridetur  i  Omegnen.  Ofte 
anmodede  Kronprinsen  Reck  om  at  tage  Plads 
sammen  med  ham  i  en  komfortabelt  indrettet 
Wigwam  i  Haven,  hvorfra  der  var  Udsigt  over 
Beltet.  Naar  Cigaren  var  tændt,  og  Hs.  kgl.  Højhed 
havde  anbragt  sig  i  en  magelig  Stilling,  rettede 
han  Spørgsmaal  til  Reck  om  dennes  Udenlands¬ 
rejser,  særlig  om  hans  Ophold  i  Frankrig.  Kron¬ 
prinsen  interesserede  sig  meget  for  Kong  Ludvig 
Filip  og  hans  Hof,  ja  i  det  Hele  for  Tilstandene  i 
det  franske  Samfund.  — 

Henning  Reck  skildrede  den  franske  Majestæt 
som  en  klog,  erfaren  og  modig  Mand,  men  han 
dadlede  i  skarpe  Udtryk  hans  Pengetørst.  Hertil 
bemærkede  Kronprinsen,  at  denne  Lyde  var  tem¬ 
melig  almindelig  blandt  Fyrster,  men  man  søgte 

at  dække  over  den  ved  Fraser  om  Højsind  og 
Munifiscents.  Reck  betonede,  at  Kong  Ludvig 
Filip  havde  tillistet  sig  Kronen  ved  Uærlighed 
overfor  det  faldne  Dynasti  og  derved  sat  en  Plet 
paa  sin  Karakter.  Kronprinsen  erklærede,  at  han 
havde  hørt  det  Samme  af  Marquise  de  Bonnay  i 
Kjøbenhavn,  men  efter  hans  Opfattelse  slog  mange 
kongelige  Højheder  en  Streg  over  Sandhed  og 
Ret,  for  at  komme  i  Besiddelse  af  en  Krone.  Reck 
udbrød  i  Tilslutning  til  denne  Udtalelse,  at  naar 
det  kom  til  Stykket,  var  Magtbrynde,  Forfænge¬ 
lighed  og  Sanselighed  de  drivende  Kræfter  i  Sam¬ 
fundsudviklingen.  Det  var  den  Overbevisning,  som 
den  franske  Romanforfatter  Balzac  nærede,  og  som 
han  med  Mesterskab  fremstillede  i  sine  Værker. 
Kronprinsen  smilte,  idet  han  yttrede,  at  Egennytte 
og  Humbug  unægtelig  spillede  en  mægtig  Rolle  i 
Verden,  baade  i  store  og  i  smaa  Hjem.  Han  invi¬ 
terede  derefter  Reck  til  et  Parti  Billard.  Kandi¬ 
daten  var  en  Spiller  af  Rang,  men  Kronprinsen 
kunde  maale  sig  med  ham  baade  i  »Karoline«  og 
»Pyramide«. 

Et  Par  Dage  efter  indtraf  Berlings  Svar,  der 
indeholdt  en  Tak  for  den  ham  viste  Ære  og  Tillid. 
Han  erklærede,  at  han  vilde  rejse  til  Assens  Mor¬ 
genen  efter  Brevets  Modtagelse  og  kunde  altsaa 
snart  staa  til  Hs.  kgl.  Højheds  Tjeneste.  Da  Berling 
indtraf  til  Postgaarden  i  Assens,  holdt  der  en  Ekvi¬ 
page,  som  kørte  ham  til  Frederiksgave.  — 

Kronprinsen  modtog  ham  med  hjertelig  Vel- 
villie.  Han  udnævnte  ham,  hvad  der  dog  foreløbig 

skulde  være  skjult,  til  sin  Privatsekretær  og  erklæ¬ 
rede,  at  han  herefter  vilde  sige  Du  og  Monsieur 
Charles  til  ham.  Berling  blev  rørt,  bukkede,  og 
idet  han  lagde  Haanden  paa  Hjertet,  forsikkrede 
han,  at  han  herefter  skulde  være  Hs.  kgl.  Højhed 
en  trofast  og  hengiven  Tjener  og  Raadgiver  i  Privat¬ 
livets  Anliggender.  Kronprinsen  trykkede  hans 
Haand,  lovede  ham  sin  Beskyttelse  og  tilsagde  ham 
sit  Venskab  og  sin  Fortrolighed.  — 

Berling  opholdt  sig  et  Par  Uger  paa  Frederiks- 
gave  og  havde  saaledes  uhindret  Lejlighed  til  at 
føre  lange  Samtaler  med  Kronprinsen,  der  kon¬ 
fidentielt  meddelte  sig  til  ham.  En  stille,  varm 
Formiddag,  da  de  havde  taget  Plads  i  et  Jasmin- 
Lysthus,  aabnede  Hs.  kgl.  Højhed  ganske  sit  Hjerte 
for  ham  og  talte  om  sit  Ægteskab.  Kronprinsen 
bevidnede  i  stærke  Udtryk,  at  han  nærede  ube¬ 
grænset  Højagtelse  for  sin  Hustru,  der  var  en  fin 
og  dannet  Personlighed,  men  han  beklagede,  at 
hans  Ægteskab  med  hende  var  et  Fejlgreb  baade 
fra  hans  og  hendes  Side.  —  Berling  bemærkede, 
at  Hds.  kgl.  Højhed  maaske  havde  grebet  mere 
efter  den  eventuelle  Krone  end  efter  Personen.  — 
Kronprinsen  undertrykte  her  et  Smil:  han  tænkte 
paa,  hvad  Reck  havde  sagt  om  Balzac. 

Hs.  kgl.  Højhed  indrømmede  Muligheden  af 
hin  ærgerrige  Plan.  Han  tilstod  dernæst,  at  han  i 
sin  Optræden  og  i  sine  Yttringer  overfor  hende 
under  Tiden  havde  været  kaad  og  ubehersket,  men 
i  Andres  Nærværelse  havde  han,  hvad  hele  Hof¬ 
personalet  maatte  bevidne,  stedse  behandlet  hende 

som  Kronprinsesse.  løvrigt  havde  han  oprigtigt 
angret,  hvad  han  i  sit  personlige  Forhold  til  Hu¬ 
struen  havde  forbrudt  mod  »gentlemanliness« ;  men 
Prinsessen  havde  vist  sig  stødt,  kold  og  snerpet. 
Aar  efter  Aar  havde  hun  forladt  ham  og  var  rejst 
hjem  til  Forældrene. 

Berling  spurgte,  om  Hds.  kgl.  Højhed  ikke 
blev  paavirket  af  Indflydelser,  der  var  uheldige  for 
Ægteskabets  Lykke.  Kronprinsen  svarede,  at  han 
her,  overfor  Berling,  aldeles  ikke  vilde  skjule,  at 
hans  Ægteskab  havde  været  Landgreveparret  meget 
imod,  og  at  Landgrevinden  sikkert  intrigerede  af 
al  Kraft  for  at  faa  det  sprængt.  løvrigt  havde  han 
altid  været  en  Torn  i  Øjnene  paa  Landgreven,  der 
endog  havde  foreslaaet,  at  han  skulde  udelukkes 

fra  Thronfølgen . Da  Berling  her  saa  med 

et  forbauset  Blik  paa  Hs.  kgl.  Højhed,  gentog 
denne  Ordene  med  den  Tilføjelse,  at  han  havde 
sin  Viden  fra  Grev  Rantzau-Breitenburg. 

Da  Berling  yttrede  sin  Forundring  over,  at 
Kronprinsens  egen  Tante,  Landgrevinde  Charlotte, 
vilde  have  hans  Ægteskab  hævet,  svarede  Hs.  kgl. 
Højhed  med  et  Latterudbrud,  at  det  var  ikke  saa 
vanskeligt  at  forstaa.  Han  lagde  Haanden  paa 
Berlings  Skulder,  idet  han  erklærede,  at  nu  skulde 
han  sætte  sin  kære  Charles  ind  i  den  højere  Stats¬ 
ret.  Sagen  forholdt  sig  saaledes:  Hidtil  havde  hans 
Ægteskab  med  Prinsessen  været  barnløst,  men  ved¬ 
varede  det,  var  der  mulig  Udsigt  til  Børn,  til  en 
Søn  med  andre  Ord  Kom  en  saadan  til  Verden, 
var  den  kongelige  Mandslinies  Bestaaen  efter  men- 

neskelig  Beregning  sikkret.  Men  det  var  netop 
denne  Bestaaen,  Landgrevinden  vilde  hindre  .  .  . 
Berling  saa  spørgende  paa  Kronprinsen.  Hs.  kgl. 
Højhed  udbrød  da,  at  Hindringen  iværksattes  ved 
Ægteskabets  Ophævelse.  Vel  var  han  selv  og  efter 
ham  hans  gamle  barnløse  Onkel  Ferdinand  Thron- 
arving;  men  var  Mandsstammen  uddød,  tilfaldt 
efter  Kongeloven  Kronen  Landgrevinde  Charlotte 
og  hendes  Afkom.  Og  hvad,  sagde  Kronprinsen 
med  et  satirisk  Smil,  gjorde  en  fyrstelig  Person 
ikke  for  at  vinde  »den  gyldne  Ring«,  som  det 
hed  i  Poesien. 

Berling  nikkede  bifaldende. 

Hs.  kgl.  Højhed  tilføjede,  at  han  saaledes  maatte 
kæmpe  med  Vanskeligheder  baade  fra  sin  Gemal¬ 
indes  og  fra  sine  Slægtninges  Side.  Kongen  vilde, 
at  han  skulde  hente  sin  Gemalinde  hjem  fra  Pyr- 
mont,  men  for  det  første  befandt  hun  sig  vel  der, 
under  Kammerherre  Oxholms  Ægide,  for  det  andet 
vilde  han  ikke  femte  Gang  »vandre  til  Canossa«. 

Her  rejste  Berling  sig  og  sagde  med  stærk 
Stemme,  idet  han  saa  stift  paa  sin  høje  Herre,  at 
for  Danmarks  Riges  Kronprins  og  Arvingen  til  en 
af  Europas  ældste  Kongekroner  sømmede  det  sig 
efter  hans  Opfattelse  ikke  at  foretage  flere  ydmy¬ 
gende  Valfarter  til  et  lille  tysk  Hof. 

Da  han  havde  udtalt  disse  Ord,  erklærede 
Kronprinsen,  at  de  havde  hans  fulde  Samstemning, 
og  at  hans  Beslutning  var  taget.  Han  vilde  med 
andre  Ord  ikke  rejse.  Men  i  sit  stille  Sind  mente 
han,  at  han  foreløbig  vilde  handle  politisk  klogt  i 

at  lade,  som  om  han  ikke  rigtigt  havde  forstaaet 
sin  Gemalindes  sidste  Brev. 

Omgangen  med  Berling  virkede  oplivende 
paa  Kronprinsen,  der  snart  glemte  alle  Bekymrin¬ 
ger  og  hengav  sig  frejdigt  til  Landlivets  Adspre¬ 
delser.  Berling  havde  selvfølgelig  bragt  Hs.  kgl. 
Højhed  en  Hilsen  fra  Alma  Vestris,  og  nu  gen- 
opfriskedes  Minderne  fra  Aftensammenkomsterne 
paa  Kristiansborg  og  de  mimisk-musikalske  Soiréer, 
hvilke  sidste  Berling  dog  kun  havde  hørt  omtale. 
Men  han  foreslog,  at  disse  skulde  gentages  paa 
Frederiksgave,  og  hvis  Kronprinsen  bifaldt  For¬ 
slaget,  vilde  han  i  Egenskab  af  »Privatsekretær« 
tillade  sig  at  skrive  Indbydelserne.  Hs.  kgl.  Højhed 
gik  med  Glæde  ind  paa  Tanken,  men  han  ønskede 
den  realiseret  gennem  Løjtved,  hvem  han  vilde  op¬ 
give  Navnene.  — 

I  Løbet  af  August  arrangeredes  der  paa  Fre¬ 
deriksgave  to  store  Soiréer  med  mimisk-musikalsk 
Divertissement.  Ved  disse  optraadte  de  Kunstnere 
og  Kunstnerinder,  vi  fra  det  foregaaende  kender 
fra  Kristiansborg:  Danserne  Larcher,  Fiissel  og 
Hoppensach,  Solodanserinderne  Augusta  Nielsen 
og  Fjeldsted,  Figurantinderne  Ida  Andersen  og 
Louise  Rasmussen,  hvilken  sidste,  som  skildret, 
indtog  en  Særstilling  ved  Hs.  kgl.  Højheds  Hof. 
Det  agerende  Personale  rejste,  selvfølgelig  paa 
Kronprinsens  Regning,  med  Postbefordring  til 
Assens,  hvorfra  det  afhentedes  af  kgl.  Ekvipager. 
Under  Opholdet  paa  Frederiksgave  drog  Oldfruen, 
Madam  Mathiesen,  Omsorg  for  Damerne;  Herrerne 

indkvarteredes  i  Sidebygningen.  Hele  dette  Ar¬ 
rangement  gik  for  sig  paa  den  hurtigste,  livligste 
og  elskværdigste  Maade.  Forestillingerne  fandt 
Sted  i  den  store  Havesal,  i  hvilken  der  var  ind¬ 
rettet  en  lille  Scene.  Orkestret  bestod  af  et  Forte¬ 
piano  og  et  Par  Strygeinstrumenter.  Det  første 
spilledes  af  den  fortræffelige  Pianist  Emil  Horne- 
mann.  Tilskuerkredsen  talte  kun  Herrer:  dels 
Medlemmer  af  den  videre  Omegns  Godsejeraristo¬ 
krati,  dels  Officerer  fra  Dragonregimentet  i  Odense. 
Af  Opmærksomhed  mod  Berling  havde  Kronprin¬ 
sen  indbudt  Cheferne  for  et  Par  ansete  Firmaer  i 
Assens.  Hs.  kgl.  Højhed  satte  iøvrigt  i  sit  eget 
Omdømme  Handelens  og  Industriens  Kapaciteter 
i  lige  Linie  med  Videnskabens  og  Kunstens.  Blandt 
de  indbudte  Notabiliteter  vakte  især  den  tre  og 
tyve  aarige  Stamhusbesidder,  Baron  Blixen  Finecke 
til  Dallund,  Opmærksomhed.  Han  var  smuk  af 
Ydre,  elegant  i  Holdning  og  Bevægelser,  kort  sagt 
en  fuldendt  Kavaller.  Ballettens  Damer  kunde  ikke 
blive  trætte  af  at  se  paa  ham.  Augusta  Nielsen 
kaldte  ham  spøgende  Aktæon,  thi  han  var  en  yp¬ 
perlig  Jæger. 

Forestillingerne  bestod  afvexlende  af  Dans, 
mimiske  Optrin  og  Koncertnumre.  Præstationerne 
var  fortræffelige  og  Bifaldet  stærkt. 

Efter  Forestillingen  var  der  Souper  i  Spise¬ 
salen,  hvis  lange  Taffel  var  prydet  med  Blomster¬ 
opsatser,  og  hvis  Retter  skaffede  Kokken,  Antoine 
Vial,  en  Triumf.  Kronprinsen  tog  Regimentschefen, 
Oberst  Baron  VVedell,  til  Bords;  Damerne  sad 

overfor  hinanden  ved  Tafflets  Midte;  paa  hver 
Side  af  dem  havde  de  agerende  Herrer  Plads. 
Kronprinsen  forstod  ved  vittige  Bemærkninger  og 
morsomme  Indfald  at  fremkalde  en  livlig  Stem¬ 
ning,  der  potenseredes  ved  Vinens  Virkninger. 
Taler  holdtes  der  ikke.  I  den  Retning  indskræn¬ 
kede  det  Hele  sig  til,  at  Hs.  kgl.  Højhed  i  faa  Ord 
takkede  Kunstnerne  for  Præstationerne  og  Gæsterne 
for  deres  Nærværelse.  Efter  dette  Moment,  der 
med  lidt  Spænding  afventedes,  tog  Konversationen 
først  rigtig  Fart  og  gik  lystigt  under  Spøg  og 
Latter.  Ejendommeligt  for  Kronprinsen  var  den 
bratte,  men  elskværdige  Maade,  hvorpaa  han  for¬ 
stod  at  afslutte  sligt  Comment.  Med  en  Tak,  et 
Smil  og  en  hilsende  Haandbevægelse  trak  han  sig 
tilbage;  Selskabet  gik  fra  hinanden;  efter  en  Kalv 
Times  Forløb  laa  Frederiksgave  hen  i  Stilhed.  — 
Rygtet  om  disse  mimisk-musikalske  Aften¬ 
underholdninger  med  et  Symposion  i  Tilgift  for¬ 
plantede  sig  hurtigt  til  de  kjøbenhavnske  Hof¬ 
kredse  og  gav  Stof  til  Samtaler  og  Betragtninger, 
især  blandt  Damerne.  Man  fik  Navnene  at  vide 
paa  alle  Deltagerne,  og  blandt  de  kvindelige 
fæstede  man  sin  Opmærksomhed  paa  den  tidli¬ 
gere  Figurantinde  Louise  Rasmussen,  der  nu  var 
en  af  Strøgets  renommerede  Modehandlersker. 
Nysgærrigt  spurgte  man,  hvorledes  Bogtrykker 
Berling,  denne  Avis-Udgiver,  var  kommen  i  For¬ 
bindelse  med  Kronprinsen,  og  man  attraaede  Op¬ 
lysning  om  den  Rolle,  han  spillede  ved  Hs.  kgl. 
Højheds  Hof.  Her  var  Stof  til  Konversation  ved 

Landgrevindens  næste  Kaffeselskab,  og  det  blev 
da  ogsaa  udnyttet  paa  den  pikanteste  Maade. 

I  dette  Selskab  var  Baronesse  Pechlin,  Prin¬ 
sesse  Julianes  Hofdame,  til  Stede.  Vi  forlod  hende 
i  Pyrmont,  hvorfra  hun  for  kort  Tid  siden  var 
vendt  tilbage  til  Kjøbenhavn.  Da  Landgrevinden  i 
Anledning  af  de  »store  routs«  paa  Frederiksgave 
bemærkede,  at  Kronprinsen  tog  det  let  med  sin 
Gemalindes  Nervesvaghed  og  næppe  savnede 
hende,  fortalte  Baronessen,  at  Hds.  kgl.  Højheds 
Befindende  var  særdeles  tilfredsstillende.  Derpaa 
skildrede  hun  i  lyriske  Udtryk  den  overordenlig 
heldige  Indflydelse,  Kammerherre  Oxholm  havde 
paa  Kronprinsessen,  hvis  Chevalier  han  var;  ja 
man  kunde  vel  kalde  ham  hendes  Fortrolige. 
Baronesse  Pechlins  Relation  gjorde  Indtryk  paa 
alle  Damerne;  man  skiftede  Øjekast  med  hin¬ 
anden.  — 

Denne  Scene  tildrog  sig  paa  Charlottenlund 
Slot,  hvor  Landgreveparret  havde  sin  Sommer¬ 
residens.  Om  Eftermiddagen  konfererede  Land¬ 
grevinden  med  Frøken  Huygens.  De  dvælede 
ved,  hvad  Pechlin  havde  meddelt  og  talte  derpaa 
om  Frederiksgave.  Hds.  kgl.  Højhed  yttrede,  at 
hun  inderlig  gerne  vilde  vide  noget  Paalideligt  om 
Kronprinsens  »Leben«  derovre  og  om  hans  intime 
Forbindelser;  men  hun  tilføjede  med  et  Suk,  at 
her  var  et  Slør,  som  næppe  Nogen  formaaede  at 
løfte.  Frøken  Huygens  erklærede  med  et  lunt 
Smil,  at  hun  muligt  vilde  være  i  Stand  dertil. 
Landgrevinden  svarede,  at  hun  i  det  Tilfælde  vilde 

være  hende  overordenlig  forbunden.  Hofdamen 
følte  sig  smigret  ved  Tanken  herom.  — 

I  det  Foregaaende  omtaltes  Figurantinden, 
Jomfru  Werning,  der  til  Landgreven  havde  ind¬ 
sendt  en  Ansøgning  om  en  Pengeunderstøttelse 
til  Oprettelsen  af  en  Danseskole.  Den  unge  Pige 
var  godhjertet  og  enfoldig,  og  hende  tænkte 
Frøken  Huygens  nu  paa  at  benytte  til  at  skaffe 
Landgrevinden  de  attraaede  Oplysninger.  Hof¬ 
damen  blev  saa  meget  ivrigere  i  Realisationen  af 
sin  Plan,  som  der  gik  Rygter  om  en  ny  storartet 
Aftenunderholdning  paa  Frederiksgave  i  Slutningen 
af  August.  Snart  fik  hun  Bekræftelse  paa  Efter¬ 
retningens  Sandhed  og  lod  da  gennem  en  Lakai 
Jomfru  Werning  kalde  til  Palaiet  paa  Amalien- 
borg.  — 

Frøken  Huygens  meddelte  først  Figurantinden, 
at  det  næsten  kunde  betragtes  som  sikkert,  at  Hs. 
Durchlauchtighed  Landgreven  vilde  bevilge  hende 
den  ansøgte  Pengeunderstøttelse.  Hun  skulde 
gøre  hele  sin  Indflydelse  gældende  i  Ansøger- 
indens  Favør.  Men  det  vilde  gavne  hendes  Sag 
overordenlig,  hvis  hun  kunde  snildt  og  forsigtigt 
skaffe  Landgrevinden  nogle  Oplysninger,  paa 
hvilke  Hds.  kgl.  Højhed  vilde  sætte  stor  Pris. 
Hun,  Huygens,  havde  valgt  hende  til  Opgavens 
Løsning,  da  hendes  Fysiognomi  tydede  paa  Kløgt 
og  Raadsnarhed.  Denne  Udtalelse  smigrede  den 
enfoldige  Jomfru  Werning  overordenlig.  Frøknen 
spurgte  derpaa,  om  den  forhenværende  Figurant- 
inde,  Louise  Rasmussen,  hørte  til  hendes  Bekend- 

skab.  Jomfru  Werning  svarede,  at  de  havde  jo 
været  Kunstfæller  ved  Theatret,  og  hun  kendte 
hende  særdeles  godt,  ja  kunde  betragte  hende  som 
sin  Veninde.  Frøken  Huygens  bemærkede,  at  det 
traf  sig  jo  særdeles  heldigt.  Louise  Rasmussen 
opholdt  sig,  efter  hvad  der  fortaltes,  for  Tiden 
paa  Frederiksgave,  hvor  Kronprinsen  residerede. 
Hs.  kgl.  Højhed  paatænkte  i  den  allernærmeste 
Fremtid  en  Fest  paa  Slottet.  Hun,  Huygens, 
ønskede  at  kunne  bringe  Landgreveparret  Oplys¬ 
ninger  om  Soiréen,  Deltagerne  og  den  Rolle, 
Jomfru  Louise  Rasmussen  spillede  paa  Stedet.  Alt 
dette  vilde  interessere  det  høje  Herskab  over¬ 
ordenlig.  Hvis  Figurantinden  nu  vilde  skaffe  slige 
Efterretninger,  vilde  hun  utvivlsomt  forbedre  sine 
Chancer.  Jomfru  Werning  erklærede,  at  hun  med 
Glæde  vilde  udføre  det  hende  tiltænkte  Hverv; 
men  hun  vidste  ikke,  hvorledes  hun  skulde  gribe 
Sagen  an.  Frøken  Huygens  svarede,  at  hun  nu 
fik  en  Billet  fra  hende,  med  hvilken  hun  snarest 
muligt  skulde  rejse  til  Odense  og  aflevere  den 
paa  Slottet  hos  Frøken  Bulow,  Hofjunker  Biilows 
Søster,  der  da  vilde  give  hende  nærmere  Besked, 
løvrigt  maatte  nu  alt  overlades  til  hendes  egen 
Conduite.  Frøken  Huygens  rakte  hende  et  halvt 
hundrede  Daler  i  Haandpenge  med  Tilføjende,  at 
ved  Tilbagekomsten  og  Beretningens  Afgivelse  til 
hende  vilde  Liqvideringen  finde  Sted.  Jomfru 
Werning  modtog  nu  den  nævnte  Billet  og  fjer¬ 
nede  sig,  idet  hun  erklærede,  at  hun  efter  bedste 
Evne  skulde  udføre  sin  Sendelse.  — 

Da  Figurantinden,  der  rejste  den  følgende 
Dag  med  Posten,  ankom  til  Odense  Slot,  og  da 
Frøken  Biilow  havde  læst  Brevet,  udbrød  hun,  at 
her  gjaldt  det  om  at  gaa  snildt  til  Værk.  Frøknen 
havde  et  klogt  Blik  og  gjorde  Indtryk  af  at  være 
en  listig  Kvinde.  Hun  sagde,  at  i  Dreslette,  lige 
ved  Frederiksgave,  boede  i  et  lille  Landsted  Etats- 
raad  Theil  og  hans  Frue.  Hun  stod  i  et  meget 
venskabeligt  Forhold  til  Ægteparret.  Der  vilde 
Figurantinden,  efter  hendes  Anbefaling,  kunne 
opholde  sig  paa  sin  Inspektionsvisit.  For  Resten 
skulde  hun  paa  Frederiksgave  sætte  sig  i  Forbin¬ 
delse  med  Oldfrue  Matthiesen. 

Jomfru  Werning,  der  havde  et  tiltalende  Ydre 
og  et  vindende  Væsen,  fandt  en  imødekommende 
Modtagelse  hos  Etatsraad  Theils.  Hun  erklærede, 
at  hun  befandt  sig  paa  en  lille  Rekreationsrejse  i 
Ferien,  og  at  hun  vilde  hilse  paa  Oldfruen  paa 
Slottet.  Det  vilde  være  hende  kært,  om  Etats- 
raadens  vilde  laane  hende  Hus  nogle  Dage.  Ægte¬ 
parret  svarede,  at  hendes  Ønskes  Opfyldelse 
skulde  være  det  en  Fornøjelse;  det  var  iøvrigt 
Hofjunkerindens  Anmodning.  Figurantinden  hono¬ 
rerede  den  udviste  Gæstfrihed  med  pikante  Hi¬ 
storier  fra  Theatret;  baade  Etatsraaden  og  hans 
Frue  fandt,  at  det  var  en  eklatant  Erstatning. 

Den  følgende  Formiddag  begav  Jomfru  Wer¬ 
ning  sig  til  Oldfruen  paa  Frederiksgave.  Da  hun 
havde  præsenteret  sig  for  hende  og  sagt  sit  Navn, 
udbrød  Madam  Matthiesen,  at  hun  var  inderlig 
velkommen.  Werning  og  hendes  Mand  havde  jo 

været  rigtig  gode  Venner,  og  hun  satte  megen 
Pris  paa  hendes  Plejefader,  Jægeren  hos  Land¬ 
greven.  Oldfruen  indbød  vor  Figurantinde  til  en 
Kop  Kaffe,  og  under  Nydelsen  af  denne  kom 
Samtalen  i  Gang.  Madam  Matthiesen  fortalte  Hi¬ 
storier  fra  Fortiden  og  berørte  af  og  til  Øje¬ 
blikkets  Forhold.  Her  benyttede  Jomfru  Werning 
Lejligheden  til  at  spørge,  om  hendes  tidligere 
Kollega,  Figurantinde  Louise  Rasmussen,  for  nylig 
havde  besøgt  Frederiksgave.  Oldfruen  svarede,  at 
hun  havde  deltaget  i  Hs.  kgl.  Højheds  sidste  Soirée 
sammen  med  Balletpersonalet  fra  det  kgl.  Theater. 
Hun  havde  boet  hos  hende,  Oldfruen,  og  var 
efter  et  Par  Dages  Forløb  vendt  tilbage  til  Kjø- 
benhavn.  Nu  ventedes  hun  imorgen,  og  hendes 
forhenværende  Kolleger  skulde  indtræffe  om  et 
Par  Dage,  da  de  og  hun  i  Forening  skulde  op¬ 
træde  ved  Kronprinsens  næste  Soirée,  der  var  sat 
til  om  Lørdagen.  Jomfru  Werning  kunde  altsaa 
godt  komme  til  at  hilse  paa  Louise  Rasmussen 
her  hos  hende.  Hun  skulde  bede  Jomfru  Ras¬ 
mussen  om  at  være  til  Stede  imorgen  Efter¬ 
middag.  Paa  Spørgsmaalet  om  der  for  Tiden  var 
mange  Besøg  hos  Kronprinsen  svarede  Oldfruen 
benægtende.  I  den  sidste  Uge,  tilføjede  hun, 
havde  Hs.  kgl.  Højhed  havt  den  rige  Bogtrykker 
og  Avisudgiver  Berling  som  Gæst.  Hs.  kgl.  Højhed 
spaserede  hver  Dag  i  Haven  med  ham  og  syntes 
at  vise  ham  særdeles  Tillid  og  Opmærksomhed. 

Paa  det  aftalte  Tidspunkt  traf  Figurantinde 
Werning  Jomfru  Louise  Rasmussen  hos  Oldfruen. 

Thorsøe:  Danner  og  Berling.  5 

Gensynet  var  for  begge  Parters  Vedkommende 
behageligt.  De  fælles  Theaterminder  dukkede 
frem  og  bragte  Konversationen  paa  Gled.  Wer- 
ning  fortalte  paa  en  elskværdig  og  troskyldig 
Maade;  Louise  Rasmussen  med  en  Tilsætning  af 
Ironi  og  Satire.  Da  sidstnævnte  spurgte,  hvor  og 
hvor  længe  Werning  opholdt  sig  paa  Egnen,  sva¬ 
rede  hun,  at  hun  var  Feriegæst  hos  Etatsraad 
Theils  i  Dreslette  og  skulde  snart  vende  tilbage 
til  Hovedstaden.  Jomfru  Rasmussen  udbrød,  at 
hun  maatte  paa  ingen  Maade  rejse  før  den  beram¬ 
mede  store  Soirée  paa  Frederiksgave  havde  fundet 
Sted.  Da  de  var  gamle  Kolleger,  skulde  hun 
skaffe  hende  Indbydelse.  Werning  takkede  hende 
varmt  for  dette  Tilbud.  Paa  Tilbagevejen  tænkte 
hun  med  Glæde  paa,  at  hun  sikkert  derved  vilde 
faa  Ting  at  se,  som  kunde  interessere  Frøken 
Huygens.  Næste  Formiddag  bragte  en  Lakai 
Jomfru  Werning  Indbydelsen.  Denne  var  udfær¬ 
diget  af  Løjtved,  gennem  Kronprinsens  Marskallat. 


SYVENDE  KAPITEL 


Havesalen  paa  Frederiksgave  var  smagfuldt 
smykket  med  exotiske  Planter  og  Scenen 
fremstillede  et  Landskab,  der  ved  sin  Afvexling 
af  Bakker,  Sø  og  Trægrupper  gjorde  et  skønt  Ind¬ 
tryk.  To  store  Lysekroner  kastede  et  klart  Skær 
hen  gennem  Rummet.  Tilskuerpladsen  var  ind¬ 
rettet  som  sædvanlig,  kun  var  der  i  Salens  Bag¬ 
grund,  modsat  Theatret,  rejst  et  Pulpitur,  med 
røde  Damaskes  Gardiner.  Herfra  kunde  det  kvinde¬ 
lige  Hofpersonale,  selv  ubemærket,  betragte  Fore¬ 
stillingen.  Her  havde  Jomfru  Werning  Plads  ved 
Siden  af  Oldfruen.  Som  sædvanlig  bestod  Sel¬ 
skabet,  de  agerende  Damer  undtagne,  kun  af 
Herrer;  men  denne  Gang  var  det  noget  talrigere, 
idet  Medlemmer  af  Fyens  litterære  Selskab  var 
indbudte. 

For  ud  for  Forestillingen  i  Salen  var  der 
gaaet  en  »tour  de  promenade«  i  Haven,  under 
Kronprinsens  Ledelse.  Hs.  kgl.  Højhed  havde  her 
vakt  Forbauselse  ved  sin  botaniske  Viden,  som 
han  iøvrigt  kun  havde  vundet  ad  praktisk  Vej. 
Ogsaa  Blomstersproget  var  Hs.  kgl.  Højhed  for¬ 
trolig  med.  Han  rakte  Baron  Blixen  Finecke  en 

hvid  Nellike,  idet  han  bemærkede,  at  den  udtrykte 
Ønsket  om  Tillid.  Senere  plukkede  han  en  Pri¬ 
mula  til  Berling,  med  Yttringen,  at  denne  Blomst 
var  Symbolet  paa  Oprigtighed.  Selskabet  saa  med 
uforstaaende  Blikke  paa  den  saaledes  hædrede 
Gæst.  Hs.  kgl.  Højheds  private  Ven  fik  her 
et  Slags  Consecration  i  den  fornemme  Verdens 
Paasyn. 

Forestillingen  i  den  stærkt  oplyste  Havesal 
indlededes  med  en  Ouverture  paa  Fortepianoet  af 
Hornemann.  Han  spillede  med  Følelse  »Carne* 
valet  i  Venedig«,  hvortil  han  selv  havde  sat  Vari¬ 
ationer.  Det  tekniske  Mesterskab,  han  udviklede 
i  Udførelsen  af  disse,  vakte  levende  Bifald.  Paa 
Scenen  opførtes  derefter  et  mimisk  Divertisse¬ 
ment:  »Dansen  paa  Grona  Lund«,  hvortil  Moti¬ 
verne  var  tagne  fra  Bournonvilles  Ballet  »Bell- 
man«.  Herrerne  Fussel,  Larcher  og  Hoppensach 
gengav  med  sprudlende  Lune  de  bellmanske  Fi¬ 
gurer;  Damerne  Karoline  Fjeldsted,  Augusta  Ni¬ 
elsen  og  Ida  Andersen  udfoldede  et  yndefuldt 
Skælmeri  i  Fremstillingen  af  de  fredmanske  Kvinde¬ 
skikkelser.  Mimik,  Plastik,  Dans  og  Musik  smel¬ 
tede  her  harmonisk  sammen  og  gjorde  et  ypper¬ 
ligt  Totalindtryk.  Hoppensach  dansede  Solo 
»Hornpipe«  og  vakte  stormende  Latter.  Augusta 
Nielsen  og  Jomfru  Fjeldsted  henrev  Tilskuerne 
ved  en  sylfideagtig,  yndefuld  neapolitansk  »Pas 
des  deux«  til  beundrende  Udbrud.  Men  Aftenens 
virkningsfuldeste  Præstation  blev  dog  en  af  Jomfru 
Louise  Rasmussen  danset  »Cachucha«.  Den  for- 


henværende  Figurantinde  dreves  af  en  indre 
kunstnerisk  Trang  til  atter  at  optræde.  Hun 
havde  valgt  den  nævnte  spanske  Dans,  som  Lucile 
Grahn  i  sin  Tid  havde  udført  med  saa  stor  Bra- 
vour,  men  i  hvilken  hun  havde  savnet  mimiske 
Momenter,  som  hun  nu  vilde  lægge  ind  i  Frem¬ 
stillingen.  Den  blonde  Louise  Rasmussen  med 
sin  smalle  Taille  og  sin  vel  proportionerede  Skik¬ 
kelse  havde  maskeret  og  kostumeret  sig  ypperligt 
som  Spanierinde.  Hornemann  gav  i  sit  Klaverspil 
Dansens  forskellige  Stemninger  et  fint  forstaaende 
Udtryk.  Publikum  sad  i  spændt  Forventning: 
Cachucha’en  begyndte  altsaa,  og  Danserinden  vandt 
strax  Sejr  ved  den  sikkre,  gennemtænkte  Kunst, 
hun  her  udfoldede,  men  som  dog  syntes  at  være 
umiddelbar  Natur.  Her  var  gratiøs  Bevægelse  og 
sjælfuld  Mimik.  Snart  bøjede  Danserinden  sig 
yndefuldt  ned  ligesom  for  at  plukke  en  Blomst  af 
Engen,  snart  løftede  hun  med  et  skelmsk  Smil 
Armene  over  Hovedet,  og  det  hele  fik  det  pikan- 
teste  Relief  ved  den  Teknik,  hvormed  hun  slog 
Castagn etterne.  I  »tours«  og  »élans«  var  der  en 
Lethed  og  Smidighed,  en  Ild  og  Kraft,  der  frem¬ 
kaldte  Bifaldssalver,  der  lød  saa  meget  intensivere, 
som  Danserinden  ved  sit  fyrige  Blik  elektriserede 
Publikum.  Et  enthusiastisk  Bravo  lød,  da  hun  til 
Slutning  endte  med  en  Pirouette.  Man  hørte 
Baron  Blixen  Finecke  begejstret  udbryde:  Char¬ 
mant,  Magnifikt,  Superbt! 

Efter  Forestillingen  begav  man  sig  til  den  i 
Spisesalen  anrettede  Souper.  Kronprinsen  havde 


86 


Grev  C.  Wedell-Wedellsborg  til  Bords.  Der  musi¬ 
ceredes  af  Regimentsmusiken  fra  Odense.  Kon¬ 
versationen  var  livlig  og  drejede  sig  om  de  en¬ 
kelte  Danseres  og  Danserinders  Fortrin  qua  Kunst¬ 
nere.  Man  var  enig  om,  at  den  danske  Ballet  stod 
højst  i  Europa.  Hs.  kgl.  Højhed  betonede,  at  dette 
utvivlsomt  skyldtes  Bournonville.  Han  havde  hørt 
den  berømte  østerrigske  Danserinde  Therese  Elssler 
udtale  sig  med  den  største  Anerkendelse  om  Ballet¬ 
korpset  i  Kjøbenhavn.  Baron  Blixen  Finecke  istemte 
denne  Lovtale.  Han  erklærede,  at  Palmen  for  Af¬ 
tenens  Forestilling  burde  rækkes  Jomfru  Louise 
Rasmussen.  Han  beklagede  dybt,  at  hun  havde 
trukket  sig  tilbage  fra  det  kgl.  Theater;  thi  derved 
havde  dette  tabt  en  kunstnerisk  Kraft  af  Rang. 
Denne  Udtalelse  tiltraadtes  med  Akklamation  af 
Selskabet.  Kronprinsen  yttrede  sin  Glæde  over, 
at  Forestillingen  havde  vundet  saa  meget  Bifald. 
Han  var  ganske  enig  med  Baron  Blixen  Finecke  i 
Spørgsmaalet  angaaende  Jomfru  Rasmussen;  men 
mulig  havde  Skæbnen  forbeholdt  hende  et  andet 
Felt,  hvor  hendes  store  Begavelse  og  fysiske  Kraft 
kunde  komme  til  Anvendelse. 

For  de  agerende  Damer  og  Herrer  var  der 
dækket  Bord  i  det  store  Gemak  i  Hovedbygnin¬ 
gens  sydlige  Fløj.  Her  sad  Adjudanten,  Kammer¬ 
junker  Bibow,  som  Præses  ved  den  ene  Bordende, 
ved  den  modsatte  Oldfruen.  Førstnævnte  intro¬ 
ducerede  Souperen  med  en  Skaal  for  Hs.  kgl. 
Højhed.  Jomfruerne  Werning  og  Rasmussen,  der 
begge  var  ført  til  Bords  af  Larcher,  konverserede 

indbyrdes  om  Balletmester  Taglioni  og  Lucile 
Grahn  og  morede  sig  over  den  Fiasko,  hin  havde 
gjort  i  Kjøbenhavn;  Grahns  fulminante  Lykke  i 
St.  Petersborg,  Paris  og  London  var  den  Gang  et 
almindeligt  Samtaleæmne  i  Balletverdenen.  Da 
Augusta  Nielsen  hørte  den  celebre  Danserinde 
omtale,  dristede  hun  sig  til  at  udbringe  en  Skaal 
for  Jomfru  Louise  Rasmussen.  Hun  løftede  et 
Glas  Champagne  og  yttrede,  at  den  Cachucha 
hendes  tidligere  Kollega  i  Aften  havde  danset  med 
saa  overordenlig  Virtuositet  og  saa  stor  Kunst, 
vilde  sikkert  høre  til  alle  Tilskuernes  skønneste 
Erindringer.  —  Kammerjunker  Bibow  samstemte 
heri  med  Proponenten.  Skaalen  blev  drukken  med 
animeret  Tilslutning.  Jomfru  Rasmussen  takkede 
bevæget  og  udbad  sig  —  med  Ansigtet  vendt  mod 
Præses  —  den  Ære  at  tolke  egne  og  Kammeraters 
Hyldest  til  Hs.  kgl.  Højhed  Kronprinsen.  — 

Jomfru  Werning  opholdt  sig  en  halv  Snes 
Dage  hos  Etatsraad  Theils,  da  Ægteparret  satte 
Pris  paa  hendes  Nærværelse  og  derfor  nødig  vilde 
give  Afkald  paa  hendes  Selskab.  Hun  ledsagede 
Herskabet  paa  Besøg  i  Omegnen,  tilbragte  for¬ 
nøjelige  Timer  i  Dreslette  Præstegaard  og  deltog  i 
en  Familiefest  hos  Agent  Bruuns  i  Assens.  Figu- 
rantinden  mødte  overalt  megen  Opmærksomhed; 
thi  det  kgl.  Theater  stod  den  Gang  højt  i  det 
offenlige  Omdømme,  hvad  det  som  Kunstinstitution 
visselig  fortjente,  og  alt  hvad  der  var  knyttet  til 
Scenen,  kunde  gjøre  Regning  paa  Interesse.  Under 
disse  selskabelige  Sammenkomster  havde  Jomfru 

Werning  stadig  Tanken  henvendt  paa  Frederiks- 
gave,  og  hun  fik  ved  en  tilsyneladende  ligegyldig 
Maade  at  spørge  paa  adskillige  Oplysninger  om 
Livet  der.  Bogtrykker  Berlings  og  Jomfru  Louise 
Rasmussens  Ophold  paa  Slottet  var  velbekendt. 
Man  vidste,  at  de  begge  stod  højt  i  Kronprinsens 
Gunst.  Berling  ansaas  for  Hs.  kgl.  Højheds  Kon- 
fident,  og  det  var  den  almindelige  Mening,  at  han 
havde  en  heldig  Indflydelse  paa  den  høje  Herre, 
eftersom  han  var  en  ypperlig  Forretningsmand  og 
i  Besiddelse  af  de  for  et  saadant  Talent  ejendom¬ 
melige  Egenskaber:  han  var  kløgtig,  snarraadig, 
fremsynet  og  erfaren.  Hvad  Kronprinsens  Forhold 
til  Jomfru  Louise  Rasmussen  angik,  da  var  det  en 
bekendt  Sag,  at  hun  havde  en  høj  Stjerne  hos 
ham,  og  hun  havde  som  Personlighed  ogsaa  til¬ 
talende  Egenskaber.  Enhver,  der  kom  nærmere  i 
Forbindelse  med  hende,  berømmede  hendes  kloge 
Blik  og  vindende  Smil.  Hun  syntes  at  være  bleven 
Hs.  kgl.  Højheds  »Fylgie«,  som  det  hed  i  det 
mythologiske  Sprog.  Kronprinsen  skulde  en  Gang 
spøgende  have  udbrudt,  at  hun  var  hans  sande 
Skytsengel.  Da  dette  Epitheton  meddeltes  Kon- 
sistorialraad  Seidelin  i  Dreslette,  yttrede  denne,  at 
det  kunde  han  af  Hensyn  til  Kronprinsessen  umulig 
have  sagt.  Men  hertil  bemærkede  Hofjunker  Fønns, 
at  kongelige  Personer  plejede  at  have  to  Skyts¬ 
engle,  en  officiel  og  en  privat.  Kronprinsen  fore¬ 
tog  iøvrigt  daglig  Udflugter  sammen  med  Berling 
og  Jomfru  Rasmussen,  hvilken  sidste  da  ledsagedes 
af  en  ung  Dame  ved  Navn  Arntz,  Datter  af  en 

Officer  i  Hæren.  Var  det  Køreture  sad  Berling 
ved  Siden  af  Kronprinsen,  der  selv  var  Kusk.  De 
to  Damer  fulgte  efter  i  en  lille  Char-å-banc.  I 
Reglen  gik  disse  Udflugter  til  Skoven  og  Brinken 
paa  Halvøen  Helnæs.  Stundom  foretog  Hs.  kgl. 
Højhed  Sejlture  med  sine  to  Gæster  til  Smaaøerne 
i  Beltet.  Paa  slige  Expeditioner  var  Taffeldækkeren 
med,  og  han  arrangerede  »beurrée  garnie«  i  det 
Frie.  — 

Det  var  Hovedindholdet  af,  hvad  der  fortaltes 
Jomfru  Werning,  og  alt  hvad  hun  i  den  Retning 
hørte,  prægede  sig  dj^bt  i  hendes  Hukommelse. 
Forsynet  med  disse  Hofnyheder  tog  hun  Afsked 
med  Etatsraad  Theils.  Hun  begav  sig  først  til 
Odense,  hvor  hun  bragte  Frøken  Biilow  en  Hilsen 
fra  Dreslette.  Her  erfarede  hun,  at  Kronprinsen 
havde  til  Hensigt  at  tilbringe  hele  Efteraaret  paa 
Slottet  i  Odense,  hvor  der  i  den  Anledning  fore¬ 
toges  nogle  Forandringer.  Der  blev  saaledes  i 
Stueetagen  indrettet  Værelser  til  Modtagelse  af  Be¬ 
søgende.  Rygtet  gik,  at  tvende  Damer  ved  Navn 
Rasmussen  og  Arntz  vilde  komme  til  at  opholde 
sig  paa  Slottet,  men  incognito  eller  privatissime. 

Henimod  Midten  af  September  var  Jomfru 
Werning,  hvem  Theaterdirektionen  havde  bevilget 
en  Orlov,  tilbage  i  Kjøbenhavn.  Hun  søgte  strax 
Audiens  hos  Frøken  Huygens  og  modtoges  af 
hende  i  Landgrevens  Palais  paa  Amalienborg. 
Figurantinden  meddelte  Hofdamen  alt,  hvad  hun 
havde  set  og  hørt  paa  Frederiksgave,  og  i  de 
Kredse,  hvori  hun  havde  bevæget  sig.  Med  intensiv 

Interesse  lyttede  Frøken  Huygens  til  Skildringen 
af  Forestillingen  i  Havesalen  og  til  Fortællingen  af 
det  begejstrede  Bifald,  Jomfru  Louise  Rasmussen 
havde  vundet  ved  sin  »Chachuca«.  »Chose  inou'ieU 
udbrød  Hofdamen,  da  Werning  smilende  bemær¬ 
kede,  at  Kronprinsen  skulde  have  kaldt  Louise 
Rasmussen  sin  »Skytsengel«. 

Frøken  Huygens  dimitterede  Jomfru  Werning 
med  den  Meddelelse,  at  Landgreven  havde  bevilget 
hendes  Ansøgning. 


OTTENDE  KAPITEL 

Blandt  de  mangfoldige  smagfuldt  og  komfortabelt 
indrettede  Landsteder,  som  den  Gang  fandtes  i 
Kjøbenhavns  Omegn,  var  der  ikke  noget,  i  hvilket 
der  holdtes  finere  og  i  en  vis  Retning  interessantere 
Sammenkomster  Sted  end  i  Villaen  »Blidah«  i 
Gentofte,  der  beboedes  af  Grosserer  Frølich.  Der 
er  talt  og  skrevet  saa  meget  om  de  Selskaber,  der 
i  de  første  Decennier  af  det  nittende  Aarhundrede 
afholdtes  hos  Gehejmekonferensraad  Bruuns  paa 
Sofienholm  ved  Frederiksdal,  og  man  har  betegnet 
dem  som  uforlignelige.  De  var  det  ganske  vist  i 
den  Forstand,  at  her  mødtes  Kunstens  og  Poesiens 
Koryfæer,  og  her  førtes  under  den  aandrige  Vært¬ 
indes  Ægide  en  pikant  Konversation,  og  her  gaves 
Deklamatorier,  mimiske  Forestillinger  og  Koncerter, 
der  havde  Genialitetens  Præg.  Hvad  der  bidrog 
til  at  forhøje  den  selskabelige  Cirkels  Glans,  var 
den  Omstændighed,  at  det  smukke  Fyrstepar, 
Prins  Kristian  og  Gemalinde,  hyppig  beærede  dem 
med  sin  Nærværelse.  Paa  Blidah  havde  Selska¬ 
berne  en  anden  Karakter.  Husets  Herre,  Grosserer 
Heinrich  Lorentz  Frølich,  hørte  til  den  kjøben- 
havnske  Handelsstands  Notabiliteter.  Han  var 

Medlem  af  Grosserersocietetet  og  nød  paa  Grund 
af  sine  kommercielle  og  finansielle  Kapaciteter  al¬ 
mindelig  Anseelse  i  Forretningsverdenen.  Da  Kri¬ 
stian  den  Ottende  som  Prins  sammen  med  sin 
Gemalinde  besøgte  Paris  og  London  i  Tyverne, 
var  Frølich  der  traadt  i  Forbindelse  med  Fyrste¬ 
parret.  Dette  havde  følt  sig  saaledes  tiltalt  af  ham 
og  vundet  en  saadan  Tillid  til  ham  som  Forret¬ 
ningsmand,  at  Bekendskabet  fortsattes  efter  Hjem¬ 
komsten,  og  at  han  blev  Hs.  Højheds  Bankier.  I 
samme  Egenskab  blev  Frølich  ogsaa  Raadgiver  og 
Disponent  for  Prinsens  Svoger,  Landgrev  Vilhelm 
af  Hessen,  og  efterhaanden  blev  enkelte  Medlem¬ 
mer  af  det  diplomatiske  Korps  hans  Klienter  i  den 
Retning.  Det  var  Hovedstadens  kommercielle 
Koryfæer  i  Forening  med  flere  Damer  af  Hof¬ 
kredsene  og  nogle  fremmede  Gesandter,  deriblandt 
den  engelske,  Sir  Henry  Wynn,  og  den  hollandske, 
Adrian  Martini,  der  paa  den  Tid  saa  at  sige  satte 
Stemplet  paa  Selskaberne  i  Blidah.  Men  frem¬ 
hæves  maa  det,  at  Husets  Frue,  en  født  de  Coninck, 
ved  sin  Ynde  og  Skønhed,  uagtet  hun  nu  var  i 
en  moden  Alder,  gav  Sammenkomsterne  for¬ 
højet  Attraktion.  Herrerne  drøftede  især  Spørgs- 
maal,  der  satte  Forretningsverdenen  i  Bevægelse. 
Damerne  konverserede  navnlig  om  Begivenheder 
ved  Hoffet,  og  med  disse  var  især  to  af  de  ofte 
tilstedeværende  Gæster:  Grevinde  Mathilde  Ahle- 
feldt  Laurvig  og  Baronesse  Sofie  Zeuthen,  begge 
født  Schulin,  særdeles  fortrolige.  De  kom  jævnlig 
sammen  med  Landgrevindens  Hofdamer,  og  Hds. 

kgl.  Højhed  satte  megen  Pris  paa  dem.  I  et  Par 
af  Cirklerne  hos  Frølichs  deltog  ogsaa  en  Dame 
fra  Hoffet  i  Strelitz,  Fru  von  Normann,  der  var 
Storhertuginde  Maries  Hofdame,  og  hun  udmær¬ 
kede  sig  ved  sine  Karakteristiker  af  det  lille  tyske 
Hofs  Personer  og  ved  livlige  Skildringer  af  den 
kunstelskende  Storhertug  Georgs  Fester.  Hun  var 
indviet  i  Strelitz’s  »chronique  intime«,  og  fortalte, 
hvad  hun  vilde  meddele,  paa  en  pikant  Maade. 
Da  Frølich  var  mecklenborgsk  Generalkonsul,  vil 
man  ikke  forbauses  over  at  træffe  Fru  von  Nor¬ 
mann  paa  hans  Villa.  Efter  at  hun  ved  en  Soirée 
havde  omtalt  en  Koncert,  som  Grevinde  Rossi, 
den  tidligere  Henriette  Sontag,  nylig  havde  givet 
ved  det  storhertugelige  Hof,  meddelte  hun,  at 
Grev  Reventlow,  dansk  Gesandt  i  London,  var 
ankommen  i  en  hemmelig  Sendelse  til  Storhertug 
Georg.  Herved  henlededes  Konversationen  paa 
Kronprins  Frederik  og  Kronprinsesse  Mariane, 
hvilken  sidste  man  stadig  ventede  tilbage  fra 
Badet  i  Pyrmont.  Dampskibet  »Ægir«  var  endog 
sendt  til  Kieler  Fjord  for  at  tage  Hds.  kgl.  Højhed 
om  Bord.  — 

Men  i  Løbet  af  Efteraaret  kom  det  til  at  staa 
klart  for  Publikums  Bevidsthed,  at  Forventningen 
om  et  Gensyn  med  Kronprinsessen  havde  været 
en  Illusion.  I  den  snevrere  Hofkreds  havde  man 
været  paa  det  Rene  dermed  siden  September.  Der 
gik  Rygter  om,  at  Kongen  og  Kronprinsen  stod 
paa  en  spændt  Fod  med  hinanden  i  Anledning  af 
Hds.  kgl.  Højheds  vedvarende  Fraværelse,  idet 

Faderen  gav  Sønnens  Lunkenhed  og  Indifferentisme 
Skylden  for  denne.  Hs.  Majestæt  vilde  af  de  tid¬ 
ligere  anførte  Grunde  opretholde  sin  Søns  ægte¬ 
skabelige  Forbindelse,  og  han  vilde  ikke  lade  noget 
Middel  uforsøgt  til  dette  Øjemeds  Opnaaelse.  Som 
sædvanlig  havde  Kristian  den  Ottende  tilbragt  en 
Del  af  Sommeren  ved  Badestedet  Wyck,  paa  Øen 
Før  ved  Slesvigs  Vestkyst.  Da  han  forlod  hint 
havde  han  ifølge  et  Løfte  besøgt  det  smukke 
Piøen  i  Holsten,  og  paa  Rejsen  dertil  havde  han  i 
Altona  havt  et  Møde  med  Kammerherre  Oxholm, 
der  var  stævnet  dertil  fra  Pyrmont.  Kongen  havde 
her  erfaret,  at  Kronprinsessen  efter  endt  Badekur 
ikke  vilde  vende  tilbage  til  sin  Ægtefælle,  men 
tage  til  sine  Forældre  i  Strelitz.  Hs.  Majestæt 
havde  i  de  mest  anerkendende  Udtryk  udtalt  sig 
om  den  Omhu  og  Interesse,  Oxholm  viste  Kron¬ 
prinsessen,  og  havde  betegnet  det  som  sit  højeste 
Ønske,  at  han  beholdt  Stillingen  som  Hofchef. 
Det  var  Kongens  Overbevisning,  at  den  store 
Yndest,  Svigerdatteren  viste  Oxholm,  var  ligesom 
et  aandeligt  Baand,  der  knyttede  hende  til  Dan¬ 
mark.  Kristian  den  Ottende  havde  paalagt  Hof¬ 
chefen  at  anvende  hele  sin  Indflydelse  for  at  be¬ 
væge  Kronprinsessen  til  at  komme  direkte  tilbage 
til  Kjøbenhavn;  men  viste  hans  Anstrengelser  sig 
frugtesløse,  skulde  han  ledsage  hende  til  Strelitz 
og  returnere  derfra.  Ved  sin  Tilbagekomst  fra 
Holsten  til  Hovedstaden  modtog  Kongen  et  Brev 
fra  Oxholm,  i  hvilket  denne  meddelte,  at  Hds. 
kgl.  Højhed  holdt  fast  ved  sin  Beslutning  om  at 

drage  til  Strelitz;  der  vilde  han  da  afvente  nær¬ 
mere  Ordre  fra  Hs.  Majestæt. 

Paa  sin  Fødselsdag,  den  18.  September,  holdt 
Kristian  den  Ottende  en  glimrende  Kur  paa  Sor¬ 
genfri  Slot,  ved  hvilken  han  brillerede  ved  sit  ud¬ 
strakte  Personalkendskab  og  ved  ypperlig  tour- 
nerede  Bemærkninger.  Om  Eftermiddagen  var  der 
Galataffel,  ved  hvilket  Hs.  Excellence,  Geheime- 
statsminister  Stemann  i  de  mest  smigrende  Udtryk 
udbragte  Hs.  Majestæts  Skaal.  Stærkt  Bifald  vandt 
den  Toast,  som  General,  Prins  Wittgenstein,  fore¬ 
slog  for  Dronning  Karoline  Amalie.  Der  var 
Festivitet  nok,  og  Kongen  konverserede  som  sæd¬ 
vanlig  med  et  vist  Lune,  men  de,  der  kendte  ham 
nærmere,  kunde  dog  mærke,  at  han  i  Grunden 
var  i  en  nedtrykt  Stemning;  det  forekom  dem,  at 
der  ligesom  havde  lejret  sig  en  Sky  over  hans 
Pande.  Han  savnede  nemlig  Kronprinsen,  der  altid 
plejede  at  være  personlig  til  Stede  paa  hans  Fød¬ 
selsdag.  Hins  Fraværelse  havde  vakt  Selskabets 
Forundring;  men  Prins  Ferdinand  søgte  at  gøre 
den  forklarlig  ved  at  minde  om,  at  Hs.  kgl. 
Højhed  som  Fyens  Gouvernør  havde  en  officiel 
Forpligtelse  til  personlig  at  fejre  Hs.  Majestæts 
Fødselsdag  i  sit  Gouvernements  Hovedstad.  Kron¬ 
prinsen  holdt  i  Virkeligheden  ogsaa  Galataffel  paa 
Odense  Slot  og  udbragte  Skaalen  for  sin  konge¬ 
lige  Fader.  Hs.  kgl.  Højhed  havde  iøvrigt  i  den 
sidste  Tid  trukket  sig  fuldstændig  tilbage  fra  Hof¬ 
kredsene  i  Kjøbenhavn.  — 

Kong  Kristian  besluttede  nu  at  paakalde  Stor- 

hertug  Georgs  personlige  Intervention.  Gesandten 
i  London,  Grev  Reventlow,  opholdt  sig  netop  paa 
Orlov  i  Hovedstaden,  og  da  han,  som  tidligere 
berørt,  var  vel  kendt  og  gerne  set  ved  det  meck- 
lenborgske  Hof,  overdrog  Hs.  Majestæt  ham  det 
Hverv  at  overbringe  Storhertugen  en  Haandskri- 
velse.  I  denne  anmodede  Kongen  indtrængende 
sin  Ven  og  Slægtning  om  at  opbyde  hele  sin 
faderlige  Indflydelse  for  at  bevæge  Datteren  til  at 
vende  tilbage  til  Danmark  og  genindtage  sin  Plads 
ved  Gemalens  Side.  Reventlow  skulde  tillige- med¬ 
dele  Kammerherre  Oxholm,  at  Kongen  ønskede 
personlig  at  konferere  med  ham.  Reventlow  af¬ 
rejste  med  Brevet.  Han  fandt  en  udmærket  Mod¬ 
tagelse  ved  Hoffet  i  Strelitz;  men  der  sporedes 
ingen  Virkninger  af  Hs.  Majestæts  Brev.  Greven 
havde  en  Fornemmelse  af,  at  Kongens  Skridt 
havde  været  frugtesløst,  og  med  dette  Indtryk 
begav  han  sig  tilbage  til  sin  diplomatiske  Post.  — 
Dagen  efter  at  Oxholm  var  indtruffen  til  Kjø- 
benhavn,  havde  han  Audiens  hos  Kristian  den 
Ottende.  Denne  havde  lige  modtaget  et  Brev  fra 
Storhertug  Georg.  I  sin  Samtale  med  Hofchefen 
yttrede  Kongen,  at  Kronprinsessens  Fader  hidtil 
indtrængende  havde  opfordret  Datteren  til  at  vende 
tilbage  til  Danmark,  men  nu  stillede  han  sig  køligt 
til  Sagen.  Oxholm  svarede,  at  der  her  sikkert 
var  hemmelige  Indflydelser  paa  Spil.  Han  havde 
bemærket,  at  Storhertuginde  Marie  ligefrem  var 
bleven  Kronprinsen  fjendsk,  og  hun  influerede  na¬ 
turligvis  i  samme  Retning  paa  sin  Datter.  Kron- 

prinsessens  Tilbøjelighed  til  at  komme  tilbage 
havde  i  ethvert  Tilfælde  været  i  Aftagende  i  den 
sidste  Tid.  Hs.  Majestæt  var  nogle  Minutter  taus 
og  eftertænksom.  Derpaa  erklærede  han,  at  hvis 
der  var  Intriger  i  Gang,  maatte  disse  gennem¬ 
krydses,  og  det  skete  bedst  ved,  at  Kronprinsen 
personlig  greb  ind.  Han  vilde  ikke  befale,  at 
Kronprinsen  skulde  rejse  til  Strelitz  for  at  hente 
sin  Gemalinde,  men  han  ønskede  det  inderligt. 
Han  gav  nu  Oxholm  det  Hverv  at  tage  til  Kron¬ 
prinsen  i  Fyen  og  berette  ham,  hvad  her  var  talt. 
Kongen  tilføjede,  at  Ingen  bedre  vilde  kunne  ud¬ 
føre  denne  Sendelse  end  netop  Oxholm;  thi 
Kronprinsen  nærede  virkelig  venskabelige  Følelser 
for  ham.  Hs.  Majestæt  bemærkede  til  Slutning, 
at  han  i  Sommer  ikke  havde  kunnet  bevæge  Kron¬ 
prinsen  til  at  rejse  til  Pyrmont,  men  ved  Oxholms 
Assistance  haabede  han  nu  at  faa  sin  Søn  til  at 
begive  sig  til  Strelitz. 

Ved  sin  Ankomst  til  Odense  erfarede  Oxholm 
gennem  Gouvernementssekretæren,  Justitsraad  We¬ 
gener,  at  Kronprinsen  havde  begivet  sig  til  Frede- 
riksgave,  sammen  med  Inspektøren  for  den  nor¬ 
diske  Oldsagssamling,  Etatsraad  Thomsen.  Hs. 
kgl.  Højhed  vilde  udgrave  en  Høj  paa  Voldtofte 
Mark,  i  hvilken  der  mulig  kunde  gjøres  et  inter¬ 
essant  Fund.  Wegener  fraraadede  Oxholm  at  rejse 
efter  Prinsen,  da  denne  sikkert  ventedes  tilbage 
om  et  Par  Dage.  Hofchefen  tog  da  Ophold  paa 
Slottet  og  benyttede  Ventetiden  til  at  aflægge  en 
Visit  hos  Kammerherre  Benzon  paa  Dalumgaard 

Thorsøe  :  Danner  og  Berling.  7 

og  til  at  hilse  paa  Chefen  for  Dragonregimentet, 
Oberst  Wedell.  Da  Oxholm  spurgte  Wegener, 
hvorledes  Kronprinsen  havde  befundet  sig  i  den 
sidste  Tid,  fik  han  Svaret,  at  Hs.  kgl.  Højhed  havde 
været  i  godt  Humør  og  havde  sjeldnere  end  ellers 
været  lunefuld  og  frastødende,  hvad  han  jo  hyppigt 
var.  Wegener  tilføjede  med  et  Smil,  at  Kron¬ 
prinsen  havde  jo  ogsaa  interessant  Dameselskab  i 
denne  Tid.  En  Modehandlerinde  ved  Navn  Louise 
Rasmussen  og  en  Jomfru  Arntz,  der  begge  var 
indlogerede  hos  Slotsforvalterens  Kone,  var  som 
Regel  i  Aftenvisit  hos  Hs.  kgl.  Højhed,  og  i  disse 
Sammenkomster  deltog  ogsaa  den  bekendte  Bog¬ 
trykker  Berling.  Men,  tilføjede  Wegener,  der  hvi¬ 
lede  jo  et  mystisk  Slør  over  det  Hele,  og  han 
vidste  selvfølgelig  Intet  om  hine  intime  Cirkler. 
Oxholm  svarede  ikke  Noget  herpaa.  Han  havde 
langt  dybere  Indsigt  i  Forholdene,  end  Wegener 
anede. 

Efter  at  Kronprinsen  var  vendt  tilbage  fra 
Frederiksgave,  modtog  han  Oxholm  paa  en  ven¬ 
skabelig  og  elskværdig  Maade.  Han  takkede  ham 
for  den  Omhu,  han  havde  havt  for  hans  Gemal¬ 
inde  i  Pyrmont,  og  for  den  ridderlige  Maade, 
hvorpaa  han  havde  forstaaet  at  underholde  hende. 
Hs.  kgl.  Højhed  lagde  sin  Haand  paa  Oxholms 
Skulder  og  sagde  smilende,  idet  han  saa  ham  ind 
i  Øjet,  at  han  kunde  jo  næsten  have  Grund  til  at 
være  jaloux  paa  ham.  Hofchefen  slog  Bemærk¬ 
ningen  hen  i  Spøg. 

Kammerherre  Oxholm  skred  til  Udførelsen 

af  det  Hverv,  Kongen  havde  overdraget  ham;  men 
han  kom  hurtigt  til  Erkendelse  af,  at  her  vilde 
hans  Bestræbelser  være  frugtesløse.  Kronprinsen 
erklærede  bestemt,  at  han  i  denne  Sag  ikke  kunde 
opfylde  sin  Faders  Ønske,  ja  han  vilde  ikke  en 
Gang  kunne  bøje  sig  for  hans  Befaling,  da  han 
fandt  en  personlig  Tiggergang  til  Strelitz  aldeles 
uforenelig  med  hans  Stilling  som  Arving  til  en 
tusindaarig  Krone.  Hs.  kgl.  Højhed  henviste  der¬ 
efter  med  Stolthed  til  den  varme  Hyldest,  der 
nylig  var  bragt  ham  af  hele  Befolkningen,  da  han 
var  bleven  udnævnt  til  Æresborger  af  Odense. 
Kongens  Forlangende,  at  han  personlig  skulde  be¬ 
give  sig  til  Strelitz  for  at  bevæge  Kronprinsessen 
til  at  vende  tilbage,  maatte  han  altsaa  kategorisk 
afvise.  Derimod  vilde  han  skrive  et  Brev  til  sin 
Gemalinde,  og  det  kunde  Ritmester  Bliicher  over¬ 
bringe.  Han  havde  jo  tidligere  havt  en  Sendelse 
til  det  storhertugelige  Hof.  Kronprinsen  tilføjede, 
at  han  ikke  kunde  gaa  videre  og  anmodede  Oxholm 
om  at  meddele  Kongen  dette,  paa  den  elskvær¬ 
dige  Maade,  der  var  ham  egen.  Hs.  kgl.  Højhed 
greb  derefter  Hofchefens  Haand,  trykkede  den  og 
sagde  med  en  hjertelig  Betoning,  at  han  for  be¬ 
standig  gjorde  Regning  paa  hans  fortræffelige  Tje¬ 
neste.  Hans  Gemalinde  satte  ganske  overordenlig 
Pris  paa  ham,  og  han  var  i  Virkeligheden  et  stærkt 
Bindemiddel  mellem  hende  og  Danmark. 

Underlige  Følelser  fyldte  i  dette  Øjeblik  Ox- 
holms  Bryst.  Han  var  Kronprinsens  sande  Ven 
og  Kronprinsessens  hengivne  Ridder,  og  dette 

Dobbeltforhold  kunde  bringe  ham  i  en  alvorlig 
indre  Krise  og  Konflikt  med  sig  selv,  idet  Hjertets 
og  Pligtens  Stemme  kom  i  Strid  med  hinanden. 
Men  hver  Gang  slige  Tanker  kom  op  i  hans  Be¬ 
vidsthed,  saa  han  dog  ogsaa  bort  fra  det  Person¬ 
lige  og  hen  til  det  Krav,  »raison  d’état«  stillede, 
og  med  det  for  Øje  besluttede  han  da  at  forblive 
i  sin  Stilling,  der  jo  havde  noget  saa  ejendomme¬ 
ligt  Tillokkende  for  ham. 

Kammerherre  Oxholm  overbragte  Kong  Kri¬ 
stian  Sønnens  Svar,  og  dette  gjorde  et  dybt  Ind¬ 
tryk  paa  Faderen,  der  nu  satte  sit  Haab  til  Ud¬ 
faldet  af  Bliichers  Sendelse,  hvilken  han  bifaldt. 
Hs.  Majestæt  afskedigede  Oxholm  med  de  Ord, 
at  det  i  hans  Modgang  var  ham  en  Trøst,  at  han 
vedblev  at  være  hans  Svigerdatters  Hofchef;  thi 
det  kunde  mulig  have  heldbringende  Følger  for 
Sønnens  Ægteskab. 

Kort  Tid  efter  udbredtes  i  Hofkredsene  Efter¬ 
retningen  om,  at  Ritmester  Bliicher  var  vendt  til¬ 
bage  fra  Strelitz;  men  om  Hds.  kgl.  Højheds 
Hjemkomst  forlød  Intet.  Skjulte  Kræfter  havde 
imidlertid  været  i  Virksomhed,  og  om  dem  skal 
nu  meddeles,  hvad  der  fortaltes  af  den  samtidige 
Generation.  Men  forinden  maa  Kronprinsens  Efter- 
aars-Ophold  paa  Slottet  i  Odense  berøres,  da 
hans  Liv  der  influerede  paa  de  følgende  Begiven¬ 
heder.  — 

Hs.  kgl.  Højhed  havde  ikke  saaledes  som  Fa¬ 
deren  videnskabelige  og  æstetiske  Interesser,  men 
var  anlagt  paa  det  Praktiske.  Fag  som  Mekanik 

og  Fysik  havde  han  Sans  for.  Han  følte  sig  ogsaa 
tiltalt  af  nordisk  Oldkyndighed,  hvad  der  er  berørt 
i  det  foregaaende.  Med  Hensyn  til  det  Militære, 
var  han  jo  nok  kommanderende  General  og  tillige 
Viceadmiral  i  Flaaden,  men  det  var  blot  Titler, 
thi  han  var  ligesaa  lidt  Soldat  som  Sømand.  Slige 
Charger  førte  hans  Stilling  nu  med  sig.  I  disse 
to  Retninger  lignede  han  Faderen.  Som  Gou- 
vernør  over  Fyens  Stift  søgte  han  imidlertid  at 
kopiere  Kong  Kristian,  da  denne  som  Thronfølger 
beklædte  Posten.  En  enkelt  Aften  om  Ugen  holdt 
han  Selskab  for  Spidserne  af  Embedsstanden  i 
Stiftet,  hvortil  ogsaa  Godsejeraristokratiets  Med¬ 
lemmer  var  indbudte.  En  anden  Aften  samledes 
han  med  Garnisonens  Officerer.  En  Gang  om 
Maaneden  var  der  bal  paré,  ved  hvilket  Herrerne 
glimrede  i  deres  Uniformer,  og  Damerne  vakte 
Beundring  ved  deres  elegante  Toiletter  og  kønne 
Fysiognomier.  Hs.  kgl.  Højhed  var  ved  alle  disse 
Lejligheder  en  elskværdig  Vært,  hvis  jævne  Kon¬ 
versation  af  og  til  ligesom  gennemlyntes  af  et 
aandfuldt  Glimt.  Hans  ydre  Holdning  bar  et  kon- 
geligt  Præg. 

Men  ved  alle  disse  Sammenkomster  var  Kron¬ 
prinsen  ikke  rigtig  sig  selv:  han  maatte  af  Etikette¬ 
hensyn  paalægge  sig  en  vis  Tvang,  og  desuden 
var  han  tilbøjelig  til  i  Enkelte  at  se  »Sammen¬ 
svorne«  med  Hofkredsene  i  Kjøbehhavn.  Der¬ 
imod  holdt  Hs.  kgl.  Højhed  ugenligt  et  lille  Con- 
vivium,  og  ved  saadanne  hengav  han  sig  ganske 
til  sin  naturlige  Menneskelighed.  Personalet  var 

her  ikke  stabilt,  men  fluktuerende,  da  det  bestod 
af  gennemrejsende  Virtuoser,  Skuespillere  og  Ar¬ 
tister.  Violoncellisten  Kellermann,  der  paa  dette 
Tidspunkt  besøgte  Odense,  var  en  stadig  Gæst 
paa  Slottet.  Hs.  kgl.  Højhed  henryktes  af  hans 
mesterlige  Udførelse  af  Melodien:  Karnevalet  i 
Venedig  med  Variationer.  Naar  Circus  Guerra 
optraadte,  var  Kronprinsen  jævnlig  Tilskuer  og  til¬ 
klappede  den  smukke  Beriderske,  Flora  Hofffriann, 
sit  Bifald.  Langes  Skuespillerselskab  kom  som 
Regel  hver  Saison  til  den  fyenske  Hovedstad  og 
udmærkede  sig  ved  et  med  Smag  og  Indsigt  valgt 
Repertoire,  og  ved  fremragende  dramatiske  Talen¬ 
ter  saa  vel  paa  Sværd-  som  Spindesiden.  Publi¬ 
kum  var  begejstret  over  Jomfru  Thora  Sønderskov 
som  Jolanthe  i  »Kong  Rénées  Datter«.  Kron¬ 
prinsen  morede  sig  især  kosteligt  over  Spillet  i 
Overskous  »Pak«.  Han  kaldte  Direktør  Lange  til 
sig,  komplimenterede  ham  for  Selskabets  Præsta¬ 
tioner  og  erklærede,  at  han  gerne  vilde  se  nogle 
af  Skuespillerne  og  Skuespillerinderne  hos  sig  til 
en  Souper,  der  nærmere  skulde  blive  fastsat. 
Valget  af  Personer  overlodes  Direktøren.  Sam¬ 
menkomsten  fandt  Sted  og  Hs.  kgl.  Højhed  var  i 
glimrende  Humør.  Berling  og  Louise  Rasmussen 
var  til  Stede.  Efter  Souperen,  der  bragte  Stem¬ 
ningen  op,  blev  der  musiceret  og  sunget  til  Ak¬ 
kompagnement  af  Klaver  og  Guitar.  Hvem,  der 
havde  Lyst,  ydede  sit  Bidrag.  Berling  sang  med 
Humor  til  Jomfru  Rasmussens  Guitarspil:  »Wer 
niemals  einen  Rausch  gehabt«.  Kronprinsen  op- 

livede  yderligere  Sammenkomsten  med  spøgende 
Bemærkninger  og  ved  at  fløjte  med  Munden  en 
skotsk  Hornpipe.  Han  yttrede  med  et  satirisk 
Smil,  at  han  og  hans  Lige  altid  befandt  sig  vel 
blandt  Thalias  Sønner  og  Døttre,  thi  begge  Parter 
var  »Skuespillere«,  og  havde  altsaa  Affinitet  til 
hinanden. 

Et  højst  interessant  Besøg  fik  Odense  i  denne 
Tid,  idet  den  berømte  Solodanserinde,  Madame 
Krætzmer,  der  for  en  Række  Aar  tilbage  havde 
været  en  Perle  i  det  kgl.  Theaters  Balletkorps,  op- 
traadte  som  Gæst  paa  Theatret.  Hun  henrev  som 
»La  cracovienne«  ved  sin  Mimik  og  Teknik  Pu¬ 
blikum  til  overordenlig  stærkt  Bifald.  Kronprinsen 
beundrede  hendes  Kunst.  Louise  Rasmussen  kendte 
hende  personlig  og  bevirkede,  at  hun  blev  ind¬ 
budt  til  en  af  de  intime  Soiréer  paa  Slottet. 
Denne,  hvori  Berling  deltog,  endte  med  en  Dans, 
hvis  sidste  Numer  var  en  Menuet  Et  Par  Hof¬ 
jægermestre  med  deres  Fruer  var  blandt  Gæsterne, 
og  alle  fire  deltog  i  den.  Kronprinsen  førte  med 
megen  Anstand  sin  Alma  Vestris,  Berling  Madame 
Krætzmer.  Menuetten  var  efter  hele  Selskabets 
Dom  Aftenens  Glansparti.  Rygter  om  den  ud¬ 
bredte  sig  paa  hele  Fyen.  Særlig  berømmede  man 
Hs.  kgl.  Højheds  ridderlige  Holdning  og  den  Gran- 
dizza,  hvormed  Jomfru  Louise  Rasmussen  havde 
ført  sig.  Man  følte  sig  overbevist  om,  at  hun  var 
Kronprinsens  Favoritinde.  — 

Et  Par  Uger  senere  tiltraadte  Frøken  Biilow 
en  Rejse  til  Kjøbenhavn.  Her  havde  hun  et  Par 

Gange  Audiens  hos  Landgrevinde  Charlotte.  Hds. 
kgl.  Højhed  spurgte,  hvorledes  Kronprinsen  be¬ 
fandt  sig  i  Odense  og  lod,  som  om  hun  havde 
megen  Interesse  for  hans  Gouvernementsforret- 
ninger.  Men  i  Virkeligheden  var  det  kun  hans 
intime  Affærer,  der  laa  hende  paa  Sinde.  Frø¬ 
kenen  var  imidlertid  klog  nok  til  ikke  at  berøre 
disse  med  en  eneste  Stavelse,  hvorimod  hun  gav 
en  Skildring  af  hans  Inspektionsrejser  og  Forret¬ 
ninger  med  Gouvernementssekretæren,  Justitsraad 
Wegener.  Derimod  var  Mysterierne  ved  Kron¬ 
prinsens  Hof  Hovedæmnet  for  Samtalerne  mellem 
Frøken  Biilow  og  Frøken  Huygens,  og  her  an¬ 
vendte  hin  stærke  Farver  i  sin  Fortælling.  Hof¬ 
damen  lyttede  med  Spænding  til  Venindens  Skizzer 
af  det  lille  Hof,  og  ganske  særlig  interesserede  det 
hende  at  høre  Beretningen  om  det  intime  Forhold 
mellem  Kronprinsen  og  Louise  Rasmussen.  Frøken 
Huygens  lo  højt,  da  Biilow  yttrede,  at  Alma 
Vestris  var  det  »nom  de  guerre«,  hvormed  Hs. 
kgl.  Højhed  betegnede  sin  Amourette.  Hofdamen 
forstod  ved  snilde  Spørgsmaal  at  fralokke  Ven¬ 
inden  alle  Hemmeligheder.  Snart  var  Kronprinsens 
intime  Soupers  med  Berling  og  Louise  Rasmussen, 
hans  Venskabsforhold  til  den  første  og  hans  »in¬ 
telligence  secréte«  med  den  sidste  Konversations- 
æmnet  ved  Hofdamernes  Kaffeselskaber  paa  Ama¬ 
lienborg.  Frøken  Huygens  serverede  Anekdoterne 
i  skarp  Sauce,  og  Landgrevinden  fik  dem  med  pL 
kante  Tilsætninger.  Da  Hds.  kgl.  Højhed  Intet 
hellere  ønskede  end  Ophævelsen  af  Kronprinsens 

Ægteskab,  besluttede  hun  at  gøre  en  kløgtig  An¬ 
vendelse  af,  hvad  hun  saaledes  havde  faaet  at  vide. 
Hun  havde  ogsaa  med  en  vis  hemmelig  Frygt  er¬ 
faret,  at  der  mellem  Kronprinsessen  og  Oxholm 
havde  udviklet  sig  et  sand  venskabeligt,  ridderligt 
Forhold,  og  hun  attraaede  derfor  at  faa  dem  skilt 
fra  hinanden.  Thi  hvem  vidste,  hvad  Fremtiden 
kunde  bringe.  Imidlertid  havde  hun  været  saa 
heldig  at  faa  Hofchefen  præsenteret  for  en  Dame, 
der  ved  det  første  Møde  gjorde  et  betagende  Ind¬ 
tryk  paa  ham  —  det  var  Frøken  Marie  v.  Krogh, 
som  var  bleven  Hofdame  hos  Dronning  Karoline 
Amalie.  Landgrevinden  betragtede  Kronprinsessens 
Venskab  for  Oxholm  som  et  Baand,  der  knyttede 
hende  til  Danmark,  men  svækkedes  dette  Baand 
ved  Hofchefens  Forlovelse  og  Ægteskab,  vilde 
Kronprinseparrets  Skilsmisse  lettere  kunne  sættes 
igennem.  Det  var  Maalet,  som  Hds.  kgl.  Højhed 
vilde  naa.  — 


NIENDE  KAPITEL 


Hvert  Efteraar  holdtes  der  en  stor  Fest  paa  Land¬ 
stedet  »Blidah«,  idet  Grosserer,  Generalkonsul 
Frølich  fejrede  Aarsdagen  for  det  Kompagniskab, 
han  i  sin  Tid  havde  indgaaet  med  sin  Broder,  og 
som  væsenlig  havde  bidraget  til  Grundlæggelsen 
af  den  Anseelse,  hans  Hus  havde  vundet  i  For¬ 
retningsverdenen.  Det  var  et  fornemt  og  fint 
Selskab,  Ægteparret  Frølich  paa  denne  Dag  sam¬ 
lede  om  sig,  og  Sammenkomsten  hørte  til  de  Be¬ 
givenheder,  hvorom  der  længe  efter  taltes  saa  vel 
i  Gentoftes  Omegn  som  i  kjøbenhavnske  Cirkler. 
Ved  denne  Fest  saa  man  flere  Chefer  for  navn¬ 
kundige  Firmaer  i  Hovedstaden.  Hærens  og  Flaa- 
dens  Officerskorps  var  repræsenterede,  og  blandt 
de  Officerer,  der  glimrede  ved  skønt  Ydre  og 
ædel  Holdning  skal  her  blot  exempelvis  nævnes 
Kommandørkaptain  Zahrtmann  og  Ritmester  Heger- 
mann  Lindencrone  af  Gardehusardivisionen.  Da¬ 
merne  fandt,  at  disse  to  Officerer  var  Typer  paa 
Riddertidens  Skikkelser,  men  iøvrigt  var  man  i  den 
kvindelige  Kreds  enig  om,  at  alle  chevalereske 
Dyder  og  vindende  Egenskaber  florerede  i  Officers- 
korpset.  Poetisk  talt,  havde  det  faaet  en  lyrisk 

Daab  af  den  øhlenschlægerske  Poesi,  og  anlagde 
man  et  militært  Fagsynspunkt  paa  Korpset,  saa 
skulde  Valpladsen  i  en  nær  Fremtid  afgive  et  be¬ 
rømmeligt  Vidnesbyrd  om,  at  det  var  gennem- 
trængt  af  streng  Pligtfølelse  og  ægte  Soldateraand, 
og  udmærkede  sig  ved  taktisk  og  strategisk  Snille. 
Notabiliteter  i  Universitets-  og  i  Akademikredsene 
var  der  kun  faa  af  ved  denne  Efteraarssammen- 
komst  i  det  Frøhlichske  Hus,  men  til  Gengæld 
var  der  en  enkelt  blandt  dem,  der  gjorde  Fyldest 
for  mange  og  forstod  paa  en  aandfuld  og  vittig 
Maade  at  konversere  Damerne,  der,  hvor  han  dvæ¬ 
lede  under  Festen,  samlede  sig  om  ham  —  det 
var  Professor  Nathan  David,  der  den  Gang  glim¬ 
rede  som  Æstetiker.  Hofkredsene  talte,  som  tid¬ 
ligere  berørt,  ogsaa  Repræsentanter  ved  de  Frøh¬ 
lichske  Fester.  Denne  Gang  beærede  Landgreve- 
parret  og  Prins  Kristian  af  Gliicksborg  det  med 
sin  Nærværelse.  Hds.  kgl.  Højhed,  Landgrevinde 
Charlotte,  var  ledsaget  af  Hofdame,  Frøken  v. 
Huygens.  Kammerherre  V.  Oxholm  var  ogsaa 
indbudt.  — 

Oxholm  blev  saa  at  sige  bestormet  fra  Da¬ 
mernes  Side  med  Spørgsmaal  om  Kronprinsessens 
Helbredstilstand  og  Virkningerne  af  Opholdet  i 
Pyrmont  paa  denne.  Han  varierede  sine  Svar  med 
Hofmandens  Virtuositet  og  syntes  at  skænke  Enhver, 
med  hvem  han  talte,  udelt  Opmærksomhed ;  men 
i  Virkeligheden  havde  han  sine  Tanker  henvendt 
paa  en  Dame,  med  hvem  Landgrevinden  livligt 
konverserede,  og  for  hvem  hun  øjensynlig  inter- 

esserede  sig.  Det  var  Dronningens  Hofdame, 
Frøken  Marie  v.  Krogh,  Datter  af  Oberst  G.  C. 
Krogh,  Chef  for  femte  Bataillon.  Det  var  en  vel- 
voxen,  fin,  'blond  Skikkelse,  med  smuk  Figur  og 
smagfuldt  Toilette.  Oxholm  havde  flere  Gange 
set  hende,  men  dertil  indskrænkede  det  hele  sig, 
Da  Landgrevinden  havde  forladt  Frøken  Krogh  og 
vendt  sig  til  Fru  v.  Normann,  der  nu  var  i  Færd 
med  Forberedelserne  til  sin  Hjemrejse,  kom  Vært¬ 
inden  hen  til  Oxholm  og  anmodede  om  Tilladelse 
til  at  maatte  forestille  ham  og  Frøken  v.  Krogh 
for  hinanden.  Hofchefen  fulgte  hende  med  et  for- 
bindlig  Smil,  og  da  Præsentationen  havde  fundet 
Sted,  begav  Værtinden  sig  hen  til  Fru  v.  Normann 
og  Frøken  Huygens,  der  stod  sammen.  Samtale- 
æmnet  mellem  Oxholm  og  Frøken  Krogh  var 
først  de  fælles  Bekendskaber  i  Militærkredsene; 
men  derefter  blev  Pyrmont,  hvor  Frøkenen  havde 
opholdt  sig  Genstand  for  Konversationen.  Den 
trediveaarige  Pige,  der  trods  sin  Alder  endnu  var 
udrustet  ined  Ungdommens  Ynde  og  Friskhed  og 
med  Livlighed  og  Skælmeri  i  Blikket  skildrede  sit 
Ophold  ved  det  skønne  Bad,  gjorde  et  betagende 
Indtryk  paa  Oxholm,  der  fra  sin  Side  udfoldede 
sin  personlige  Elskværdighed  og  med  et  vindende 
Smil  forstod  at  fremhæve  enhver  Pointe  i  hendes 
Skildring.  De  to  Personligheder  følte  gensidig,  at 
de  supplerede  hinanden,  og  saaledes  knyttedes 
strax  det  aandelige  Sympathiens  Baand  mellem 
dem,  der  et  Par  Uger  efter,  ved  et  Møde  hos 
Kaptainløitnant  Oxholm  paa  Taarnholm,  fik  sit 

Udtryk  i  en  Forlovelse.  Kammerherre  Oxholm 
vedblev  at  være  Kronprinsens  Ven;  han  følte  sig 
fremdeles  paa  romantisk  Vis  som  Kronprinsessens 
Ridder,  men  Frøken  Marie  Krogh  var  nu  hans 
Hjertes  Udkaarede:  hun  var  Stjernen  paa  hans 
Fremtidsdrømmes  Himmel.  Forlovelsen  vakte 
Sensation  i  Hofkredsene.  Landgrevinden  gav  med 
et  Smil,  der  vidnede  om  inderlig  Tilfredshed, 
Frøken  Huygens  Ordre  til  at  overbringe  Parret 
en  varm  Lykønskning  fra  hende.  Hds.  kgl.  Højhed 
tilføjede,  at  hun  vilde  underrette  sin  Svigerinde  i 
Strelitz,  Storhertuginde  Marie,  om  den  lykkelige 
Begivenhed.  — 

En  Korrespondance  mellem  Landgrevinden  og 
Storhertuginden  kom  nu  i  Gang;  men  om  dens 
Indhold  verserede  der  kun  Rygter  i  Hofkredsene, 
og  hvad  man  i  den  Retning  fortalte,  indskrænker 
sig  til  følgende.  Frøken  Huygens  gav  Fru  Nor¬ 
mann  giftige  og  minutiøse  Skildringer  af  Kron¬ 
prins  Frederiks  Liv  i  Odense  og  paa  Frederiks- 
gave,  særlig  af  det  intime  Forhold  mellem  ham 
og  Jomfru  Rasmussen.  Ved  sin  Tilbagekomst  til 
Strelitz  serverede  Fruen  det  Hørte  for  Storhertug¬ 
parret  og  Kronprinsessen.  Storhertuginden  korre¬ 
sponderede  med  Landgrevinden  om  det  saaledes 
Meddelte.  Hun  forespurgte  sig  om  Sandheden, 
og  Svigerinden  svarede,  at  Virkeligheden  overgik 
Rygterne.  Hun  malede  med  saa  krasse  Farver,  at 
Kronprinsessen  ved  at  læse  det  begyndte  at  føle 
Afsky  for  sin  Gemal  og  tog  Beslutningen  om  at 
ville  skilles  fra  ham.  Landgrevinden  bestyrkede 

sin  Svigerindes  Datter  i  dette  Forsæt.  Fra  den 
Side  gjordes  der  ikke  et  eneste  medierende  Skridt 
til  Udsoning  mellem  Ægteparret;  tvertimod,  man 
skærpede  Dissonanserne  til  det  Yderste. 

Kun  en  Enkelt  gjorde  Forsøg  paa  Ægteskabets 
Opretholdelse,  og  det  var  Kronprinsessens  Fader, 
den  gamle  Storhertug  Georg.  Han  mente,  at 
Kronprinsen  kun  gjorde  sig  skyldig  i  Forvildelser, 
der  gennem  ædel,  personlig  Paavirkning  og  elsk¬ 
værdig,  faderlig  Formaning  vilde  kunne  rettes. 
Overfor  sin  Gemalindes  og  Landgrevindens  Fore¬ 
stillinger  plejede  han,  efter  hvad  Omgivelserne 
meddelte,  at  udbryde,  at  hos  Kronprinsen  mindede 
den  ydre  Optræden  vist  nok  af  og  til  om  Brutalitet, 
men  hans  Hjerte  var  dog  af  det  ædleste  Metal* 
Imidlertid  gav  dog  Storhertugen  efter  for  sin  Hustru 
og  sin  Datter  og  for  Stemningen  blandt  Hofda¬ 
merne.  Hans  Breve  til  Kristian  den  Ottende  præ¬ 
gedes  af  Kølighed,  og  dennes  Spørgsmaal  om 
Tidsunktet  for  Kronprinsessens  Tilbagekomst  be¬ 
svarede  han  undvigende  og  med  stadig  længere 
Mellemrum.  Men  ærgærrig  som  han  var,  smertede 
det  ham,  at  Datteren  skulde  give  Afkald  paa  en 
Krone.  Det  var  hans  højeste  Ønske,  at  hans 
Datter  skulde  komme  til  at  bestige  en  Throne,  i 
Lighed  med  hans  Søstre  Louise  og  Frederikke. 
Hin  var  den  berømte  preussiske  Dronning,  denne 
var  den  hannoveranske  Kong  Ernst  Augusts  Gemal¬ 
inde.  Storhertug  Georg  var  en  Ynder  af  Jagten, 
og  i  denne  søgte  han  da  under  sine  Bekymringer 
Adspredelse.  Han  trak  sig  tilbage  til  det  i  Wild- 

parkforst  beliggende  »Svejtserhus«,  og  her  hengav 
han  sig  i  Forening  med  Omegnens  Godsejeraristo¬ 
krati  til  hin  Idræt.  Men  ofte  saa  man  ham  dog 
spasere  betænksom  og  ene  under  Parkens  mægtige 
Ege  og  Bøge. 

Fru  Normann  fik  i  et  Brev  fra  Frøken  Huygens 
Underretning  om  Kammerherre  Oxholms  Forlo¬ 
velse  med  Frøken  Krogh.  Hun  ilede  med  at 
bringe  Kronprinsessen  den  store  Nyhed.  Hds. 
kgl.  Højhed  svarede  med  et  tvungent  Smil,  at 
Efterretningen  glædede  hende,  og  hun  tilføjede 
med  en  Følelse,  der  utvivlsomt  kom  fra  Hjertet, 
at  hun  ønskede  sin  Hofchef  en  varig  Livslykke 
paa  hans  Fremtidsbane.  Kronprinsessen  attraaede 
Ensomhed  og  Ro.  Med  Storhertugens  Tilladelse 
begav  hun  sig  til  det  lille  Slot  Hohenzieritz,  der 
gemmer  saa  mange  Minder  om  den  smukke, 
ulykkelige  Dronning  Louise  af  Preussen.  Hun 
var  kun  ledsaget  af  Hofdamen  Frøken  Ørtzen. 
Her  i  den  skønne  Naturs  Stilhed  overvejede  hun 
med  sig  selv  hele  den  Stilling,  hvori  hun  befandt 
sig  og  efter  en  indre  Kamp  besluttede  hun  endelig 
at  ophæve  Ægteskabet  med  Kronprinsen.  Efter 
Oxholms  Forlovelse  følte  hun  sig  endnu  mere 
ensom  og  fremmed  ved  det  danske  Hof.  — 

Da  Kronprinsesse  Mariane  meddelte  Foræl¬ 
drene  sin  urokkelige  Beslutning  om  at  skilles  fra 
Kronprins  Frederik,  udbrød  Faderen,  at  han  kun 
med  et  tungt  Hjerte  gav  sit  Samtykke  til  den  Be¬ 
stemmelse  hun  her  havde  taget.  Han  havde  stadig 
glædet  sig  til,  at  Kongekronen  maaske  en  Gang 

skulde  smykke  hans  elskede  Datters  Tinding.  Stor¬ 
hertuginden  billigede  derimod  med  synlig  Tilfreds¬ 
hed  Datterens  Beslutning;  thi  hendes  fortsatte 
Samliv  med  Kronprinsen  var  efter  hendes  Over¬ 
bevisning  en  Umulighed.  Hun  beraabte  sig  i  den 
Retning  paa,  hvad  hendes  Svigerinde,  Landgrev¬ 
inden,  havde  meddelt  hende  i  de  sidste  Breve. 
Kronprinsens  Liv  i  Odense  og  paa  Frederiksgave 
var  jo  en  Haan  ikke  blot  mod  kongelig  Værdig¬ 
hed,  men  ogsaa  mod  borgerlig  Velanstændighed. 
Hvad  der  paa  dette  Tidspunkt  stemte  baade  Land¬ 
grevinden  og  hendes  Svigerinde  dobbelt  bitter 
mod  Kronprins  Frederik  var  nogle  skarpe  Yttringer, 
denne  havde  ladet  falde  overfor  Landgrev  Vilhelm, 
under  et  Parti  Reverse  hos  Prins  Ferdinand.  Hs. 
Durchlauchtighed  havde  udtalt  sig  med  dyb  De¬ 
spekt  om  den  intime  Forbindelse  mellem  Prins 
Adalbert  af  Preussen  og  Danserinden  Therese 
Elszler;  men  han  havde  derefter  med  et  spodsk 
Smil  og  et  Sideblik  til  Kronprinsen  yttret,  at 
Prins  Adalbert  dog  i  ethvert  Tilfælde  havde  havt 
saa  megen  Smag,  at  han  havde  lieret  sig  med  en 
fejret  Danserinde  og  ikke  med  en  dubiøs  Figu- 
rantinde.  Kronprinsen  mærkede  Brodden  og  blev 
harmfuld,  men  han  betvang  sig  og  udbrød  med 
snertende  Ironi,  at  det  just  ogsaa  var  paa  Smag  i 
den  Retning,  at  det  havde  skortet  Hs.  Durch- 
lauchtigheds  hessiske  Slægtninge,  hvad  enten  nu 
Odalisken  hed  Ritter,  Ortlopp  eller  Gertrude. 
Kurfyrsterne  kunde  med  Sandhed  kalde  sig  »Lands- 
fædre« ;  thi  de  havde  befolket  hele  Hessen  med 


deres  naturlige  Børn!  Disse  Yttringer  gjorde  selv¬ 
følgelig  megen  Effekt.  Potz  Blitz !  skal  Landgreven 
have  raabt,  med  gnistrende  Øjne. 

Da  Kronprinsessen  havde  besvaret  sin  Gemals 
indtrængende  Opfordring  til  at  vende  tilbage  og 
genindtage  sin  Plads  ved  hans  Side  med  et  be¬ 
stemt  Afslag,  ophævedes  Ægteskabet.  Det  skete 
den  30.  September  1846.  Som  Grund  til  Skils¬ 
missen  angaves  officielt  Prinsessens  svage  Hel¬ 
bredstilstand.  Gennem  denne  Forbindelse  med 
det  storhertugelige  Hus  i  Strelitz  var  altsaa 
»Skjoldungstammen«  ikke  kommen  til  at  skyde 
friske  Skud.  Det  var  en  Skuffelse  for  Folket, 
men  en  Beroligelse  for  Dynastiets  Sidelinie.  — 


Efter  Skilsmissen  viste  der  sig  i  Kronprinsens 
Holdning  og  Optræden  en  Forandring,  der  stod  i 
udpræget  Modsætning  til  hans  tidligere  Være- 
maade.  Han  var  ikke  mere  den  oprømte,  hyppig 
kaade  Mand,  hvis  Spøg  og  Skæmt  dog  havde  et 
elskværdigt  Anstrøg,  men  han  bar  et  alvorligt  og 
tillukket  Væsen  til  Skue,  og  fik  han  Anfald  af 
Vrede,  gav  disse  sig  ofte  Udslag  i  en  vis  Bru¬ 
talitet,  der  var  uforligelig  med  hans  kongelige 
Stilling.  Han  vedblev  om  end  sparsomt  at  del¬ 
tage  i  Hoflivet,  men  alligevel  stod  han  egenlig 
udenfor  dette.  I  Kredsene  paa  Amalienborg  følte 
han  sig  ilde  set  og  tilsidesat,  og  instinktivt  mær¬ 
kede  han  Landgreveparrets  Uvillie  mod  sig,  skønt 

denne  ikke  fandt  noget  Udtryk  i  de  banale  Tale- 
maader,  det  anvendte  overfor  ham,  hvor  han  mødtes 
med*  det  ved  Hoffesterne.  Da  han  var  Kronprins 
kunde  vel  nogle  henkastede  Yttringer  til  ham 
ikke  undgaas:  det  vilde  have  været  et  altfor  grovt 
Brud  paa  Etiketten.  Hs.  kgl.  Højhed,  der  havde 
arvet  sin  Moders  lunefulde  og  heftige  Tempera¬ 
ment,  besluttede  nu  at  trodse  den  Stemning,  der 
i  Hofkredsene  herskede  mod  ham,  og  som  kunde 
siges  særlig  at  være  Landgrevindens  og  Prinsesse 
Karolines  Værk.  Han  ræsonnerede  som  saa,  at 
havde  Hofdamerne  ved  deres  Intriger  virket  hen 
til  Sprængningen  af  hans  Ægteskab,  og  havde  de 
modarbejdet  og  undergravet  hans  huslige  Lykke, 
vilde  han  nu  selv  tage  Bestemmelse  om,  hvor¬ 
ledes  han  vilde  indrette  sin  hjemlige  Arne,  uden 
Hensyn  til  om  det  krænkede  deres  Fornemmelser 
eller  lod  sig  forene  med  de  i  Rang  og  Byrd 
grundede  Krav.  Paa  en  vis  Maade  vilde  han  her¬ 
efter  skurre  som  en  Dissonans  i  Hoffets  Melodi.  — 
Kun  ved  de  større  Hoffester,  fra  hvilke  han 
som  Rigets  Thronarving  vanskelig  kunde  udeblive, 
viste  Kronprinsen  sig  i  Kjøbenhavn  i  Efteraaret 
1846  og  den  følgende  Vinter.  Han  forblev  paa 
Slottet  i  Odense,  hvor  han  varetog  Gouverne- 
mentsforretningerne.  Hs.  kgl.  Højhed  konfererede 
hyppigt  med  Stiftamtmand  Bardenfleth,  der  tid¬ 
ligere  havde  været  hans  Hofchef,  og  hvem  han 
personlig  kunde  henregne  til  sine  bedste  Venner. 
Om  Indholdet  af  disse  Konferencer  var  man  kun 
henvist  til  Rygter;  men  Gouvernementssekretæren, 

Justitsraad  Wegener,  vilde  vide,  at  det  var  Spørgs- 
maalet  om  Indførelsen  af  en  Konstitution,  en  fri 
Forfatning  for  hele  Riget,  der  blev  drøftet.  Hoffet 
i  Kjøbenhavn  diverterede  sig  i  Løbet  af  Vinteren 
1847  paa  forskellig  Vis.  Baller,  storartede  Dejeuners 
og  Diners,  Soiréer  og  Koncerter,  ved  hvilke  frem¬ 
mede  Virtuoser  glimrede,  stod  stadig  paa  Pro¬ 
grammet.  Kanefarter  til  Hovedstadens  Omegn, 
enten  ved  højlys  Dag  eller  ved  Fakkelskin,  var 
hyppige.  Maskerader,  med  historiske  Kostume- 
optrin,  afvexlede  med  dramatiske  Underholdninger, 
ved  hvilke  Hoffets  Herrer  og  Damer  gav  Prøver 
paa  deres  Kapaciteter  i  Thalias  Tjeneste.  Med 
Foraaret  og  Sommeren  begyndte  Friluftslivet  at 
udfolde  sig.  Nu  blev  Militærparaderne,  Troppe- 
revuerne  og  Hestevæddeløbene  Attraktionens  Ho¬ 
vednumre,  samtidig  med  at  Tivoli,  Klampenborg 
Vandkuranstalt  og  Dampskibsturene  langs  med 
Øresundskysten  hørte  til  de  stadige  Forlystelser. 
Et  Extra-Numer,  der  ugevis  var  Æmne  for  Kon¬ 
versationen  i  alle  Kredse,  afgav  Aabningen  af 
Jernbanen  mellem  Kjøbenhavn  og  Roskilde  i  Slut¬ 
ningen  af  Juni  1847:  de,  der  havde  en  dybere 
Forstaaelse  af  de  bevægende  Faktorer  i  Samfunds¬ 
udviklingen  indsaa,  at  denne  Begivenhed  indviede 
en  ny  Æra  i  Danmarks  økonomiske  Liv. 

Kronprinsen  var  paa  det  Tidspunkt  under 
Vejs  til  Stockholm.  Dampskibet  »Ægir«  førte 
ham  til  den  svenske  Hovedstad,  hvor  han  paa  det 
danske  Kongepars  Vegne  officielt  besvarede  det 
Besøg,  som  Kong  Oskar  I  og  Dronning  Josefine 

det  foregaaende  Aar  havde  aflagt  det  danske  Hof. 
Opholdet  i  den  svenske  Hovedstad  med  dens 
skønne  Omgivelser  havde  i  høj  Grad  interesseret 
Hs.  kgl.  Højhed,  der  stadig  fandt  Behag  i  at  frem¬ 
drage  Erindringerne  derom.  Modtagelsen  saa  vel 
fra  Kongefamiliens  som  fra  Befolkningens  Side 
havde  været  storartet.  Sejladsen  fra  Vaxholm 
gennem  Skærgaarden  til  det  kgl.  Residensslot, 
under  Kanontorden,  Flagning  og  Hurraraab  fra  de 
tæt  besatte  Baade  paa  Fjorden  havde  forekommet 
ham  som  et  Triumftog.  Smilende  fortalte  han, 
hvorledes  Kronprins  Karl  og  dennes  to  Brødre, 
Hertugerne  af  Østergøtland  og  af  Upland,  var 
sejlede  ham  i  Møde  i  en  Chalup  og  havde  budt 
ham  det  første  hjertelige  Velkommen  om  Bord  i 
Skibet.  Ved  Landstigningen  havde  de  ført  ham 
op  ad  Logårdstrappan  til  Slottet,  hvor  Kong  Oskar 
den  Første  med  sin  yngste  Søn,  Hertug  August  af 
Dalarne,  ved  sin  Side,  havde  hilst  paa  ham  med 
en  Hjertelighed,  der  bevirkede,  at  han  strax  havde 
følt  sig  ligesom  hjemme  blandt  Omgivelserne.  Hs. 
Majestæt  havde  derefter  personlig  forestillet  Kron¬ 
prinsen  for  Dronning  Josefine  og  Enkedronning 
Desideria,  og  Hs.  kgl.  Højhed  havde  med  særlig 
Interesse  vexlet  nogle  Ord  med  sidstnævnte,  om 
hvem  Rygtet  fortalte,  at  den  store  Napoleon  i  sin 
Tid  havde  været  forelsket  i  hende,  da  hun  var 
Demoiselle  Clary  fra  Marseille.  De  fem  Dage 
Kronprinsen  havde  gæstet  det  svenske  Hof  fore¬ 
kom  ham,  naar  han  tænkte  tilbage  paa  dem,  som 
et  Eventyr:  det  havde  været  Fest  efter  Fest, 


blandet  med  Kunstnydelser,  Militærskuespil  og 
landlige  Udflugter.  Som  lysende  Øjeblikke  i  dette 
Hav  af  Adspredelser  mindedes  han  stedse  det  store 
Gallataffel  paa  Dronning  Karoline  Amalies  Fødsels¬ 
dag  den  28.  Juni  og  den  pompøse  Tale,  som  Kong 
Oskar  holdt  i  den  Anledning.  Det  havde  gjort  et 
overvældende  Indtryk  paa  Kronprinsen,  da  han 
ved  Indtrædelsen  i  den  kgl.  Loge  i  Theatret  ved 
Kong  Oskars  Side  modtoges  med  stormende 
Hurraraab  og  Haandklap  af  Publikum,  som  der¬ 
efter  havde  sunget  Nationalsangen  »Ur  svenska 
hjertans  djup«.  Tropperevuen  paa  Ladugårds- 
gardet  havde  interesseret  Kronprinsen,  der  var 
vant  til  sligt  fra  Frederik  den  Sjettes  Tid,  og 
Officererne  havde  derfor  sat  dobbelt  Pris  paa  hans 
anerkendende  Udtalelser,  der  faldt  ved  en  Souper 
paa  Rosendal.  Kong  Oskar  førte  Kronprinsen  til 
Haga,  Gustav  den  Tredies  Yndlingsopholdssted,  og 
overraskedes,  da  hans  Gæst  vidste  nøje  Besked  om 
det  personlige  Forhold  mellem  Kong  Gustav  og 
Bellman.  Det  var  fra  Skuespiller  Mantzius,  at  Hs. 
kgl.  Højhed  her  havde  sin  Viden.  Særlig  stem¬ 
ningsfuld  og  gemytlig  havde  en  storartet  »gouter« 
været,  der  var  arrangeret  i  »Kina«,  i  Parken  ved 
Drottningholm.  Kronprinsen  havde  her  ladet  sit 
Lune  spille.  Under  megen  Moro  yttrede  han,  at 
dette  Ophold  vilde  være  et  af  de  interessanteste 
Mærkeskel  i  hans  Sømandsliv.  Han  havde  vandret 
paa  Islands  Jøkler  og  under  Madeiras  Ranker,  men 
det  »himmelske  Rige«  havde  været  hans  Ønskers 
højeste  Maal.  Nu  var  han  kommet  i  det.  Denne 


»calembour«  gjorde  overordenlig  Lykke.  —  løvrigt 
var  Kronprinsen  bleven  forherliget  i  Sang  og  Digt 
som  »Skioldungs-Son«,  og  han  mindedes  stedse 
med  dyb  Erkendlighed  de  skønne  Strofer,  hvormed 
Friherre  Beskov  havde  modtaget  ham.  — 

Men  fraregnet  denne  Episode,  førte  Hs.  kgl. 
Højhed  et  tilbagetrukket  Liv  hele  Aaret  igennem  i 
Odense  og  paa  Frederiksgave.  Her  tales  ikke  om 
hans  Udflugter  med  Kutteren  »Neptun«  i  Farvandene 
mellem  Øerne,  thi  de  havde  en  ren  privat  Ka¬ 
rakter,  og  om  dem  kom  næsten  Intet  til  den 
offenlige  Menings  Kundskab.  Naar  Kronprinsen 
var  kommen  om  Bord  i  »Neptun«,  og  Sejlene 
sattes  til,  plejede  han  spøgende  at  sige  om  sig 
selv,  at  nu  var  han  »den  flyvende  Hollænder«. 
Men  han  var  dog  paa  Turen  denne  Gang  langt 
fra  saa  oprømt,  som  han  plejede  at  være.  Det 
lykkedes  hverken  Premierløjtnant  Smidth  eller 
Kammerjunker  Gyldenstjerne  Sehestedt  at  bringe 
ham  i  rigtigt  Humør.  Det  var  Minder  fra  For¬ 
tiden,  der  steg  op  i  hans  Erindring  og  lagde  sig 
trykkende  om  hans  Sind. 

Jo  ensommere  Kronprinsen  følte  sig  ved 
Hoffet,  hvor  man  i  Krogene  betegnede  ham  som 
»enfant  perdu«,  desto  inderligere  sluttede  han  sig 
til  sin  Ven,  Berling,  og  til  sin  Favorit,  Alma 
Vestris.  De  var  begge  om  ham  i  Sommeren  1847 
paa  Frederiksgave.  Alma  havde  taget  Ophold  hos 
en  Embedsmands  Enke  i  Dreslette,  hvor  hun  havde 
et  lille  komfortabelt  og  elegant  Hjem.  Forret¬ 
ningen  i  Kjøbenhavn  bestyredes  af  en  Vikar,  men 


1 1 9 


Bøgerne  sendtes  til  Alma,  der  reviderede  dem 
nøjagtigt.  Berling  boede  paa  selve  Frederiksgave 
og  dejeunerede  hver  Dag  sammen  med  Kron¬ 
prinsen  alene,  hvorefter  han  spaserede  en  længere 
Tur  i  Parken  med  sin  Vært.  Hele  Personalet  paa 
Slottet  og  Honoratiores  i  Omegnen  fandt  Behag  i 
Berling  og  saa  med  Respekt  og  Anerkendelse  hen 
til  ham.  Thi  han  havde  et  imødekommende,  elsk¬ 
værdigt  Væsen,  og  man  vidste  dernæst,  at  han  var 
en  Forretningsmand  af  første  Rang,  der  ved  sit 
kommercielle  Talent  og  ved  sin  Dygtighed  som 
Typograf  havde  skaffet  sig  en  grundmuret  Position 
i  Samfundet,  som  man  siger.  Han  var  den  rige 
Mand,  hvis  Organ  i  Pressen  var  Regeringens 
officiøse  Tidende.  Bønderne  antog  derfor,  at  han 
var  ligesom  et  vandrende  Depot  af  Statshemme¬ 
ligheder.  — 

Officielt  hed  det,  at  Berling  befandt  sig  paa 
Frederiksgave  for  at  konferere  med  Kronprinsen 
om  den  typografiske  Udstyrelse  af  et  stort  arkæo¬ 
logisk  Værk  angaaende  Udgravningerne  paa  Fyen, 
et  Værk,  der  skulde  grundlægge  Hs.  kgl.  Højheds 
Berømmelse  som  Oldgransker.  Kronprinsen  syslede 
virkelig  med  nordisk  Arkæologi,  men  hans  Sam¬ 
taler  med  Berling  drejede  sig  ikke  om  slige  Æmner. 
Han  drøftede  sammen  med  sin  Ven  nationaløko¬ 
nomiske  Spørgsmaal,  hvortil  den  mislykkede  Høst 
i  en  Del  af  Europa  gav  Anledning.  Men  iøvrigt 
underholdt  Kronprinsen  sig  gerne  om  Personalia 
med  Berling,  der  havde  et  vidtstrakt  Bekendskab, 
og  besad  en  beundringsværdig  Evne  til  at  skaffe 

sig  Oplysninger,  hvilke  han  meddelte  ganske  som 
han  havde  hørt  dem  og  uden  nogen  Tilsætning  af 
personlig  Malice.  Han  havde  endvidere  et  mærke¬ 
ligt  Greb  paa  at  afpasse  sin  Fortællemaade  efter 
Tilhørerens  Samfundsstilling.  Han  kunde  i  sin 
Fremstilling  være  yderst  populær,  men  aldrig  plat, 
og  paa  den  anden  Side  forstod  han  at  bevæge  sig 
i  slebne,  elegante  Udtryk.  Det  var  en  Tone,  han 
havde  tilegnet  sig  under  sine  Ophold  i  Paris. 
Denne  Egenskab  hos  Berling  morede  og  inter¬ 
esserede  Hs.  kgl.  Højhed. 

1  Eftersommeren  1847  var  Premierløitnant  i 
Marinen,  Smidth,  et  Par  Gange  Gæst  paa  Frede- 
riksgave,  og  hans  Omgang  var  en  Rekreation  for 
Kronprinsen,  naar  denne  hjemsøgtes  af  mørke 
Tanker  og  daarligt  Humør.  Med  ham  kunde  Hs. 
kgl.  Højhed  jo  tale  gemytligt  om  sine  »Orlogstogter« 
til  Færøerne  og  Madeira,  og  om  sine  »Fribytter- 
expeditioner«  med  »Neptun«.  Smidth  glimrede 
som  Whistspiller  i  de  Partier,  hvori  han  om  Af¬ 
tenen  deltog  sammen  med  Kronprinsen,  Berling 
og  Alma.  Men  sidstnævnte  forstod  ogsaa  ved 
æstetisk  Underholdning  at  gøre  Aftenerne  behage¬ 
lige  for  Hs.  kgl.  Højhed.  Hun  havde  under  sin 
Virksomhed  ved  Theatret  tilegnet  sig  Anna  Ni¬ 
elsens  simple  og  naturlige  Deklamationsmaade,  og 
hendes  Oplæsning  af  fortællende  Smaadigte  var 
derfor  fængslende  og  talte,  naar  Æmnet  havde  en 
gribende  Karakter,  virkelig  til  Hjertet.  Naar  Alma 
var  Oplæserinde,  smeltede  hun  saa  at  sige  sammen 
med  Digtningen,  og  personlig  sporedes  der  fra 

hendes  Side  ikke  nogen  som  helst  Prætension. 
Kronprinsen  fulgte  nogenlunde  med  den  poetiske 
Litteratur,  men  væsenlig  gennem  Almas  Dekla¬ 
mation.  — 

Da  Berling  og  Jomfru  Louise  Rasmussen 
forlod  Frederiksgave,  var  Kronprinsen  et  Par  Uger 
ene,  blandt  de  vante  Hofomgivelser.  Derefter 
begav  han  sig  over  Odense  til  de  kongelige  Efter- 
aarsjagter  i  Nordsjælland  i  December.  — 

Kort  Tid  efter  indtraadte  det  store  Vende¬ 
punkt  i  hans  Liv.  Den  20.  Januar  1848  døde 
Kristian  den  Ottende,  og  Sønnen  besteg  Thronen 
som  Kong  Frederik  den  Syvende. 

Under  den  treaarige  Krig  og  de  derefter  føl¬ 
gende  politiske  Kriser  laa  Frederiksgave  hen  i 
idyllisk  Fred  og  Stilhed.  Henimod  Midten  af 
Halvtredserne,  forinden  det  solgtes  til  Grevskabet 
Wedellsborg,  besøgte  Kong  Frederik  den  Syvende 
det,  ledsaget  af  Grevinde  Danner  og  Kammerherre 
Berling.  Ved  Gensynet  af  de  gamle  Steder  vaktes 
selvfølgelig  hos  dem  alle  tre  baade  de  glade  og 
de  vemodige  Minder  fra  det  i  det  Foregaaende 
skildrede  Decennium. 

Lehnsgrevinde  Danner.  Historisk  Novelle. 
Pris  3  Kr.  25  Øre,  indb.  4  Kr.  75  Øre.  Dr.  Thors øes 
Skildring  af  Grevinden  er  præget  af  Sympathi  og  For- 
staaelse  og  kommer  sikkert  Virkeligheden  meget  nær. 
Den  historiske  Baggrund  er  som  altid  hos  denne  For¬ 
fatter  i  mønsterværdig  Orden.  Det  er  i  det  hele  en 
Bog,  som  vil  vinde  Bifald,  ikke  alene  litterært  set,  men 
ogsaa  historisk. 


Den  hvide  Dame  paa  Fredensborg.  Hi¬ 
storisk  Fortælling.  I  denne  Bog  har  Dr.  Thorsøe 
utvivlsomt  fundet  et  taknemligt  Æmne.  Selve  Slottet 
er  yderst  populært,  og  den  lille  romantiske  Kærne  i 
den  historiske  Skal  er  baade  interessant  og  spændende. 
—  Det  er  et  helt  broget  Kalejdoskop  at  kigge  ind  i. 
Forf.  vil  sikkert  ogsaa  faa  Glæde  af  »Den  hvide  Dame«. 


Fros  og  Mammon.  Historisk  Novelle.  Naar  man 
læser  Dr.  Thors  øes  Bog,  er  det,  som  de  gamle 
Silhuetportrætter  paa  Væggen  af  Oldefader  og  Olde¬ 
moder  bliver  levende,  de  fortælle  deres  Liv,  som  det 
var,  stilfærdigt  og  sagtmodigt  midt  under  de  store 
verdenshistoriske  Katastrofer,  der  ved  Aarhundredets 


Begyndelse  rystede  Europa. 


( Vort  Land). 


Et  Hjertes  Skuffelser.  Pris  3  Kr,  indb.  4  Kr. 
50  Øre.  Romanen  tager  sit  Udgangspunkt  fra  Oktober 
1859;  da  Tæppet  gaar  op,  befinder  man  sig  paa  Herre¬ 
sædet  Saltø  ved  Landevejen  mellem  Næstved  og  Fugle¬ 
bjerg,  hvor  de  tre  Brødre  Helstatsmændene  ogSlesvig- 
Holstenerne  Karl,  Wulf  og  Otto  Piessen  er  samlede. 
Om  dem  grupperer  sig  lidt  efter  lidt  Romanens  Per¬ 
soner,  allesammen  Repræsentanter  for  de  politiske  Ret¬ 
ninger,  der  spillede  ind  i  de  følgendes  Aars  politiske 
Begivenheder,  og  endte  med  Katastrofen  i  1864. 

Faas  i  alle  Boglader. 

H.  Hagerup’s  Forlag, 

København. 

Landgreven.  Fortælling  fra  Slesvigholsteinismens 
Tid.  Pris  3  Kr.,  indb.  4  Kr.  50  Øre.  Det  er  en  hyg¬ 
gelig  og  stilfærdig  Bog,  som  læses  med  stor  Fornøjelse. 
I  al  sin  Jævnhed  giver  den  et  tiltalende  og  livligt  Bil¬ 
lede  af  Personer  og  Interiører  fra  hine  bevægede  Dage, 
og  det  er  med  et  virkeligt  behageligt  Indtryk,  at  man 
lægger  den  lille,  lavendelduftende  Bog  fra  sig. 


Interiører  fra  det  Augustenborgske 
Hof.  Historisk  Novelle.  Pris  3  Kr.,  indb.  4  Kr. 
50  Øre.  Som  Historiker  er  Dr.  Thors øe  Paalidelig- 
heden  selv,  og  da  den  ny  Fortælling  kun  fletter  en 
ganske  tynd  romantisk  Traad  ind  i  Kendsgerningernes 
Væv,  gør  Interiørerne  et  overvejende  historisk  Indtryk. 
Den  ny  Fortælling  er  sikkert  en  af  Forfatterens  mest 
vellykkede  Billedrækker  i  hans  egen  Genre. 

(Dannebrog). 


Kong  Christian  den  Niende.  2det  Oplag. 
Pris  1  Kr.  Vi  faar  her  en  kortfattet,  men  sikkert  paa- 
lidelig  historisk  Skildring;  men  desuden  faar  vi  en 
Fremstilling  af  Kongens  personlige  gode  Egenskaber 
og  af  hans  ædle  Karakter.  Den  lille  Bog  bør  læses  af 

alle  Danske.  (Højskolebladet). 


Slottet  i  Odense.  En  historiskNovelle.  Pris  3  Kr., indb. 
4  Kr.  50  Øre.  Med  stor  Dygtighed  har  Forf.  tegnet  os  et  Bil¬ 
lede  af  Livet  paa  Fyn  omkring  1820,  mens  Christian  VIII 
som  Prins  residerede  i  dens  Hovedstad.  Først  og  frem¬ 
mest  naturligvis  af  Livet  paa  Slottet  til  daglig  og  ved 
festlige  Lejligheder.  Men  ved  Siden  deraf  føres  vi  ind 
i  Borgernes  Klubber  og  rundt  paa  den  fynske  Adels 
Herresæder.  Hvad  der  giver  Bogen  øget  Tiltrækning, 
er  den  sindrige  Maade,  Forf.  har  indflettet  Mindet  om 
Spaniolerne  og  en  af  deres  Førere  Major  de  la  Quadra, 
hvis  Datter  med  sin  sydlandske  Ildfuldhed  tænder  ad- 
skillige  Hjerter  i  Glød.  ( Søndagsbladet. ). 

Faas  i  alle  Boglader. 

H.  Hagerup’s  Forlag, 

København. 


Af  ALEX  THORSØE  er  udkommet: 

LEHNSGREYINDE  DANNER 

Historisk  Novelle 

Pris  3  Kr.  25  Øre,  indb.  4  Kr.  75  Øre 

DEN  HVIDE  DAME  PAA  FREDENSBORG 

Historisk  Fortælling 

EROS  OG  MAMMON 

Historisk  Novelle 

ET  HJERTES  SKUFFELSER 

Pris  3  Kr.,  indb.  4  Kr.  50  Øre 

LANDGREVEN 

Fortælling  fra  Slesvigholsteinismens  Tid 
Pris  3  Kr.,  indb.  4  Kr  50  Øre 

INTERIØRER 

FRA  DET  AUGUSTENBORGSKE  HOF 

Historisk  Novelle 
Pris  3  Kr.,  indb.  4  Kr.  50  Øre 

KONG  CHRISTIAN  DEN  NIENDE 

Andet  Oplag 
Pris  1  Kr. 

Faas  i  alle  H.  Hagerup’s  Forlag 

Boglader  København 

